
  ПРЕСКОНФЕРЕНЦИЯ


  23.09.2014


  БОГДАНА КОСТУРКОВА: Добре дошли на първата ни пресконференция за новия сезон. Тя е за третата премиера на постановката „Антигона“ от Жан Ануи, тъй като този спектакъл влиза в афиша на Театър „София“, подпомогнат от фондация „Аполония“. С него беше открито трийстото юбилейно издание на празниците на изкуствата „Аполония“. След Созопол минахме през Пловдив, където участвахме в Сцена на кръстопът също с премиера, за да дойдем тук в София и да ви поканим на първите ни спектакли на софийска сцена. „Антигона“ на Ануи е пиесата, която от много отдавна стои в намеренията на Театър „София“ да бъде реализирана. Минахме през различни варианти: от кого, кога и как да бъде поставена. Позволявам си да кажа, че случаят беше на наша страна - работим с режисьора Иван Добчев, художника Станислав Памукчиев, художника на костюмите Петя Боюкова и композитора Христо Намлиев. Един спектакъл, който се реализира с трупата на Театър „София“ и с изпълнителката на главната роля Антигона - една студентка от НАТФИЗ, която се яви на кастинг и беше избрана сред 64 актриси, които отговаряха на условията, зададени в кастинга. Сами разбирате, че тази млада актриса е минала през доста сериозни изпитания. Надявам се, че ще оцените свършеното от нея. Сега давам думата на Иван Добчев, за да разкаже това, което смята, че е най-важно да знаете за спектакъла „Антигона“.

  И. Добчев, С. Памукчиев, Б. Костуркова


  



  ИВАН ДОБЧЕВ: Най-важните и съществени неща съм ги казал - има ги в програмата. Мога да добавя няколко думи за процеса и нещо за контекста, тъй като е важно за мен. Стори ми се, че този текст има някаква генетична връзка с протестите, които цяла година се вихриха по площадите на София, с тези момчета и момичета, които пишеха с телата си по асфалта на бул. Раковски „оставка“. Това за мен като режисьор беше провокацията. В спектакъла много неща са свързани, обвързани - имат своята връзка с нещата, които стават около нас. Няма смисъл човек да тръгва да прави един класически текст, особено античен, като чисто етнографски отива в античната епоха и я реконструира от някакъв, да го нарека, археологически или етнографски интерес. Един такъв текст има значение, само ако той днес може да бъде отново прочетен като нещо днешно, като нещо, което се случва с нас, и, да се надяваме, винаги ще се случва - такава е биографията на големите текстове. При този спектакъл ми се искаше да не се оставим на навиците си - когато човек работи много дълго в театъра, а и не само в театъра, някак си свиква, изработва си някакви матрици, в които като в капани влиза сам, започва да се повтаря. Тези, които ме познават като режисьор, знаят, че едно от нещата, които винаги съм се стремил да надмогна, да избегна, е повтарянето на предишното, на предишния успех - не да се опитвам да го мултиплицирам, да уцеля онова, което се е харесало, да го повтарям и да го наслагвам в следващите си постановки. Винаги ми се е искало да почвам наново. Предизвикателство е да създадеш света на Тива, света на Антигона и Креон, и да не изпаднеш в етнографска уподобителност. За целта аз тръгнах към картините на Станислав Памукчиев, по-точно неговите инсталации, и съм му много благодарен, че той се съгласи да се включи в екипа - това е негова първа работа в театъра в ролята на сценограф. Тези две инсталации трябваше да бъдат събрани в един образ, да се създаде една голяма инсталация, която, от една страна, да бъде вярна на духа на тоя текст, да бъде вярна на тази, изпепелена след опустошителна война, Тива, където е оставен да се разлага на слънцето един труп, разкъсван от лешояди и кучета. Неговите „пепелни картини“ - така се наричат те, и въобще „пепелната техника“, с която той е известен, много повече в чужбина, отколкото в България, беше адекватна, беше онази фактура, която ми се стори, че е най-точна, най-близка до онова, с което се занимаваме. Разбира се, те придобиха друг обем, друга конфигурация, тези огромни сита, тази тръба, която трябваше да се впише в картината и да заработи. От друга страна, онова, което е ново - за мен е нова срещата с Петя Боюкова като художник на костюмите. И двамата минахме през много лутания, през подмяна на едни костюми с други, докато уцелим онова нещо, което е зададено от самия Жан Ануи. В 1944 година по време на окупацията на Париж от немците той решава да направи тази адаптация. Пред немския политически офицер, който е трябвало да даде разрешителното за спектакъла, постановката е анонсирана като: това е Софокъл. И той е подписал, вероятно с прискърбие или с омерзение, или с досада: някаква антична глупост ще играят в някакъв театър, няма значение. Същевременно обаче Жан Ануи си е позволил да обработи много текста - той е много далече от Софокъл, прибавил е много неща, прибавил ги е именно в желанието си да направи този текст, тази Антигона, четлива за онова време, в което има окупация, и, естествено, има и съпротива. Във Франция е имало съпротива. При тази обработка той си е позволявал много брутално, много хард, както се казва, да модернизира, да осъвременява - неща, които и в българския театър отдавна са демоде. Мина като някаква вълна, даже и аз съм си позволявал да въвеждам Ромео и Жулиета по джинси. След това те преминаваха в други костюми, но аз ги въвеждах от салона по джинси. Двама младежи влизаха в гробницата и историята на Ромео и Жулиета им се случваше. Казвам го като пример за намигане към публиката - че всеки един от вас би могъл да бъде този. В адаптацията на Жан Ануи има неща, които съм си позволил да съкратя - куп неща, които съм счел, че днес биха звучали малко евтино. Например, че Етеокъл и Полиник карат скъпи коли, играят хазарт или билярд, имат банкови сметки и т. н. неща, които биха били злободневна, евтина аналогия с някакви съвременни наши познати мутри. От такива неща сме се пазили. Направих тази скоба, защото при работата ни с Петя Боюкова това беше най-трудния момент: да тръгнем от моята първоначална идея - ХОР да влезе на котурни и те да останат, да ги имаме през цялото време в спектакъла, и дори накрая да излезем с тях. Тези котурни са нещото, което идва от античния театър. А как слизайки от тях и влизайки вътре в спектакъла, костюмите и образността да са такива, че да бъдат лесно припознати дори и днес, какви да бъдат костюмите на стражите? Всички, които познават античната живопис, скулптура и т. н. или пък са гледали разни американски уподобителни филми, знаят, че стражите и воините се обличат по един много смешен начин. Така че ние намерихме едно решение, което да е: и тук, и там, и сега, и тогава. Това беше трудността и съм благодарен на Петя, че тя много упорито и по мъжки се бори с тази материя. Мисля, че има няколко прекрасни постижения в тая посока. За Христо Намлиев, с когото това ми е първата работа в професионален театър, освен един опит, който правихме в Театралната академия - аз съм много впечатлен от неговия усет, мигновен рефлекс, от това колко бързо се настройва и намира решение. Негова беше презумпцията, че около този труп, около този град, около цялата история няма начин да няма много мухи и от тези мухи постепенно се роди звукът на спектакъла. Всички теми на спектакъла идват от рояка мухи, които кръжат над непогребания труп. Такива идеи в театъра много ми харесват - такъв тип мислене, когато става дума за музика. Вие сте гледали много спектакли и знаете, че в повечето от тях музиката е един тип музикално оформление - „тапетна музика“, която играе на някакво настроение и независимо в кое време се намира, къде се намира, въобще ей така обслужва спектакъла. Тук музиката на Христо, която включва и партитурите на хора, партитурите на вестителя, създаде невероятен, перфектен, много постмодерен мост между онова, което знаем за античния свят, за античната култура, и онова, което днес имаме като модерна музика, като модерно мислене за звука. Много тежка и трудна беше работата с актьорите, дори и Каталин, която в крайна сметка избрах, независимо че е моя студентка, вече в четвърти курс, но така или иначе тя беше най-точната, най-близката до това, което бях задал като изискване към участничките в кастинга. Въпреки това казвам „трудно“, защото и за мен, и за тях влизането в трагедията, в закона на трагедията, в поетиката на трагедията като жанр, като изискване, е вече забравено, изоставено...

  И. Добчев


  



  БОГДАНА КОСТУРКОВА: И по-точно, е научено.


  ИВАН ДОБЧЕВ: Да, и някога, разбира се, е било научено. Спомням си, че много дълго карах някои от тях да търсят записи на Владо Трендафилов, на Петя Герганова, на Зорка Иванова, за да чуят как са говорили тези актьори. Такива актьори вече няма в България. И това беше много трудно, тъй като не може в трагедията актьорът да стои просто като в живота - така може в някой телевизионен сериал, в трагедията съвсем не е възможно. Или е възможно в някои такива пиески, които разказват за нещата от живота, но в трагедията няма как - там има съдба. Както казваше моят учител по театър Леон Даниел: драмата е тъжно, мелодрамата - още по-тъжно, но трагедията - там има съдба. Това е, което мога да ви кажа.


  БОГДАНА КОСТУРКОВА: Аз предлагам да задавате въпросите си към целия екип. Към нас се присъедини по-късно Маргарита Димитрова - артистичен директор на фондация „Аполония“.


  БОРИСЛАВ КОСТУРКОВ: Г-н Добчев, вие говорихте и за „Антигона“, и за някои от героите. Интересува ме образът на Креон, защото Креон на Жан Ануи се различава много от своя древногръцки първообраз. Мисля, че той не е слуга, не е послушник на боговете, а по-скоро слуга на държавата, на хората, един съвестен, така да се каже, служител. Не е такъв злодей, у него няма страх да не загуби властта си, както е в класическата „Антигона“. Върху кои черти на Креон сте акцентирали най-вече, кои сте засилили? Може би сте го направили още по-човечен, имайки предвид, че ролята се играе от директора на театъра Ириней Константинов (смях). Това е, разбира се, в рамките на шегата. И вторият ми въпрос: четох някъде, че около 60 актриси са се явили на кастинга за ролята на Антигона. Така ли е?


  ИВАН ДОБЧЕВ: Да, така е.


  БОРИСЛАВ КОСТУРКОВ: На какво се дължи това - на магнетичността на този образ, на силата на Антигона, или на големия брой актриси на театралния пазар, грубо казано „пазар“, и съответно по-малкото възможности за изяви, по-малкото роли в по-малкото на брой театри?


  ИВАН ДОБЧЕВ: Първо ще отговоря на втория ви въпрос. Повечето от тези момичета имаха работа. За някои от тях даже знам, че са заети в столични театри, други бяха в провинциални. Не е въпрос на безработица. Впечатлението на всички, които присъстваха на кастинга, беше, че тези момичета са силно заинтригувани, силно мотивирани да поискат да влязат, да опитат, да се премерят с тази роля. Това за мен е второто, допълнително указание, че да, нашето време е време за „Антигона“, че сме уцелили момента. А за Креон - при Жан Ануи той наистина е много изместен от онова, което има при Софокъл. При Жан Ануи този момент с боговете почти е снет. Ясно е защо - секуларизацията не е започнала от вчера. Да се говори за богове, от които зависи човекът, в 44-та година вече не е било модно. Но онова, което той е развил и което мисля, че е ценно и което сме се опитали да постигнем с Ириней, е съвременния рефлекс на интелектуалеца, влизащ във властта. Жан Ануи е задал много ясно в анонса на пиесата си следното: Креон във времето на Едип се е занимавал с книги, музика, старинни вещи, бил е интелектуалец, ценител на изящното, и в един момент му се налага да стане цар, тъй като няма кой. Поемането на тая тегоба, на тоя кръст от един интелектуалец, от един разумен, много прецизен мъж, се отразява на начина, по който той тръгва към разрешаването на казуса с Антигона. При Софокъл изобщо няма и помен от някакви опити Креон да спасява Антигона, да покрива нещата. Основният патос на Жан Ануи е, че властта налага ти да вършиш някои неща, които като човек, като интелект, никога не би вършил, т. е. да вършиш неща, които не харесваш. В това е трагедията на Креон на Жан Ануи - не защото се е опълчил срещу някаква божия заповед, че мъртвите трябва да се погребват, а в резултат на следната мотивация: аз измислих тая интрига, този политически ход: понеже двамата братя са боклуци, абсолютни бандити, но ако това бъде огласено, ще стане страшно, аз извеждам единия от тях като герой, а другия оставям нарочно, демонстративно, да натрапва страх и някакви въпросчета в тия добичета, които управлявам. Това мислене е доста съвременно - европейско. Някой управлява и от време на време се изпуска и казва: този материал е много кофти.


  АНЕЛИЯ ЯНЕВА: Г-н Добчев, казахте, че сте се пазили от това да правите етнографско възпроизвеждане на древногръцката трагедия. Предполагам затова сте избрали текста на Жан Ануи, а не на Софокъл, за да има някакъв съвременен нерв, но хора, които са гледали вашия спектакъл и са вътре в него, твърдят, че вашето решение е на чиста трагедия. А пък от средата на ХХ век се приема, че трагедията няма място в нашия свят и тя е заменена от фарса. Не смятате ли, че в това има някакъв анахронизъм - да се решава този текст като чиста трагедия.


  ИВАН ДОБЧЕВ: Не знам, може би не съм в час с тази мода, за която споменавате. Гледал съм много неща, особено като кино, а и като театър. Например, преди няколко години в София гостува „Персите“ на Митко Гочев - това беше трагедия в чист вид. Постмодерна, но трагедия.


  РЕПЛИКА: Основана върху оригиналния текст.


  ИВАН ДОБЧЕВ: Върху оригиналния текст, макар че Митко Гочев си прави с него, каквото си иска. Няма кой да държи авторските права. Не бих се колебал да взема античния текст, ако имахме читав превод. Ние нямаме такъв. Имаме един на покойния Ничев, един на Пенчо Славейков, който също не е много добре, имаме един нов на Николай Гочев, който обаче е неизречим на сцената. Много е точен, много е верен, но е невъзможно да се изговори на сцената. Моят приятел поетът Кирил Мерджански, който е в Америка, ми е обещал, че до края на годината ще има нов превод на „Антигона“ и може би някой ден ще направим оригинала. По него. Пак казвам „по“, защото не можем да си позволим на сцената да се споменават 50 - 60 богини, както е в текста. От тях поне 90 процента са тотално неизвестни за тези, които не са изучавали в класическа гимназия древногръцка митология. А, за съжаление, нашата публика е такава. Все едно да кажеш „Архангел Михаил“ и „Богородица“ на японци. Естествено, те ще гледат като телета. Това е коварството на такъв тип текстове. Преди време говорих на тази тема, когато се опитвах да мотивирам новата посока на Сфумато - да тръгнем към съвремието. Да вземем любимия Чехов. Заставате срещу Чехов, споменавате думата „барон“, споменавате някакво имение, в което има слуги... Всичко това днес, колкото и да не се занимавате с него етнографски, създава у съвременния зрител необходимостта от някакъв непрекъснат симултантен преводач, който да му превежда значенията на всичко, което гледа. Тоест това е някъде другаде, в друго време, при други отношения, социални порядки. Хубаво би било, ако стоиш и гледаш като дете и нямаш нужда да ти бъде обяснявано каквото и да било. Да можеш да потънеш в спектакъла, а не да седиш и да съобразяваш: аха, това съм го чел, това го знам, чувал съм го. Но това е друга тема.


  БОГДАНА КОСТУРКОВА: Други въпроси има ли?


  МАРГАРИТА ДИМИТРОВА (артистичен директор на фондация „Аполония“): Може ли да допълня нещо? Въпросът на Анелия ме предизвика да го кажа. Идеята да се създаде този спектакъл е от една година. Решихме го с директора на Театър „София“ по повод тридесетата годишнина на фестивала „Аполония“. И всъщност Иван беше поканен от нас да реализира тази постановка. Така че дали е драма, трагедия или комедия... той прояви голямо желание да я реализира. Тя се случи не защото е модерно или немодерно да се създава драма, просто стана, защото ние искахме по този начин да отбележим нашия юбилей като направим едно представление, което, абсолютно съм убедена, ще има една хубава, щастлива съдба - една пълнота ще върви с него, защото идеята е спектакълът да се показва не само в България, но и в чужбина, на европейски и световни фестивали. И мисля, че по начина, по който е създаден от всичките тези хора - с тази режисура, с тези костюми, с тази музика и най-вече с прекрасната сценография на Станислав, и с актьорската игра, която ще видите след малко, съдбата му ще бъде много добра. Дай боже.


  БОРИСЛАВ КОСТУРКОВ: Г-жа Димитрова, несъмнено постановката ще има успех в София. Как бе приета тя на „Аполония“, все пак в един ваканционен сезон?


  МАРГАРИТА ДИМИТРОВА: Много малко от журналистите, които са тук в момента, бяха в Созопол. Имаше други, много други хора. Беше посрещната много възторжено, поне това е моето впечатление. Публиката понякога не е безкрайно искрена на премиера, не знае как да реагира, но мисля, че актьорите и целия състав, който участва в правенето на спектакъла, бяхме доволни. Смятам, че се прие много добре в Созопол - това чух като мнение. Повтарям, не винаги хората са безкрайно искрени - някои харесват, други - не, трети имат претенции, но се чуха много положителни мнения.


  БОГДАНА КОСТУРКОВА: Ако нямате повече въпроси, ще ви изпратя на представлението.


  ХОР ОТ ЖУРНАЛИСТИ: На добър час!

  Снимка: velyub (T-now)


  



  НЕ ВСЕКИ КРАДЕЦ Е МОШЕНИК


  от Дарио Фо


  Съвместна продукция на Сатиричен театър "Алеко Константинов" с Общински драматичен театър „Боян Дановски” – Перник

  Постановка - Андрей Калудов


  Сценография - Стоян Чифлички - Танани


  Танци и сценична пластика - Татяна Соколова


  Фотограф - Симон Варсано


  



  Участват: Александра Сърчаджиева, Ернестина Шинова, Албена Павлова, Кирил Бояджиев, Явор Борисов, Божидар Попчев, Веселин Цанев


  



  ПРЕСКОНФЕРЕНЦИЯ


  06.10.2014


  ИНА ШКАРОВА: Добре дошли. Софийската премиера на „Не всеки крадец е мошеник“ ще се състои на 13 октомври. Този спектакъл вече имаше своята премиера в Перник на 24 септември. След няколко години, в които ежемесечно Сатиричният театър и Общинският театър в Перник си гостувахме, този път решихме да обединим усилия, за да направим тази постановка. Актьорското участие в спектакъла е предимно на нашия театър. Много се радвам, че Албена Павлова се върна в трупата на театъра - това е първата й роля отново като щатна актриса в нашия театър. Александра Сърчаджиева прие предложението и също стана част от нашия театър. Ще можете да я гледате и в „Бурунданга“ от октомври, тъй като тя ще замести бременната Силвана Пишимарова. Имаме отново бум на бебета в Сатиричния театър - това е лиричното отклонение. И другите актьори, които са от нашия театър: Явор Борисов, Кирил Бояджиев, който прави една добра роля - ще го забележите в добро постижение, и Веселин Цанев. Пиеси на Дарио Фо са се поставяли вече три пъти на наша сцена и са имали дълъг живот. Става дума за „Седмо: кради по-малко!“, което е правил проф. Гриша Островски през 1970 година и се е играло над 100 пъти, „Ако откраднеш крак, щастлив ще бъдеш в любовта“, постановка на Крикор Азарян от 1985 година - 188 пъти, и „Пет бременни пиеси“, поставена от проф. Пламен Марков през 1993 г. „Не всеки крадец е мошеник“ се поставя за пръв път в България. Това не е версия на „Ако откраднеш крак, щастлив ще бъдеш в любовта“. Върви някакъв такъв слух, че ние преработваме този текст. Не, това е пиеса, която е написана през 1958 година, Ернестина Шинова я е превела. За това как тя попадна при нас, ще дам думата на г-н Калудов.

  Ина Шкарова и Андрей Калудов


  



  АНДРЕЙ КАЛУДОВ: Дарио Фо е един желан автор - и от режисьори, и от директори на театри, и най-вече от публика. Творчеството му носи два големи белега: пиесите му са много атрактивни, с много силна позиция плюс естетическа стойност. За Дарио Фо се говори не само като за човек, който пише пиеси - той е цял един свят, защото си има своя естетика. Тя е плод на сложната му биография. Малцина знаят, че той е автор и на трактат за актьорското изкуство. В основата на този трактат е Commedia dell'arte. Той счита себе си за наследник и продължител на този театър, който си е чисто италиански патент и който доста време е шествал по средновековните сцени. После е изчезнал, но е оставил следа в написания театър, в по-нататъшното развитие въобще на европейския театър. Това е и причината да се обърна към Дарио Фо. Прочетох - не на български, пиесата и с много голяма изненада установих, че тя се играе в цяла Русия, в най-големите театри, например в Театър „Приют на комедианта“ в Петербург, в Театър „Съвременник“ в Москва и в други големи областни центрове. На едно от местата, мисля, че се играеше петнайста година. Това предизвика интереса ми и ме накара да я предложа на Сатиричния театър. Вече бях гледал постановките от „Седмо: кради по-малко!“ на Гриша Островски до ден днешен. Пиесата е написана в годината, от която е и знаменитата му пиеса „Архангелите не играят флипер“. Това е една много продуктивна година за Дарио Фо - той пише пиеси, които по-късно съпругата му Франка Раме събира в отделно издание. На това издание дължа шанса да попадна на пиесата. Голям късмет е за Дарио Фо, че е имал за съпруга Франка Раме - блестяща актриса, а и каква съпруга. Като всеки голям артист той е доста разпилян. Тя събира неговите захвърлени ръкописи, издава ги, поръчва му да пише пиеси, в които, естествено, главните роли са за нея. Тя е един негов стимул, сигурно е била и негово вдъхновение. Те са неразделни - създават собствен театър, който просъществува дълго време и е търсен от италианските любители на театъра. В началото той пише само скечове, после едноактни пиеси, все по-големи и по-големи пиеси, но винаги, каквото и да напише, два реда да напише, на първо място е неговата позиция по отношение на обществения морал. Такава е и тази пиеса. Дарио Фо има щастието да се роди с таланта на комедиограф. Лично мое мнение е, че комедията се пише по-трудно. Понякога доста интелигентни хора, без да притежават необходимото ниво на драматургичен талант, могат да направят една драма, една интересна история, могат да направят един диалог, но да напишеш комедия, която да бъде едновременно и смешна, и умна - за това е нужен много специален талант и Дарио Фо го притежава. Дали ще ви бъде любопитно, че неговите пиеси се играят в 70 страни на света. Той е нобелов лауреат - да е жив и здрав, наближава 90. За съжаление преди две години неговата муза Франка Раме напусна този свят. Оттогава той не пише. Кратко, сбито ви казах нещата. Бих могъл да ви говоря още дълго, и то поотделно - за всяка от пиесите му, тъй като той е майстор на завръзките, на заплетените сюжети. Но ако ви интересува нещо за тази пиеса, без да искате да ви я разказвам, защото няма да ви бъде интересно като я гледате, моля.


  ИНА ШКАРОВА: Въпроси?


  БОРИСЛАВ КОСТУРКОВ: Предполагам, че това е комедия на ситуациите. За съжаление тя не ни е позната - за пръв път се поставя в България. Но аз много добре си спомням шумния успех навремето на „Няма да платим, няма да платим!“ и на „Архангелите не играят флипер“. Просто се учудвам, г-н Калудов, че досега никой не е открил и не е поставил пиесата „Не всеки крадец е мошеник“. Още повече, че и заглавието е много привлекателно, атрактивно, и би могло да се отнесе към вчерашните избори - дали всеки политик е мошеник. Очевидно не. Вие ли сте открили пиесата, защото преводът май че е на Ернестина Шинова.


  АНДРЕЙ КАЛУДОВ: Да, на Ернестина Шинова е.


  БОРИСЛАВ КОСТУРКОВ: Вие сте я прочел на руски вероятно?


  АНДРЕЙ КАЛУДОВ: На руски, да.


  БОРИСЛАВ КОСТУРКОВ: Как се стигна до постановката? Колко време мина от...


  АНДРЕЙ КАЛУДОВ: Една седмица. Всичко се разви много бързо. Сатиричният театър се оказа особено рефлективен в това отношение. Предложих я и след два дни вече имаше отговор.


  БОРИСЛАВ КОСТУРКОВ: А Театър „Боян Дановски“?


  АНДРЕЙ КАЛУДОВ: Това са вече техни взаимоотношения. Като страничен човек мога да кажа: ето, това е пример за добър мениджърски ход във времето на тежка криза, на трудно правене на изкуство - липса на пари и т. н. Това обединяване се оказа много ефективно. Ето, ние сме на премиера, съвсем скоро след като е открита пиесата. Вече имахме едно представление, то мина успешно в Перник. Във всеки случай аз съм доволен...


  ИНА ШКАРОВА: Всички бяха доволни.


  АНДРЕЙ КАЛУДОВ: Да, да, публиката също беше доволна. Това че двата театъра обединиха усилията си помогна много тази пиеса да излезе безпроблемно бързо - без търсене на средства. Условията за работа бяха „мечтата на режисьора“: отглеждаха ме много старателно, имахме общ език. Особено приятна беше работата с артистите. В тази постановка се срещнаха три поколения. Репетирахме с много хумор, без всякакво напрежение. Ефрос го е казал: „Репетиция - моя любов“. Репетираше се с любов.


  БОРИСЛАВ КОСТУРКОВ: Колко продължи този творчески репетиционен процес? Вие ли възложихте на Ернестина превода?


  АНДРЕЙ КАЛУДОВ: Да, аз й го възложих. В този случай имам определена намеса при адаптирането му към сцената. Толкова сме верни на Дарио Фо, че ако той види постановката, ще остане изненадан, че някой може да му е толкова предан. Нищо не сме променили в неговия текст. Той пък като че ли е поглеждал българското общество през ключалката. Боби е прав, че неговите неща винаги звучат така, сякаш е видял в какво състояние е сега обществото. На тази пиеса не й личи, че е писана през 58-ма година. Нас няма да ни има, а тя пак ще се играе.


  ИНА ШКАРОВА: Някакви други въпроси?... Ако ли не, да пуснем г-н Калудов да отиде да види актьорите и да им пожелаем на добър час.


  АНДРЕЙ КАЛУДОВ (смее се): Много ги гледахме.


  БОРИСЛАВ КОСТУРКОВ: Някой рок мюзикъл няма ли да направите пак?


  АНДРЕЙ КАЛУДОВ: Да, в момента работя по една поръчка за либрето на мюзикъл, но не е за България.


  БОРИСЛАВ КОСТУРКОВ: Няма лошо.


  ИНА ШКАРОВА: Добре, приятно гледане.


  АНДРЕЙ КАЛУДОВ: Благодаря ви, че сте тук.


  



  ЧОВЕКОЯДКАТА


  от Иван Радоев


  Малък градски театър "Зад канала"

  Постановка - Бина Харалампиева


  Сценография и костюми - Петя Стойкова


  Музика - Асен Аврамов


  Снимки от спектакъла - МГТ "Зад канала"


  



  Участват: Христо Мутафчиев, Филип Аврамов, Петър Калчев, Емил Котев, Евгени Будинов, Христо Пъдев, Ирини Жамбонас, Василена Атанасова, Албена Михова, Светлана Янчева, Илка Зафирова, Прея Осасей


  



  ПРЕСКОНФЕРЕНЦИЯ


  17.10.2014


  ЮРИЙ ДАЧЕВ: Добре дошли на нашата първа за сезона премиера. Не е пресилено да се каже, че „Човекоядката“ е мит в историята на най-новия български театър. Когато преди няколко дни имах възможност да разговарям с г-жа Весела Радоева, тя ми каза, че пиесата излиза на сцена през сезон 1976 - 1977 (тогава е и написана) в Театър „София“ и се превръща в един от най-дълголетните спектакли на българска сцена. Постановката е на Младен Киселов с участието на прекрасни актьори, някои от които, за жалост, вече ги няма: Тодор Колев, Леда Тасева, Антон Горчев, Мариана Хаджихристова... Интересното в съдбата на „Човекоядката“ е, че тя непрекъснато е била обглеждана от тогавашните блюстители на реда в театъра и в същото време предизвиква бурно влюбване от страна на публиката. За съжаление обаче след 400 представления в Театър „София“, до промените през 80-те години най-известната и най-обичана пиеса на Иван Радоев далеч няма този брой постановки, какъвто имат „Светът е малък“, „Криминална песен“ и още много, много негови пиеси, защото знаете, че Иван Радоев е един автор със солидно драматургично наследство. Така или иначе през последните години интересът към „Човекоядката“ се засили. В нашия спектакъл старческият дом, в който се развива действието, е изпълнен с млади актьори. Издадох нещо, вие ще питате Бина, а аз няма повече да вдигам завесата, но това е едно от отличията на тази постановка на „Човекоядката“ от другите, появили се през последното десетилетие. За този спектакъл може да се каже още, че тук е постоянният екип на Бина Харалампиева: сценографът Петя Стойкова, композиторът Асен Аврамов и една актриса, с която Бина често обича да работи и която е своеобразен театрален мост между онзи спектакъл и този - Илка Зафирова. Тя е отново в силата си. На какво друго бих искал да ви обърна внимание: „Човекоядката“ е част от една линия, с която този театър се гордее, а именно да дава живот на български текстове - и класически, и адаптации на литературни творби от близкото минало и съвсем съвременни. В това отношение ние сме доказали своето пристрастие. Фактът, че в афиша ни има пиеси и на Стратиев, и на Хайтов, сега и на Иван Радоев, е показателен.


  БИНА ХАРАЛАМПИЕВА: И на Юрий Дачев.


  ЮРИЙ ДАЧЕВ: Юрий го няма в момента, което е добре (смях). Включването, вграждането на „Човекоядката“ в тази линия на нашия театър е съвсем основателно и очаквано. Това е, което имах да кажа, ето я и г-жа Харалампиева, имате и вие думата за въпроси.

  Ю. Дачев и Б. Харалампиева


  



  БИНА ХАРАЛАМПИЕВА: Ще се опитам да предваря няколко ваши въпроса. Единият от тях е: изглежда ли съвременна „Човекоядката“ днес? Веднага ще ви направя едно признание: дълбоко не ме интересуваше дали ще изглежда или не съвременна, защото аз не я прочетох като стара пиеса. Докато работих този текст, не си мислех за онова време, мислех си за нашето време. Моята надежда е, че и вие ще прочетете това в спектакъла. Онази постановка предизвикваше някаква своеобразна връзка с намигане между публиката и актьорите за нещо, което всички знаехме, но не беше казано в прав текст. Сега всичко може да бъде казано и започва да ми липсва възможността да говорим с езоповски език, да говорим с метафори. Като прочетох този текст, разбрах колко нежен е дълбоко в себе си той. Спомням си, че когато Тодор Колев, светла му памет, го поставяше в Димитровград, през цялото време разказваше, че го прави, защото е изпитвал непрекъснато притеснение от това, че в представлението в Театър „София“ е имало твърде много веселие, твърде много смях, а той си е представял, че това е тъжна пиеса. Сетих се за тези му думи, когато свърших моята работа тук, защото както и да го въртяхме, все се оказваше малко по-тъжен, отколкото смешен, спектакъл, и то без да сме натискали педала в тази посока. Започнах да си задавам въпроса защо се получи разминаване между усещането ми, че би могъл да стане много смешен спектакъл и крайния резултат, и ми хрумна, че причината може би е в това, че България почна да прилича на старчески дом, започнаха в много голяма степен даже и младите хора, поради липса на хоризонт на мечтите, да изглеждат по-възрастни. Защото младостта е мечти, младостта е желания, които искаш да се сбъднат на всяка цена, и една хлапашка вяра, че всичко това ще се случи. За съжаление нашите хлапета, нашите млади хора рано почват да разбират, че има граница на мечтите им и много от тях напускат България. Изведнъж се оказа, че по някакъв начин това го има вътре в пиесата. Аз, разбира се, съм понатиснала малко повече в тази посока, защото ако децата на онези старци не се сещаха за тях и не идваха да ги видят, децата на тези, които са в нашия спектакъл, просто ги няма в България. Тази самота, тази безгранична липса на хоризонт, удивително ме потискаше, докато работех пиесата. Вероятно ще ме попитате защо са млади хората, които играят вътре, защо са млади артистите? Веднага ще ви кажа, че никога - нито за секунда, не съм си мислила, че това е пиеса, написана за възрастни хора, за възрастни артисти. Това е пиеса, и тук се прокрадва едната от метафорите, написана за млади хора, които нямат мечти, ограден е дворът, в който живеят. Че този старчески дом е също метафора - нито за секунда не съм се съмнявала... И третото нещо, което е първо за мен, е, че ние по принцип сме много лесна плячка на всякакви манипулатори, на всякакви лидери и лидерчета. Казвала съм го и на актьорите: тук не става въпрос за ТУПУЗОВ, тук става дума за „тупузовчета“. Много и различни „тупузовчета“, които изключително гладни скачат срещу нас, лаят, опитват се да ни повлекат след себе си с поредната лъжа, възползвайки се от нашата наивност - на една огромна част от българския народ, който е податлив на подобни манипулации. За съжаление, ние не можем и няма как да му помогнем. Имам усещането за някакво невероятно безсилие: как е възможно такава огромна част от българите да продължават да страдат от неизлечима наивност и да са склонни да повярват на абсолютно всякакви лъжи и манипулации, подхвърлени от някого, и да влизат в играта на всеки новоизлюпен, самовнушил си... даже ме е страх да кажа „лидер“. Тази дума е натоварена с по-благородно звучене от това, което аз се опитвам да й предам. Нашите така наречени „лидери“ в много голяма степен не заслужават тази дума пред имената си. Това са няколкото неща, които бяха за мен сериозен подтик да започна да правя това представление. Искаше ми се, дай боже да сме успели, то да е нежно, неагресивно, в някаква степен да предизвиква милост у вас към тези хора, отколкото желание да се изкикотим или да ги посочим с пръст, защото това в много голяма степен си е нашето племе. Има нещо, което много ме дразни - опитите да се оплюе българина във всички посоки. Според мен той е невероятно натоварен с негативизъм от нашите чувства. Само че, ако сте забелязали, ние обикновено говорим така: българите сме еди-какво си, но този, който ви го казва, обикновено се самоизключва от общата група. „Как може, бе, България е еди-каква си страна“, но този, който плюе собствената си държава, сякаш има чувството, че е дошъл за малко от Холандия. Тоест това наше отстранение от онова, което сме и тази милост към онова, което трябваше да представим и претеглим, ме занимава не само в тази, но и в другите постановки, които правя напоследък. Затова със сигурност представлението не е агресивно - опитахме се да го направим на места нежно. Разбира се, то носи онази специфична за Радоев, а и за цялата именита компания: Радичков, Стратиев, Радоев - всеки в своята си част е разработил един български модел на търсене на театралната гротеска. Това си е било тяхно собствено откритие, може би защото живеем в един молко шизофреничен свят, който смятахме, че ще излекуваме с два антидепресанта, но не ни минава и все по-шизофренни започваме да ставаме. Продължаваме да си говорим на „другарю“ и на „господине“, продължаваме да вярваме на всеки, който застане срещу нас и започне да ни говори каквито си иска небивалици, и за съжаление голяма част от децата ни не са тук. Това са трите кита, които бяха много важни за мен.


  ЮРИЙ ДАЧЕВ: Заповядайте, ако искате да попитате нещо Бина.


  ВЪПРОС: Реквием ли е подзаглавието?


  БИНА ХАРАЛАМПИЕВА: Не, в никакъв случай. У самия Радоев е имало това финално усещане, но не чак за реквием. Според мен, за да поеме човек дълбоко дъх и да продължи напред, трябва да погледне на нещата без очила с диоптър - трябва да ги погледне на чисто и да знае: дотук сме. Театърът винаги запазва за себе си една леко наставническа роля, даже когато не се опитва да наставлява. Щом разберем, че това е нещото, което не ни харесва, да се надяваме, че по някакъв начин го променяме.


  ЕЛЕНА НИКОЛОВА: Променяхте ли нещо в текста, осъвременявахте ли го?


  БИНА ХАРАЛАМПИЕВА: Изключително малки корекции, почти неуловими. По-скоро сме се опитвали да го четем по различен начин. Да ви призная, която и пиеса да започна, когато свърша, имам чувството, че тя си е била такава. Предполагам, че едно по-ревниво око би понамерило това-онова като леки промени, но според мен промяната на контекста ти действа по малко по-различен начин. Гледах го онзи ден, понеже, нали знаете, направихме голяма част от представлението през пролетта, и когато започнах сега да го възстановявам за истинската софийска премиера - на места ми стоеше като приказка. Само че такава една, която започва да се саморазгражда, да се самоунищожава. За мен ще бъде много интересно как ще го възприеме публиката. Ние имахме две извънсофийски представления - в Плевен и в Карлово през юни, плюс едно закрито тук, т. е. имам някакви сигнали - на някои въпроси си отговорих, но за други продължава да ми е любопитно в някаква степен.


  ВЪПРОС: Как избрахте Христо Мутафчиев за ролята на Тупузов? Различен ли е този Тупузов от онзи на Тодор Колев?


  БИНА ХАРАЛАМПИЕВА: Знаете ли, за мен беше важно Христо да се върне при нас, да се върне в този състав - при цялата сложност на това връщане, защото той си търси новия глас, новото тяло, новия начин да общува с публиката, което е много по-различно от един спектакъл за двама души, в какъвто вече участва. Той трябва да трансформира в себе си енергията на много хора, което Христо не спира да прави и предполагам, че ще продължава да прави. Останалите много бързо припознават този Тупузов за водач, без той кой знае колко да се чувства такъв. Така се получава и в живота - ние си го правим някак си това: решаваме, че някой ни казва нещо, което едва ли не е истината за света и малко по-късно работата се разкапва. За мен това е поредното малко Тупузовче, т. е. поредния самоизмислил се водач, все едно на колко голямо стадо. Има го и този момент, Юри, аз не съм ти го казвала, сега ще го споделя и пред тях - в един момент си казах: той говори такива покъртителни глупотевини, които някак си не те учудват, защото сме затрупани от всякакви глупости, които слушаме. В миналото думите на радоевия Тупузов ми се струваха по-абсурдни, отколкото сега. Накрая започваш да приемаш, че всеки, който застане пред другите и те почнат да го слушат, задължително трябва да говори крайни безсмислици. Ще видите вътре, че има един такъв ход: в това бивше училище те приличат малко на ученици, на хлапета, на деца... но тези работи няма да ви ги обяснявам. Вие си потърсете някакъв свой отговор, а ако не си намерите, кажете „майната му“, поиграли са си, за да бъде точно така... Много се радвам, че сте тук, приятно гледане, дай боже да не ви разочароваме, всичко хубаво ви желая.


  



  ЕМИГРАНТИ


  от Славомир Мрожек


  Театър "Българска армия"

  Сценична версия и постановка - Диана Добрева


  Сценография и костюми - Нина Пашова


  Музикално оформление - Петя Диманова


  Стажант-драматург - Ана Луис Нориега


  Превод - Божко Божков


  Фотограф - Иво Хаджимишев


  



  [image: 11.Emigranti_spekt]



  



  Участват: Милен Миланов и Александър Дойнов


  



  ПРЕСКОНФЕРЕНЦИЯ


  25.10.2014


  МИРОСЛАВ ПАШОВ (директор на театъра): Здравейте колеги, това е първата за сезона премиера на Театър „Българска армия“ в нашата нова зала „Миракъл“, която голяма част от вас вече познават. Няма да губя време с представянето на екипа, мисля че вие много добре познавате колегите, които работят в нашия театър: режисьора Диана Добрева, актьорите Милен Миланов и Александър Дойнов, сценографията е на Нина Пашова, музиката - на Петя Диманова. Вие гледахте представлението тази вечер. Приемете, че това е един своеобразен поклон към големия полски драматург, който съвсем наскоро си замина от нашия свят. Излишно е да ви го представям - Мрожек е много силен, наложил се в целия свят автор. А за актьорите - те са пред вас, вие можете да задавате директно въпроси към тях. Преди това давам думата на режисьора Диана Добрева.

  Д. Добрева, А. Дойнов, М. Миланов


  



  ДИАНА ДОБРЕВА: Аз не мисля, че имам какво да кажа - този текст е доста изчерпателен. Какво бих могла да кажа повече от това, което казва Мрожек. Има един текст в програмата, който е на Георги Марков. Взела съм отделни пасажи от записките му и съм ги подредила. Писани са преди 40 години. В момента те звучат все така актуално, т. е. след 40 години няма никаква промяна, всичко е едно и също... Това е, ако имате някакви въпроси, аз наистина нямам какво повече да кажа за текста на Мрожек и думите на Георги Марков.


  МИРОСЛАВ ПАШОВ: Искам да вмъкна само едно изречение: много модерно е да се казва „този проект“, но това не ми харесва, защото стана малко нечиста работа. Затова ще кажа, че тази пиеса и този спектакъл са чисто мое предложение.


  ДИАНА ДОБРЕВА: Взе ми думите от устата, исках аз да го кажа.


  МИРОСЛАВ ПАШОВ (смее се): Добре, извинявай.


  ДИАНА ДОБРЕВА: Преди да премина към това, което г-н Пашов тръгна да казва, мога да допълня, че текстът на Славомир Мрожек - той е писан, примерно, преди 30 години - днес е още по-актуален, отколкото е бил тогава. Съвсем парадоксално. Защото тогава нашето емигрантство е било само политическо, свързано с границите, а сега е вътрешно, т. е. ние сме емигранти в собствената си държава и тази пиеса е изключително актуална днес заради големия въпрос в нея - за противопоставянето на духа и материята: на учения, професора, писателя срещу работника, гастарбайтера. Мисълта срещу парите, духа срещу материята. Днес този текст е актуален повече от всякога, защото нашата борба с материята е най-силна или би трябвало да бъде най-силна. Затова се радвам, че ми беше дадена възможността от г-н Пашов и с предложението, което дойде от театъра, да направя именно „Емигранти“. Тази пиеса е много важна за мен в този момент, защото е много близка на мен и моя живот. И този герой АА на Милен Миланов ми е много близък. Тръгнах да правя „Емигранти“ заради голямата борба между духа и материята. За нас, които се занимаваме с театър, а и за всеки човек на изкуството в тези времена, това е единственото, което може да се направи - на сцена да се занимаваме с тези въпроси.


  МИЛЕН МИЛАНОВ: Хайде да оставим хората да питат нещо.


  МИРОСЛАВ ПАШОВ: Искам да ви кажа още нещо като актьор, а не като директор на театъра: огромно предизвикателство е да се работи такъв текст и да се играят такива роли. Изключително рядък е шансът да попаднеш в такава постановка. Може в един творчески период да си много добър на сцената с най-различни роли, но рядко може да ти се случи да работиш точно такъв текст, и то на камерна сцена. Тук изразните средства и начинът на работа са коренно различни - много тежки.


  ДИАНА ДОБРЕВА: Да. Това, което искахме да постигнем и което е рисковано, но беше единствено възможното - нямахме право на друго - е истинност на присъствието: прийом в киното, т. е. представлението да не е толкова театрално, а да е обърнато към себе си, затворено в реалния, истински диалог, защото в крайна сметка тази пиеса е един много важен диалог. Мисля че го постигнахме. Тоест да няма много, много флиртуване с публиката, а да се занимаваме с диалога и с думите - в случая, текста на Мрожек. За мен това беше най-важното.


  ЛЪЧЕЗАР ЛОЗАНОВ: Мисля си, че текстът на Мрожек, писан преди 40 години, не отразява напълно това, което става сега в емигрантската общност. Ако това по принцип е пиеса за борбата между духа и материята, е едно, но в съвременна обединена Европа, където влизането и излизането, и различието по някакъв начин постоянно е флуидна тема, ситуацията според мен е доста променена и трудно бих го прочел едно към едно.


  ДИАНА ДОБРЕВА: Аз това казах, че то не е едно към едно, защото преди това е имало по-скоро политически смисъл. Сега нашият прочит е съсредоточен предимно върху екзистенциални въпроси.


  ЛЪЧЕЗАР ЛОЗАНОВ: Там тази тема за не връщането - по начина, по който е представено...


  МИЛЕН МИЛАНОВ: Ти защо го разглеждаш така не връщането? Знаеш ли колко хора в България не се връщат по родните си места? Значи живее в София - не се връща в Чипровци. Емигрантството не е свързано с граници. Въпросът за емигрантството е въпрос на някаква такава нагласа - при някои хора. При други стои така, както го казваш ти. Въобще унифицирането на проблематиката, била тя математическа или житейска - хайде, математическа може, но житейска, социална - не може.


  ЛЪЧЕЗАР ЛОЗАНОВ: Не, не, аз исках да видя това...


  МИЛЕН МИЛАНОВ: Театърът е следната работа: в него всичко е казано, всичко е направено. В момента театърът така ще бъде, така е и бил - едно и също нещо може да бъде направено добре или зле. Нищо повече. Въпросът за емигрантството, за вътрешното емигрантство, е бил разглеждан и в други постановки, с други актьори, други режисьори. Ако това е докоснало хората... ако имате какво да питате, питайте, ако не, да починем малко.


  РУМЕН СПАСОВ: Ами, да ви поизморим още малко, все пак. Когато говорим за борбата между духа и материята, това звучи доста клиширано. Мисля, че в текста на Мрожек духът и материята са реалистично разпределени и у двамата персонажи. Има една равнопоставеност, която, да кажем, липсва при Щастливеца и Бай Ганьо, при Дон Кихот и Санчо Панса - такива аналогии могат да се направят и да се търсят. На мен ми е интересно да чуя и актьорите - и другия актьор, също.


  ДИАНА ДОБРЕВА: И на мен ми е интересно да чуя вие какво мислите за този спектакъл?


  РУМЕН СПАСОВ: Лично на мен ми допадна тази липса на борба, тази изнесеност на борбата в самите персонажи, в личността на конкретния човек, и тая смяна на ролите...


  ЛЪЧЕЗАР ЛОЗАНОВ: Размяна на местата.


  РУМЕН СПАСОВ: ... на моменти. В тая посока би могъл да се развива спектакълът според мен: първият къса парите, а от другата страна идва съжалението.


  МИЛЕН МИЛАНОВ: Значи не си прочел правилно жеста.


  ДИАНА ДОБРЕВА: Не, аз мисля, че е много интересно това, което казвате.


  МИЛЕН МИЛАНОВ: Жестът е загриженост към него, не че мен ме интересува.


  ДИАНА ДОБРЕВА: Много е интересно това, което казвате, защото я има тази размяна. В един момент има едно преливане - доближаваме се и отиваме в едно, независимо че сме различни. Това е дадено, това е правилно.


  РУМЕН СПАСОВ: И това е реалистично, това е ситуацията днес...


  ДИАНА ДОБРЕВА: Да, защото има нещо, което в един момент ни принуждава да се идентифицираме с интелигента, с простака. Просто сме принудени някак си. И аз не знам - не мога да дам отговор защо и как се случва това в днешно време, обаче се случва.


  РУМЕН СПАСОВ: Случва се и понеже няма срещу кого да се бориш... това нервиране, тези жестове на тръгване, на връщане, на скандальозност...


  ЛЪЧЕЗАР ЛОЗАНОВ: И това захъркване накрая беше малко като пиянство на един народ, т.е. освобождаването не идва закономерно, а е като моментен взрив, който на сутринта става разкаяние.


  МИЛЕН МИЛАНОВ: Какво освобождаване виждаш в захъркването?


  ЛЪЧЕЗАР ЛОЗАНОВ: Не, освобождаването при късането на парите имах предвид. А захъркването е едно опровергаване на това освобождаване - знак, че ще последва разкаяние и връщане в предишната роля.


  ЛЮДМИЛА ПАНАЙОТОВА („Русская газета“): Аз открих съвсем друг смисъл в този спектакъл. Колко лесно могат да бъдат манипулирани обикновените хора. Отначало той му казва: ти си животно. Другият му вярва. След това му казва: насекомо. Той му вярва. Накрая му казва: не, ти ще построиш голяма къща - още по-голяма, ще постигнеш това и това. Той пак му вярва. Тоест народът е свикнал да приема това, което му говорят по-интелигентните хора, защото ги смятат за по-умни, по-знаещи. И накрая едно такова спокойствие - той захърка, защото тръгна по своя си път, както си го е намислил в началото. За актьорската игра просто нямам думи - те влагат всичко от себе си.


  МИЛЕН МИЛАНОВ: Ще ни уволнят иначе (смях).


  МИРОСЛАВ ПАШОВ: Имате ли други въпроси, колеги?


  ВЛАДИМИР МИХАЙЛОВ: Аз бих направил предложение: представлението да направи няколко гастрола, да речем в Лондон, където има доста българи.


  АЛЕКСАНДЪР ДОЙНОВ: Приемам.


  ВЛАДИМИР МИХАЙЛОВ: Хем ще се позабавлявате, хем ще си сверите часовника с тамошните тъй наречени емигранти, в кавички вече.


  РЕПЛИКА: За Чикаго да не говорим.


  АЛЕКСАНДЪР ДОЙНОВ: А какво му е на Чикаго?


  ВЛАДИМИР МИХАЙЛОВ: Още по-добре. Може, да.


  МИЛЕН МИЛАНОВ: Сашо, хората ни канят в Лондон, бе, нахалник (смях).


  ДИАНА ДОБРЕВА: А ти веднага Чикаго! Брей, няма насита!


  АЛЕКСАНДЪР ДОЙНОВ: Като ще ходим до Лондон, да се не връщаме, да отскочим...


  РЕПЛИКА: Нали искаше по-голяма къща.


  ДИАНА ДОБРЕВА: И повече, и повече, и по-голяма градинка.


  АЛЕКСАНДЪР ДОЙНОВ: Не съм виждал Ниагарския водопад.


  МИРОСЛАВ ПАШОВ: Благодаря ви...


  ЗЕЛМА АЛМАЛЕХ: Може ли да споделя една асоциация. Преди много години в наш разговор, един, така, именит професор хуманитарист каза следното по повод на университетите: те все повече започват да приличат на корпорации, вместо обществото да заприлича на един добър университет. И в този контекст искам да кажа, че пиесата „Емигранти“, която в едни много далечни студентски години, в едни други варианти съм я гледала...


  МИЛЕН МИЛАНОВ: Ти си гледала постановката на Асен Шопов.


  ЗЕЛМА АЛМАЛЕХ: Да. Признавам си, имах малко смущение, че се появява отново тази пиеса, защото седи моя прекрасен спомен, но се оказа, че тя изобщо не е остаряла. Това вече е до майстора, драматурга и душевед в някаква степен, а заедно с това и някакво предчувствие какво ще се случи с нас. И аз лично съвсем не я гледам от днешна гледна точка като пиеса за емигранти, в смисъл кой къде е избягал, от какво е избягал и защо е избягал. А това, че ние всеки ден по някакъв начин бягаме или не бягаме.


  РЕПЛИКА: Много страшно е това.


  ЗЕЛМА АЛМАЛЕХ: Да, това е контекстът и мисля, че по някакъв начин седи тук не само екзистенциално, но и с всичките му аспекти като нравственост... а в крайна сметка и като неосъщественост - и в едната, и в другата посока. Това ми беше въпросът.


  МИЛЕН МИЛАНОВ: Мисля, че на този въпрос ти даде великолепен отговор. (Смее се.) Беше много хубаво.


  ЛЪЧЕЗАР ЛОЗАНОВ: Но една дискусия сред реални емигранти сигурно ще е много по-експлозивна.


  АЛЕКСАНДЪР ДОЙНОВ: Ще го пробваме.


  МИЛЕН МИЛАНОВ: Аз не знам дали се е получило, какво се е получило - никой от нас не знае. Разбира се, работили сме честно - аз знам, че сме работили честно. Имам предвид, че целият екип е работил честно. Когато нещо е направено добре, ако е направено добре, ако е сложно - не изкривено, а сложно, както е сложно всяко „добър ден“ със съседа в живия живот - ако е направено да е сложно, всеки емигрант ще намери своя проблем. Вероятно някой ще го погледне като чиста емиграция, като условия, но аз се съмнявам в това. Аз съм абсолютно уверен, че тук има много други неща за намиране. Нямам предвид само нашия спектакъл. Ние без всякакво усилие и по много лесен начин прескочихме това да се занимаваме с емигрантския проблем. Разбира се, с това не искам да кажа, че нашият екип го е направил против автора. Не, самият автор дава тази възможност. Само че всеки автор дава възможности, а друг е въпроса дали постановъчният екип ще се възползва от тези възможности. Но това е нормалната театрална работа. Както казваше Неруда: за три неща не бива да се говори: за изкуство, за жени и за кулинария (смях). Това са три неща, за които няма какво да се говори.


  ДИАНА ДОБРЕВА: Както виждате, нашите герои сме си ги взели от живота и не сме се много мъчили да ги променим.


  РЕПЛИКА: Много са добри, браво.


  ДИАНА ДОБРЕВА: Заложили сме на добрия кастинг - да не трябва много, много да обработваме материала.


  ВЛАДИМИР МИХАЙЛОВ: Следващия път сменете ролите.


  АЛЕКСАНДЪР ДОЙНОВ: Не искам. Тоя префърцунен професор, ебати. Никаква екзистенция нема. Човекът е гладен и туйто.


  МИЛЕН МИЛАНОВ: Ако знаеш какво те чака следващия път. Как „префърцунен“ ще ми викаш, бе.


  ДИАНА ДОБРЕВА: Никак не ми е било трудно, никак! (Смях.)


  АЛЕКСАНДЪР ДОЙНОВ: Т 'ва не мога, онова не мога. Кат не моеш, аре.


  МИЛЕН МИЛАНОВ: Ти не можеш.


  АЛЕКСАНДЪР ДОЙНОВ: Аа, не мога...


  МИЛЕН МИЛАНОВ: Единственото нещо, което можеш, е да ядеш кучешка храна.


  АЛЕКСАНДЪР ДОЙНОВ: К'во й е? Те им дават шкембета на кучетата, а ние не ядем ли шкембе тука. В най-големите ресторанти има шкембе. К'во се праим на чичко дръж ми...


  МИЛЕН МИЛАНОВ: Разликата между нас и тях е, че ние лаем, а кучетата им говорят.


  АЛЕКСАНДЪР ДОЙНОВ: Не знам. Обаче нема к'во да се префъргаме. Много хубаво я е написал човекът.


  МИРОСЛАВ ПАШОВ: Обещавам ви, че като се върнем от чужбина, ще ви поканя специално на следващата пресконференция, а сега лека вечер.


  РУМЕН СПАСОВ: Много навреме го направихте спектакъла: първи сняг, Нова година предстои. А каква марка беше водката, не разбрах?


  МИЛЕН МИЛАНОВ: „Финландия“, мисля че беше. Но това е поради липса на непозната марка. Трябваше да бъде немска водка, но откъде да намерим такава.


  РЕПЛИКИ: Много добра игра... Страхотна, перфектна игра... Текстът събуди много въпроси и ни докосна. Всичко беше перфектно.


  МИЛЕН МИЛАНОВ: Благодаря.

  МИРОСЛАВ ПАШОВ (директор на театъра): Добър вечер, колеги. Искам да ви приветствам с „добре дошли“ на втората премиера за сезона на Театър „Българска армия“. Надявам се да споделим неща извън обсега на това, което вече сте гледали. Благодаря на проф. Спасов и на колегите, които работиха с него пиесата „В полите на Витоша“. Радвам се, че такова сериозно произведение вече е в репертоара на театъра ни. Давам думата на проф. Спасов да каже няколко думи за постановката.

  К. Спасов и М. Пашов


  



  КРАСИМИР СПАСОВ: Добре дошли. Радвам се, че сте гледали представлението. Вие сте изкушена публика, общо взето хора театрали, и разбирате, че при първата среща на един спектакъл с публиката, винаги се появяват малки проблеми. И ние не можахме да избегнем тази вечер подобни нюанси. За жалост програмата беше натоварена и нямаше възможност да влезе публика на някои от генералните репетиции, за да се преодолее това естествено напрежение. Казвам го, за да избегнем въпросите в тази посока. Чухте как на места артистите говорят малко по-тихо - не съобразяват достатъчно дистанцията на зрителната зала. Смятам, че това е нещо, което още на следващия ден ще бъде избегнато. То не може да окаже принципиално влияние върху спектакъла. Неговата конструкция е здраво положена. Тя е такава, каквато е. Това е нашият спектакъл, нашата интерпретация на класическия текст - желанието ни да извадим някои аспекти от съдържателността на този текст и от възможностите да се потърси театралната форма, която да съответства на днешния ден. В програмките, които държите, има фрагменти от тези, както ние ги наричаме с известна доза професионална ирония, концептуални разговори на режисьора с актьорите. Те съдържат онези теми, които нас особено много ни занимават. Ще ги прочетете, няма да се разпростирам по тях надълго и нашироко. Искам да ви обърна внимание върху следното нещо: това е сценична версия по пиесата на Яворов. Тя има няколко страни. Най-напред тази история, този разказ като сценична форма принадлежи на онова, което наричаме „поток на съзнанието“. В известен смисъл то е субективният разказ на ЧУДОМИР - един човек, който е и свидетел, и пряк участник в ставащото. Другото, което принадлежи на тази версия, е нашият стремеж да поставим тази история в една ситуация, в която като че ли няма време за интимна затвореност. Това явление се превръща в драматична стихия - човек не може да остане сам със себе си, с интимните си чувства. Едно неизтребимо воайорство, желание да надникнеш в личния свят на човека. Тук няма сцена без нечие присъствие. Това са и участващите, и действащите лица на тази история. Излизайки навън, те се превръщат в своеобразни наблюдатели на това, което се случва. Наблюдатели в една друга, нова роля. В сценичната версия има, според мен, задължителните съкращения, тъй като пиесата на Яворов е многословна. Писана е в едно време, в което персонажите са словоохотливи - премного говорят. Вероятно и театърът е бил такъв, и публиката е била привикнала на едни истории, които протичат по-дълго - имала е търпението да ги гледа, да ги слуша. Бих казал, че е имала и способността да се наслаждава на самото слово, особено когато това е словото на гениален поет като Яворов. Дума да не става, след десетилетия някои от текстовете, бих казал, са излишни - някои от сцените са прекалено обемисти. Ще дам един пример: тази сцена, която е в казиното, така наречената „екстериорна сцена“ - тя е доста разхвърляна, малък сюжетен хаос. Това се дължи на определени влияния на пробилите вече модерни течения в театъра, в конструкциите, структурите на драматургията. Част от тези сценки приличат в днешно време на жанрови сценки. Решихме, че е по-добре да съберем, да концентрираме специално в тази сцена вниманието върху две основни ситуации, които са най-съществени за цялостната история, за цялостния разказ. В композиционно отношение версията не е променила пиесата на Яворов. Всички сцени са в същата последователност. Стремежът ми е бил, когато съкращавам текстовото тяло на отделните сцени, на отделните ситуации, нищо от съдържателността на историята да не бъде загубено. Моето мнение е, че това е постигнато - нищо от най-важното в яворовата история не е загубено. Наложи се много деликатно да редактирам речта - онзи стил, който днес звучи леко архаично. Има някои думи, които тогава са били в употреба и ще подтикнат съвременния българин прекалено много да мисли какво точно означава това. Има и изречения, чиито строй носи белега на времето - начина по който се е писало, разговаряло тогава. Пак казвам, тук намесата ми е била много деликатна - оставял съм думи, изречения, които да носят лек повей на стила на онова време и същевременно съм улеснил зрителя да не се замисля какво точно означава това. Например думата „нели“. Докато се сети, че това е „нали“... Като тече представлението, ако публиката започне да отделя време да мисли кое точно какво е, това ще се отрази на възприемането на спектакъла. Подчертавам пак, намесата ми е абсолютно деликатна, с пълния респект към автора и неговата пиеса. Още един аспект от тази сценична версия - той се състои в така наречената интерпретация на образите. Идеята за тази интерпретация ми беше подсказана от прекрасните студии на проф. Никола Георгиев и негови ученици, които в едни концептуални разработки изследват поезията на Яворов. Разбира се, и от Мишо Неделчев - как фактите от биографията на една личност намират превъплъщение като художествени образи. Ще ви обърна внимание върху един принцип, който съм изтеглил от запознанството си с тези студии. Той се отнася до поетиката на Яворов, но по някакъв начин се прехвърля и върху драматургията. Това е принципът на симбиозата, на неотделимото съжителство на серафичното и демоничното, т. е. на ангела и дявола вътре в лиричните герои на автора, но същевременно и в драматургията, в самата пиеса, донякъде под напора на определени емоции, на собствени преживявания. Разбира се, Яворов си е позволил да изневери на този принцип, залегнал основно в поезията му, и затова част от образите са подчертано добри, а другите спадат към лошите. Запознанството ми с тези студии ме наведе на мисълта, че нашето време изисква да се представя човекът в цялата му сложност - с онова, което той съдържа в себе си: серафичното и демоничното, доброто и злото, и да се показва как в определени ситуации импулсират проявите на едното или на другото. В този смисъл в нашия спектакъл ние държим да няма само идеални образи и други само лоши, а да бъдат сложни човешки същества, които съдържат в себе си това, за което говорих. Пак казвам, то произхожда от естетическата нагласа, от естетическите възгледи на самия на Яворов. И последното нещо в тази версия е едно леко изместване напред във времето - от средата към края на 30-те години на миналия век, когато вече е позабравен кошмарът от войни, бунтове, атентати, когато като че ли историческото време и нацията се смиряват, успокояват, когато се появява, макар и доста позакъснял така нареченият „Бел епок“ в живота на това поколение, когато българите започват да усещат досега си с Европа и да се чувстват част от Европа. Всичко това ни се стори необходимо и поради убеждението, че истинските драми се съдържат под повърхността, както е казал и Шекспир - не в очевидното, а някъде отдолу. Бих казал, че тази история разкрива как почти нищо от нашия национален характер, от душевността ни, като че ли не е претърпяло промяна. И именно по тая причина все повече и повече се натрупват обстоятелства, които дават възможност да избиват определени страни от този национален характер и до ден днешен не му позволяват решително да се цивилизова, да култивира своя дух, поведението си, нравите. Все още като че ли българският човек не може да се отърве от това „само силно да люби или само силно да мрази“. Срещат се същите тарикатлъци, същите варварски изригвания, пориви, които избухват и не си дават сметка какво помитат пред себе си, същата невъзможност да се общува внимателно и търпеливо - липсва възможността да бъдеш на различни позиции, но толерантен към другия. Нека да спомена и за нашата мила родна самовлюбена интелигенция, вечно дърдореща и вечно не наясно какво точно иска да прави, какво иска да създава. Това са част от реалностите, заложени от самия Яворов в текста на неговата пиеса... Един немски колега Александър Лак, главен режисьор на „Дойчес театър“ - от моето поколение, с когото бяхме приятели през годините, има много интересна хипотеза за трите исторически времена. Него особено го интересува принципът на анахронизма, т. е. на смесването на времената: когато режисьори, актьори, театри поставят класика, да намерят начин да смесят времената - миналото време да заприлича на сегашното. На мен не ми се наложи изобщо да полагам усилие в това отношение. Изумен бях как всичко, за което ви говорих, е написано от самия Яворов. Няма дума, която да съм добавил. Яворовата пиеса спокойно се вписва в сегашното време... Искам да кажа няколко думи и за този невероятен образ - на Мила, създаден от Яворов. Той е уникален за нашата практика, за цялата ни драматургия. Подобен тип образи създава само Тенеси Уилямс - няколко женски образа, които са особени, уникални - и ги нарича „сини рози“. Сини рози, защото такива няма, те не съществуват реално - тези чудати, особени жени. Това прилича малко на явлението: природата създава албиносите - едни особени творения, които никога не могат да се адаптират и да заживеят спокойно в средата, която ги обкръжава. Тази среда обикновено е враждебно настроена, именно поради тази тяхна особеност. Коя е особеността на Мила? Това е нейната невинност. Ако има една невинна жертва в тази история, това е Мила. Нейната невинност не се отнася толкова до анатомичната невинност, а до нейното незнание как се живее правилно в този свят, в който тя съществува. Нейната невинност е силно провокативна - така, както албиносът е провокативен сам по себе си. Тя предизвиква най-малкото да я учиш, да я направляваш, непрекъснато да й нареждаш как е правилно да се живее, да се намесваш в свободността на човека, на човешкото същество, в правото му на собствен избор, собствена воля. Тук няма да прескоча онова, което се нарича „синдромът Ана Каренина“. Не случайно спектакълът започва с този дълъг влак. Това, разбира се, са наши фантазии. Ние си мислим, че все някой може да се досети - в контекста на цялото да свърже тези неща. Една от критичните тези на Боян Пенев е: какво общо има това със смъртта на Мила - тук е пълно със случайности. По тая логика той е прав. При Ана Каренина имаме един осъзнат избор - актът на самоубийството е премислен, намислен. Ето ги пак двете природни различия - логиката на Яворов е далеч по-сложна: при съответното натрупване случайностите се превръщат в неотменими факти. Смъртта на Мила е точно такъв неотменим факт. Ние имаме работно заглавие на спектакъла: „Случаят Мила“. Той е особен случай. В известен смисъл той се съдържа и в тази необикновеност на любовното чувство, необикновеност на всеотдайността, за която изглежда никой не се оказва достатъчно подготвен: когато я срещне, да знае как да реагира. Това е.


  МИРОСЛАВ ПАШОВ: Въпроси?


  СВЕТЛА МИЛЧЕВА: Професор Спасов, прави впечатление извеждането, чисто режисьорски, на преден план на обществените взаимоотношения. При вписването на тази история вътре в тях как разсъждаваха актьорите, докато работихте заедно? Част от тези млади хора вероятно са били запознати с текста на Яворов. Как реагираха те?... Някой се засмя - може би не, но аз мисля, че са чели. Докато обсъждахте в началото работата си, как им се струваше тази история на фона на обществените взаимоотношения? Иначе казано: как ги принудихте да мислят съвременно, да играят съвременно и да пренесат тази съвременност във времето на онези обществени взаимоотношения, които вие сте извадил на преден план?


  КРАСИМИР СПАСОВ: Пиесата е залегнала в учебната програма на студентите в НАТФИЗ. За Нов български университет не знам как е, но при нас, бъдете сигурни, че поне две трети от студентите не са я чели или поне внимателно не са прочели докрай тази пиеса. Какви са причините за това е друг въпрос. Та когато се събрахме първия път, им раздадохме текста на версията и аз накарах всеки да си чете ролята. Те: това е съвсем съвременна история, ти нещо дописал ли си? Не. Йоана на следващата репетиция дойде с оригиналния текст: всичко това, казва, което четем тук, е Яворов. С други думи, тяхната първа реакция беше: боже, колко съвременно звучи тази пиеса. Дори за млади хора. Почва да ги човърка, да не ги оставя в покой мисълта: абе, как е възможно да съществува такова нещо като Мила, как е възможна такава любов? От време на време обаче медиите започнаха да ни подават сигнали. Спомняте си за едни млади, 14-16 годишни ли бяха, какво направиха? Като Ромео и Жулиета. От какво се самоубиха: от това, че не им дават да се виждат, да реализират обичта си. Ян Кот във фундаменталната си студия „Шекспир - наш съвременник“ разсъждава така: боже господи, ами четете пресата и ще откриете хиляди случаи, за които става дума в една или друга пиеса. Хайде, да не са хиляди - десетки, стотици. Нещо такова става и в тази пиеса. Другата страна на въпроса е, че независимо какво произведение ще интерпретираме на сцената, наше задължение е сценичната игра да носи белезите на съвременните типове игра, на съвременния тип театър. Аз съм гледал опити, когато цел на интерпретацията е да се изобрази как са играли колегите преди сто години. Вероятно се досещате какъв е резултата. Прочетена така „Емилия Галоти“ (има такъв опит) - една изключително сериозна драма на Лесинг, трагедия, звучи смешно. Звучи като „Многострадална Геновева“ и публиката се кикоти. И самият режисьор признава: боже, каква идиотска грешка направихме, ние убихме с този опит пиесата. В изкуството е важно да има любопитство - да надзърташ. Понякога се надзърта зад оная граница на позволеното, както казва Достоевски: ти надзърташ в бездната, ама и тя надзърта в теб - ето какво се случва. Та, убиха една пиеса, публиката нищо не разбра, помисли, че си правим някаква пародия и т. н. С други думи, изобщо не ми е минало през главата да правя подобни опити, защото трябва да се учим от грешките на предходниците. Друга наша черта е, че нямаме чувство за история, не се учим от онова, което се е случило, не надграждаме, всичко започва отначало. Разбира се, че не съм имал право да върша подобни експерименти, друг е въпросът, че аз не съм и привърженик на подобни лекомислени опити. Нямам нищо против постмодерното като течение в изкуството, много добре го познавам, знам какви са основанията му, знам кои са ценните му страни, но масовото наподобяване на постмодерното, т. е. майтап да става, може би е полезно за касите на театрите, но за изкуството не знам доколко е полезно. Та, да се върнем на нашата постановка: това е закон, естетическо правило - каквото и да правим, трябва да търсим онзи тип игра, който принадлежи или е много близко до съвременните тенденции в това отношение. Тук ние приложихме и нещо, свързано с пространственото решение - това образно решение, до което стигнахме с г-жа Нина Пашова. Тя го направи толкова красиво - със знание, с разбиране. Оказа се, че истинското, функционалното действие, е на една площадка - тясно, ограничено пространство, т. е. това не е широкото пространство на сцената. Тогава зрелищността добива други измерения. И ние избрахме една игра, която е събрана в тясно пространство, няма много възможности за атрактивност, но затова пък в сгъстено време протича един тотален подробен живот, в който всички участват. Няма от тези игри: единият ходи и говори развълнувано, а партньорът му седи, дълго време не участва и гледа умно. Не, не, партньорът трябва да слуша и всичко онова, което го засяга, да намира израз в така наречените „тихи реакции“. Тоест животът трябва тотално да минава през всички и всички да участват в него. Това е една партитура, пълна с подробности, и в този смисъл тя е доста сложна. Ако тук е имало някакъв проблем, той е чисто професионален, той именно е в намирането на такава партитура и в нейното усвояване. Аз съм режисьорът и ако има някакъв проблем, нося част от тази вина. Свикнахме в спектаклите да се играе на едро - емоции на едро. Верни са, впечатляващи са, но на едро. И се отвиква от тази чувствителност, при която всяка подробност е „психологически факт“, както го нарича Достоевски.


  КРАСИМИРА ВАСИЛЕВА: Може ли?


  МИРОСЛАВ ПАШОВ: Да.


  КРАСИМИРА ВАСИЛЕВА: Ще започна с няколко слова на Яворов (рецитира): "От заник-слънце озарени, алеят морски ширини; в игра стихийна уморени, почиват яростни вълни..." (Из "Заточеници" - б.р.), "Две хубави очи. Душата на дете в две хубави очи... Не искат и не обещават те..." (Из "Две хубави очи"), "Изгнаници клети, отломка нищожна от винаги храбър народ мъченик..." (Из "Арменци"), "О Боже!... Спри... Недей... Труд кървав, Боже, пожалей!" (Из "Градушка"). Всичко това е залегнало в нашите сърца и души. Яворов е неотделим от българина. Много се радвам, адмирирам това, че поставяте "В полите на Витоша". Виждам, че проф. Спасов много сериозно е работил върху текста. Имам забележки към характеристиката на някои от образите. На първо място, биографичният образ на Яворов - Христо Христофоров. Мисля, че актьорът се е поддал на битовизъм в жестовете, в поведението си. Създава някакъв образ на треторазреден вестникарин, вместо на голям поет. Според мен постижението е на Радина Кърджилова, която отново прави страхотна роля. Много чувствителна, много задълбочена, силно драматична, дори трагедийна. Проф. Спасов е подходил към текста като към трагедия. Освен, че пиесата се обръща към днешния ден, достигайки до текста, че другаде убиват със златна игла, а във "В полите на Витоша" - със секира, което е възловия текст, върховната точка на обобщение на самия автор, трябва да отбележим, че в днешно време няма никаква промяна, нравите ни са все така огрубени, все така първични и някак си нецивилизовани, но това е истината и може би постановката на Театър "Българска армия" идва да покаже на голяма част от своята публика, че трябва да обърнем внимание на своята нравственост и духовно извисяване. Пожелавам успех на спектакъла, от който съм много доволна.


  МИРОСЛАВ ПАШОВ: Колеги, благодаря ви. До нови срещи.

  Участват: Мая Новоселска, Светлана Янчева, Албена Михова, Христина Караиванова, Васил Банов, Иван Петрушинов, Никола Мутафов, Владимир Зомбори


  



  ПРЕСКОНФЕРЕНЦИЯ


  08.01.2015


  ЮРИЙ ДАЧЕВ: Здравейте и добре дошли на нашата нова премиера. Радваме се, че студът не ви е спрял. Сигурен съм, че ще излезете сгрени от това представление, както винаги се случва, когато на сцената се играе спектакъл на Теди Москов. Той често идва при нас и това ни радва, защото харесването е взаимно. Не винаги взаимното харесване свършва с добри резултати, но ние можем да се похвалим със спектакли, които са хубави и се играят години наред. Към тях сега се прибавя още един: „ПриятелКи мои“ - представление, вдъхновено от класическия филм на Марио Моничели, направен през 1975 година - „Приятели мои“. Тази влюбеност на Теди в италианското кино е много отдавнашна (тя е минала през филма му „Преводачката на черно-бели филми“) - едно италианско кино, което е повече вчерашно, но ни вика да се връщаме към него по различни начини - живее във вдъхновенията ни, в идеите ни. Ще видите как вдъхновението се е превърнало в нещо прекрасно - това, което ви предстои да гледате след малко. Но тъй като Теди е тук, нямам намерение повече да ви отегчавам, давам му думата.


  ТЕДИ МОСКОВ: Ти каза достатъчно (смях)... Това е отдавнашна моя идея - да направя за жени един мъжки филм. Неподходящото може да се окаже подходящо. Бях започнал да правя „Хамлет“ във Варненския куклен театър: докато се играе „Патиланско царство“, зад паравана играят „Хамлет“ - да е нещо необичайно. Бяхме го кръстили „Цоцохамлет“ - от Цоцолана, защото баба Цоцолана беше Хамлет едновременно, но това отпадна, тъй като е прекалено (смее се) напредничаво - в кавички, който ще го отразява писмено. След това ми дойде идеята, че едни жени - добри комици, могат да изиграят не по-зле тези класически комедийни персонажи от филма. Толкоз. Вижте в Гугъл за какво става въпрос във филма - който не го е гледал. Това е, друго няма.


  ЮРИЙ ДАЧЕВ: Разбира се, ако имате въпроси, ще има и друго.


  БИНА ХАРАЛАМПИЕВА (директор на МГТ „Зад канала“): Толкова си кратък, кажи още нещо.


  ТЕДИ МОСКОВ: Роден съм на (смях)... Какво друго да кажа, това е едно връщане към традиционната драстична комедия, която аз обичам - без огромни дълбочини в нея. Артистките са четири, артистите са също четири - лесно се помни: дели се на две и на четири.

  Б. Харалампиева, Т. Москов


  



  ЮРИЙ ДАЧЕВ: Искам да добавя, че в този кратен на четири спектакъл, за голяма наша радост гостува Мая Новоселска.


  ТЕДИ МОСКОВ: Тя е само ваша тая радост (Мая Новоселска е съпруга на Теди Москов - б. р.)

  Ю. Дачев, Б. Харалампиева


  



  ЮРИЙ ДАЧЕВ: Надявам се да е и нейна. С другите актьори от нашата трупа, мисля че всичко това се е превърнало в едно хубаво комедийно, делящо се на четири, представление.


  ТЕДИ МОСКОВ: Вече се хвалих в две интервюта по телевизията, че Моничели ми разреши лично да направя за театър „Армията на Бранкалеоне“ и сега след смъртта му се осмелявам, без да ми е разрешил тоя филм, да...


  БИНА ХАРАЛАМПИЕВА: Да се вдъхновиш от него.


  ТЕДИ МОСКОВ: Да, тъй като сценарият ни не е съвсем същия, той просто е провокиран от него.


  БИНА ХАРАЛАМПИЕВА: Теди в началото ми каза, че ще бъде много предан на сценария на филма, но по време на репетициите видях, че неговата преданост има определени граници. Няма да можете да чуете репликите директно от филма, но пък вдъхновението наистина е от този филм.


  БОРИСЛАВ КОСТУРКОВ: Значи „Бранка-бранка-бранка, леоне-леоне-леоне“ - това ще чуем отново.


  ТЕДИ МОСКОВ: Не, няма да го чуете, защото то е от друг филм.


  БОРИСЛАВ КОСТУРКОВ: Знаем, че е така, но нали казахте, че ще го правите след тази постановка.


  ТЕДИ МОСКОВ: Евентуално, но... Аз проверявам - пускам на млади хора филмите на тези големи режисьори, и най-скучно им беше на „Армията на Бранкалеоне“. Иначе на другите филми на Моничели се забавляваха.


  БОРИСЛАВ КОСТУРКОВ: Може ли един въпрос?


  ЮРИЙ ДАЧЕВ: Разбира се.


  БОРИСЛАВ КОСТУРКОВ: Първо искам да пожелая на всички вас и на Театър „Зад канала“, както е зад канала, да бъде винаги пред рутината и пред обичайното драматично русло, и винаги да ни предлага добри спектакли... Ние сме гледали много опити на режисьори, където мъже играят дамските роли, което не е нещо ново - още по времето на Шекспир това се е случвало по необходимост, защото жените не са могли да се явяват на сцена, както и при „Многострадална Геновева“ в България, но с този обратен елемент, т. е. мъжките роли да се играят от жени, какъв по-специален комедиен ефект постигате?


  ТЕДИ МОСКОВ: Нещо не сме се разбрали, няма мъжки роли да се играят от жени, има смяна на персонажите.


  БОРИСЛАВ КОСТУРКОВ: Ясно, смяна на персонажите...


  ТЕДИ МОСКОВ: Значи въпросът отпада.


  БОРИСЛАВ КОСТУРКОВ: Не, не отпада въпросът. Как се заостря комедийният ефект, какво се постига с тази смяна на трактовката?


  ТЕДИ МОСКОВ: Когато работихме върху сценария на спектакъла на Мая Новоселска „Едно малко радио“, мислех да се казва „Доня Кихот“. Тоест с това съм се занимавал - да променя не толкова пола, а отношението към някакъв персонаж. После беше „Доня Кикот“, но се отказахме и от тая идея. Така че в този спектакъл няма мъжки роли, изиграни от жени, а жени, които са по-смели и по-щури, и по-побъркали се от въпросните мъже.


  БОРИСЛАВ КОСТУРКОВ: Иначе оставате ли верен на сюжета на Моничели?


  ТЕДИ МОСКОВ: Не, доста е преработено. Разбира се, ситуацията е същата: тези жени бягат от къщите си, от задълженията си, както във филма го правят мъжете... Друга епоха, друг тип разказ има филмът, твърде муден за сегашното време, само носталгици като мен могат да го гледат с удоволствие. Притеснявам се като го пускам на по-млади хора.


  КОНСТАНТИН ГЕОРГИЕВ: Много хора като че ли очакват да видят при Теди Москов някаква сатира на реално случващи се неща. Вие определяте това, което правите като брутална комедия. Тези, които дойдат, за да видят вашия коментар на което и да е от случващото се около нас, какво бихте им препоръчали: да си сменят гледната точка или все пак да открият своята?


  ТЕДИ МОСКОВ: Най-малко знае какво е направено този, който го е правил. Много философи и естети са се занимавали с този случай. Веднъж имах щастието да бъда при художничката Лика Янко. Тя ми обясняваше какво има нарисувано на картините й, а аз виждах нещо съвсем друго. Така че всеки си вижда, каквото иска, но аз не съм известен със сатира. Сатирата ми е в интервютата, но не и в работата, защото сатирата е едно от по-елементарните равнища на хумор. Аз съм по гротеската, ако може така да се каже, и абсурда, разбира се. Сатирата не ме занимава, освен ако не трябва да отговоря на въпрос за някои наши политически лидери.


  БИНА ХАРАЛАМПИЕВА: Напоследък и това не правиш.


  ТЕДИ МОСКОВ: И това не правя, уморен съм вече.


  ЕЛЕНА НИКОЛОВА: Какъв е приносът на г-н Симон Шварц за сценария? Как се организирахте? С какво той допринесе за нещо по-различно?


  ТЕДИ МОСКОВ: Ние още 1986 година заедно преработихме приказката на Маргарит Минков „Как беше изобретено летенето“ и написахме сценария „Някои могат, други не“. В Толбухинския куклен театър направих тази пиеса и оттам ми тръгна известността и кариерата. Така че ние пишем добре заедно. Но сега работихме по следния начин: той пише вкъщи, аз у нас, пращаме си ги на имейлите, след това се събираме в едно кафене, обсъждаме ги, раждат се нови идеи по време на разговора, и така.


  БОРИСЛАВ КОСТУРКОВ: Използвайки съвременните комуникационни средства.


  ТЕДИ МОСКОВ: Да. Преди беше с телепатия, но сега техниката го развали (смях).


  ЕЛЕНА НИКОЛОВА: Музиката на г-н Дончев е авторска, нали?


  ТЕДИ МОСКОВ: Вие как предполагате?


  БОРИСЛАВ КОСТУРКОВ: Понеже се казва „музикална картина“, значи вече не е авторска.


  ТЕДИ МОСКОВ: Има един цитат на „Туенти Сенчъри Фокс“, това е. Другото е авторско. А, и когато разрушават фонтана „ди Треви“, бригадирката пее: Avanti popolo, alla riscossa, bandiera rossa, bandiera rossa...


  БОРИСЛАВ КОСТУРКОВ: „Бандера роса“.


  ТЕДИ МОСКОВ: „Бандиера“, не „бандера“ - „бандера“ е на испански... Иначе нотите са тия, които и други композитори използват (смях). И дори не всичките! (Пауза.) Направо ще заспя, толкова съм уморен.


  ГЕОРГИ АНГЕЛОВ: Теди, искам да ти пожелая да направиш още един спектакъл по твой любим филм.


  ТЕДИ МОСКОВ: Да ти кажа ли кой е?


  ГЕОРГИ АНГЕЛОВ: Има ли такъв?


  ТЕДИ МОСКОВ: „Dramma della gelosia“ („Драма от ревност“ на Еторе Скола - б. р.). Той е нещо изключително. Тук дори имаше една добра артистка, която може да го изиграе, но сега е на халтура в Театър „199“ (смях).


  ГЕОРГИ АНГЕЛОВ: Като го казах, имах предвид „Бърдмен или Неочакваната добродетел на невежеството” на мексиканския режисьор Алехандро Гонсалес Иняриту.


  ТЕДИ МОСКОВ: Не, „Бърдмен“ е невъзможен.


  ГЕОРГИ АНГЕЛОВ: Невъзможен.


  ТЕДИ МОСКОВ: Силата му е, че е филм.


  ГЕОРГИ АНГЕЛОВ: Да.


  ТЕДИ МОСКОВ: Аз съм си мечтал за два филма на Еторе Скола и той ще ми ги позволи, защото сме в косвена връзка: „C'eravamo tanto amati“ - „Обичахме се толкова много“ (1974) - уникална картина на едно приятелство на две исторически епохи, „Dramma della gelosia“ и, ако се намерят такива добри артисти като Джак Лемън и Марчело Мастрояни - „Наивници в Неапол“... Мога да ви разказвам за Италия, ако искате (смях)... Въпроси други има ли, защото ще заспя?


  БОРИСЛАВ КОСТУРКОВ: Отивайте да почивате.


  ЮРИЙ ДАЧЕВ: Приятно гледане.


  БИНА ХАРАЛАМПИЕВА: Благодарим ви много, че отново сте с нас. Знаете, че спектаклите на Теди трябва да се гледат и след една година. „Недоразбраната цивилизация“ в момента е в пика на интереса на публиката... Актьорите се чувстват по-спокойни, защото гласът на Теди вече не ги стряска непрекъснато (смях). Така че, каним ви да видите представлението, което ще гледате тази вечер, още един път по-късно. Благодарим ви много, че сте с нас.


  ТЕДИ МОСКОВ: Направо елате по-късно (смях).


  БИНА ХАРАЛАМПИЕВА: Страхотна година ви желаем на всички, живи и здрави.


  БОРИСЛАВ КОСТУРКОВ: За много години.

  Теди получи букет, букетът получи кофа


  Снимки: velyub (T-now)

  ЧЕРВЕНАТА ПЛАНЕТА


  от Георги Тенев


  Театрална работилница "Сфумато"

  Режисьор - Ани Васева


  Художник - Георги Шаров


  Музика и звуков дизайн - Константин Марков (SOUNDREAKTOR)


  Фотограф - Георги Тенев


  



  [image: 21.Chervenata_spekt]



  



  Роли и актьори:


  Режисьорът - Юлияна Сайска


  39G, научен сътрудник - Леонид Йовчев


  КОМ, командир на полета - Галя Костадинова


  Роботът - Деница Даринова


  



  ПРЕСКОНФЕРЕНЦИЯ


  10.01.2015


  РАДА БАЛАРЕВА: Здравейте. За много години на всички. Желая ви много здраве и творчески успехи в писането и да бъдете все така верни приятели на „Сфумато“. Това е първата ни премиера за новата година - „Червената планета“. Присъстващите не се нуждаят от особено представяне, но все пак да кажа: Ани Васева, която за пореден път работи при нас - в партньорство със „Сфумато“. Новината за българската драматургия е, че имаме нова пиеса от Георги Тенев. В стила на „Сфумато“ Ани Васева има добрия навик да работи със свой кръг актьори - съмишленици и този път не е изневерила на този принцип. Но има и нови лица за нашата сцена: Юлияна Сайска и Деница Даринова. Леонид Йовчев и Галя Костадинова са от съмишлениците на Ани Васева. Художник е Георги Шаров, за когото ще помоля Ани да ни го представи, тъй като за нас не е познато лице, и музика и звуков дизайн - Константин Марков. Този спектакъл е съвместна продукция на СФУМАТО, МЕТЕОР и Мрежа за социални каузи, осъществен с финансовата подкрепа на Министерство на културата в България. Тъй като вчера имаше едно приятелско въртене, което гледахме, аз ще си позволя веднага да задам един директен въпрос на Ани и Жоро: защо решихте да ни изненадате в началото на тази година като ни хвърлите директно в Космоса? Малко ли са ни нашите проблеми, особено напоследък, не говоря само за България? И така: защо ни изстреляхте?


  АНИ ВАСЕВА: Вероятно трябва да започне Георги като автор, но аз мога да кажа само, че тези космически проблеми надвишават по мащаб всички останали наши проблеми. Сега е моментът.

  Г. Тенев, А. Васева, И. Добчев


  



  ГЕОРГИ ТЕНЕВ: Новото познание за космоса прави човека малко по-различен от хората в миналото. Когато говорим за бъдещето, очевидно нямаме предвид само как ще си прекараме следващата ваканция и какво ще се случи на следващите избори, защото научно е доказано, че в някакво категорично бъдеще Слънцето няма да свети, тази слънчева система ще се разпадне. Това са реални научни факти - толкова реални, колкото употребата на антибиотиците. Така че цивилизованият, научно обременен човек, независимо дали е гностик, атеист, религиозен, мистик, още от училище ще започне да живее с тази мисъл, с тази яснота, и това, както каза Ани, формулира по съвсем различен начин всички останали въпроси. Тоест човек не може вече да стои така не знаейки. Той стои натоварен с много проблеми. Както виждаме постоянно около нас, въпросът да се живее със или без доверие или вяра в нещо не е въпрос на личен избор. Уелбек коментира в новия си роман, че да се живее без вид религия е невъзможно. Опитите да се живее в изцяло секуларни общества се провалят, защото това са общества, които не могат да се противопоставят на фундаментализма, не знаят как да му се противопоставят. В този смисъл темата на моя текст (смятам, че и трактовката на Ани Васева се занимава с това) е, че тези проблеми поглъщат всичките ни проблеми. Ние не се занимаваме с някакъв космос и с някакви изкуствени същества, които нямат нищо общо с човека до нас на улицата, напротив, ние искаме да се занимаваме с човека, който страда до нас и може да ни нарани, когото обичаме или мразим, но в светлината на нещо, което можем да наречем утопия или друга реалност, в която са ескалирани разни наши познания за "горе" и "долу", за "преди" и "сега".


  РАДА БАЛАРЕВА: Аз ще си позволя да цитирам една фраза на Жоро, за да отправя въпроса си към Ани Васева: „Цивилизацията е уточнение на нищото“. Ани, това ли седи в основата на твоята интерпретация?


  АНИ ВАСЕВА: Не, това е много централна фраза за текста на Жоро, която ние като едни твърди секуларисти - поне част от нас дълбоко не вярват в религиозното общество, с няколко операции преобърнахме. С негово негласно разрешение. Едно от основните неща, което ми стана интересно още в началото, когато текстът на Георги не беше това, което е сега (състоеше се от други фрагменти, посоки и т. н.), беше въпросът за техниката: има ли начин други среди, където животът не е възможен в обичайната си форма, да бъдат надградени със съответните технически протези и да се стигне до нови форми на живот. Както ти каза, ние работим почти винаги с едни и същи актьори - с приходящи и изходящи фигури, но нашите актьори така или иначе са чудовища. В нашата група спор по този въпрос няма. Тук сме се насочили към една следваща фаза: ако досега нашите чудовища са били повече органични, с неясни тела и променящи се форми, тук вече става дума за технически чудовища - отвъд ръба на галактиката, където честотите на времето и пространството започват да се разминават и се появяват нови светове. Там всичко е възможно, но то изхожда от познатия свят. Не е някаква фантазия в най-крайните й форми, тя изхожда от някакви мутации в съществуващия свят. Техниката, доколкото е продукт на цивилизацията, все повече усъвършенствайки се, вървейки успоредно с развитието на цивилизацията, е именно това средство, което може би „ще“ или никога няма „да“ успее да достигне до някакви такива граници.


  РАДА БАЛАРЕВА: Ще те помоля да представиш тази част от екипа, която е по-непозната за нас.


  АНИ ВАСЕВА: Деница е една млада, съвсем скоро завършила, мисля че преди една година, актриса, която обаче влезе с много буен старт. Тя е много специфична, интересна - има какво да се очаква от нея нататък. В момента играе в Сливенския театър, иначе е играла тук в "Червената къща" във вербатим театъра (Vox populi - Студио за документален театър - б. р.) и в Театър „Възраждане“. Георги Шаров е един изключително интересен художник, който в някои среди, най-общо казано, въобще не е неизвестен. Той идва от една холандска школа - дизайн, фотография и т. н., която имаше изложби в „Рич“ и на други места на негови фотографии и други концептуални проекти с графичен дизайн.


  ГЕОРГИ ТЕНЕВ: Композиторът - автор на музиката и звуковия дизайн, е човекът с най-голяма кариера от всички нас, взети заедно. Това е Константин Марков. Той е обединяващата фигура във всички епохи на класическата българска група „Тангра“, той е създател на първото рок радио в България и куп други неща, но най-вече групата „Тангра“. В последните може би 15 години е един от водещите автори на звуков дизайн, който работи не на българска сцена, а за проекти по целия свят в областта на компютърните игри, филмовия дизайн на звука. При нас той е като професионален наставник. Неговото участие е подарък за този проект. За да му придаде необходимото качество на звука, което е едно занимание с така наречената „научна фантастика“, позната от киното, все пак се изисква една виртуална звукова реалност. И ще завърша с това, че освен темата за пътуване някъде на ръба на галактиката, за същества биологични или технически, които населяват бъдещето, има една изключително земна тема, която се пресича в действието на пиесата (тя присъства и във версията на Ани по малко по-специфичен начин, но много симпатично) - земна тема, в която, освен играта на думи с космоса и звездните войни, няма нищо неземно. Става въпрос за военни престъпления, за комерсиално изкуство, за политическо насилие, за власт в изкуството, власт в киното, власт във войната, власт в отношенията мъж - жена. Като текст пиесата предлага на бъдещия си режисьор (така беше предложено това и на Ани) един магнит с два полюса, които на пръв поглед не са свързани директно с общи сцени, но като един магнит подкова са свързани отзад и аз като драматург се надявам, че създават по средата едно магнитно поле, едно напрежение, което е и вътрешният двигател на целия текст, извън сюжетите и фабулите, които се развиват, разбира се. Това е благодарение на усърдното желание на Ани да има и висока форма в текста. Аз си позволих да се върна към едни много ранни опити, при които съм бил повлиян от древните езици, и вътре има малка опера на един псевдолатински, която се надявам, че мои бивши преподаватели няма да чуят, защото биха ми писали постфактум много слаби оценки. Но това е нещо, което екипът поиска.


  РАДА БАЛАРЕВА: Иван Добчев е тук, за да представи новата копродукция, която „Сфумато“ подслони. Иване, защо тази идея ти допадна, за да я приемем на наша сцена?


  ИВАН ДОБЧЕВ: Първо, това е нашето пристрастие и доверие към текста, който е на Георги Тенев - автор, с когото работим отдавна. Този текст ме препраща към любими мои теми като филмите „Соларис“ и „Сталкер“. Струва ми се, че за театъра това са елитарни теми. Ани се занимава с такива елитарни неща и не случайно има пристрастие към този текст и темите в него. Импровизациите и разсъжденията около това, че можем да бъдем отчуждени от човешкото, минавайки в техническото, в космоса, занимавайки се с проблематика и използвайки терминология, които мен леко ме напрягат, тъй като се чувствам абсолютен лаик в тази област, през този специфичен ефект на отчуждение могат да бъдат прочетени чисто човешки неща: какво става с мъжа и жената - с хората, които са вкарани в някаква такава игра. Струва ми се, че спектакълът има своето място именно в тази писта, която е осигурена от „Сфумато“, откакто има свой дом - за неща, които отиват някъде другаде, встрани от познатото, от този не просто комерсиален, не просто конвенционален, а направо банален театър. Започва като че ли да се наслагва едно клише: двама души сядат един срещу друг, пият кафе, нещо се разправят, имат семейни проблеми, някакви еротични проблеми - семейният приятел е прекалил... и ето, това било театър. Не, това е нещо твърде телевизионно, твърде, според мен, вече износено и не знам с каква погнуса хората, които истински обичат театъра, би трябвало да гледат на него. Трябва да има място, терен, възможности за ето такива опити в други посоки, с друг език, въпреки че Ани прекалено много се занимава с езика, даже аз като неин бивш настойник, учител, педагог мога да имам претенции в това отношение. Време е да започне да се занимава малко повече и с формата... Но това е смисълът на всички тези неща, които ние задаваме с всеки Малък сезон, и с това, че поощряваме непрекъснато опити на млади режисьори - кога успешни, кога за наше съжаление се оказва, че някои от тях са по-конвенционални, отколкото биха били в някой съседен театър. Но така е, това е рискът на една такава политика, да го наречем, която има ръководството на „Сфумато“ - търсейки, гледайки, помагайки, подавайки ръка на млади режисьори - нови режисьори, нови имена. И мисля, че този спектакъл по някакъв начин дава положителен отговор на нашия стремеж да се върви в тази посока, да правим това, което никъде другаде не би могло да се случи, освен, да кажем, в „Рич“ или в „Червената къща“, ако още я има.


  РАДА БАЛАРЕВА: Има я.


  ИВАН ДОБЧЕВ: Дай боже да я има.


  АНИ ВАСЕВА: Ние, разбира се, можем само безкрайно да благодарим - и на Иван, и въобще на „Сфумато“ за изключително луксозното условие да имаме възможността да репетираме всеки ден по цял ден, което, както знаем, не е практика другаде, а това е минимума и максимума за всеки нормален репетиционен процес. Освен, че са ни приютили, са ни дали и най-луксозното възможно условие.


  ИВАН ДОБЧЕВ: На добър час.


  РАДА БАЛАРЕВА: Приятно гледане.


  



  ТРИСТАН И ИЗОЛДА


  Опера от Рихард Вагнер


  Софийска опера и балет

  Диригенти - Константин Тринкс, Велизар Генчев


  Режисьор - Пламен Карталов


  Музикална подготовка - Рихард Тримборн


  Сценограф - Миодраг Табачки


  Костюми - Лео Кулаш


  Художествено осветление - Андрей Хайдиняк


  Художник мултимедия - Георги Христов (Elektrick.Me)


  



  В ролите:


  ТРИСТАН - Мартин Илиев, Петер Свенсон


  ИЗОЛДА - Радостина Николаева, Цветана Бандаловска, Мариана Цветкова


  БРАНГЕНЕ - Баясгалан Дашням, Цвета Сарамбелиева


  КРАЛ МАРКЕ - Ангел Христов, Петър Бучков


  МЕЛОТ - Веселин Михайлов, Даниел Острецов


  КУРВЕНАЛ - Бисер Георгиев, Атанас Младенов


  МЛАД МОРЯК - Красимир Динев, Пламен Папазиков


  ОВЧАР - Красимир Динев, Пламен Папазиков


  КОРМЧИЯ - Антон Радев, Николай Петров


  



  „Нямаше да оцелея през младостта си без музиката на Вагнер. Не можех без Вагнер. От мига, в който се появи клавирна обработка на „Тристан”, аз бях вече вагнерианец. И до днес търся произведение с такова опасно очарование като „Тристан”, със същата зловеща и сладка безконечност; диря го из всички изкуства – напразно. Всички чудеса на Леонардо да Винчи губят магията си при първите звуци на „Тристан”. Това произведение е безспорно non plus ultra на Вагнер. Светът е беден за оногова, който не е страдал достатъчно, за да изпита това „блаженство на ада“ — тук е позволено, дори необходимо да употребя една мистична формула.”


  Фридрих Ницше


  



  ПРЕСКОНФЕРЕНЦИЯ


  17.02.2015


  ДИМИТЪР СОТИРОВ: Добър ден колеги, добре дошли на едно дългоочаквано събитие в Софийската опера и балет: премиерата на творбата на Рихард Вагнер „Тристан и Изолда“. Заглавие, което едва преди десет години е поставено за пръв път в концертно изпълнение, сега ще можем да видим на сцена. Пред вас е екипът, който ще ни потопи в това вълшебство. За мен е удоволствие и чест да дам думата на режисьора Пламен Карталов.


  



  [image: 24.Tristan_presk]



  К. Тринкс, В. Генчев, Р. Тримборн, П. Карталов


  



  ПЛАМЕН КАРТАЛОВ (директор на Софийската опера и балет): Добър ден. Най-напред искам да представя моите колеги. На първо място Маестро Рихард Тримборн, когото познавам от шест години и който през това време работи нашите спектакли, посветени на творчеството на Рихард Вагнер. Веднага до него искам да представя Константин Тринкс – диригента на постановката, който за пръв път гостува на наша сцена, и съответно ще дирижира първите четири премиерни представления на „Тристан и Изолда“. Маестро Велизар Генчев, когото всички познавате, ще дирижира петия спектакъл. Той плътно работи с нашите пианисти Милен Станев и Йоланта Смолянова, които подготвят музикално „Тристан и Изолда“ повече от една година. Сами можете да се сетите защо толкова дълго – това е едно четиричасово, само музика, произведение: с много текст, с много специална стилистика. Щастлив съм да представя веднага и нашите солисти. Това са изпълнителките на ИЗОЛДА: Радостина Николаева, Мариана Цветкова и Цветана Бандаловска – солистки на нашия театър. Естествено, без ТРИСТАН не може да се случи този спектакъл. Искам да ви представя Мартин Илиев, когото вече познавате от други опери на Вагнер - „Валкюра“, „Залезът на боговете“ и „Зигфрид“. Той е един от най-младите изпълнители на тази роля в целия свят и аз се радвам, че имаме такъв солист на наша сцена. До него е колегата Петер Свенсон от Виена, който покрива ролята и също работи с нас в продължение на няколко месеца. От тук присъстващите имаме две много важни роли – щик в драматургията. Това е КУРВЕНАЛ, приятелят на ТРИСТАН и негов покровител, и БРАНГЕНЕ – прислужница и приятелка на ИЗОЛДА. До нас е и изпълнител, който прави две роли – на МОРЯКА и ОВЧАРЯ: Пламен Папазиков. От присъстващите солисти не пропуснах никого. Естествено, останалите, които не са дошли, също са наши много добри солисти. Тук се показа и колегата Красимир Динев. Той играе в по-малкия ешелон на кастинга. Преди да кажа нещо повече, искам да дам думата на нашите гости, което за вас ще е по-интересно и по-значимо в случая, защото без музикално ръководство, каквато и постановка да се случи на сцената в един оперен театър, не може. Така че давам думата на маестро Рихард Тримборн. Това е неговата пета продукция на Вагнер в Софийската опера.


  РИХАРД ТРИМБОРН: Добър ден. Работата продължи цяла година. Започнахме през февруари. Работихме пет пъти по две седмици интензивно. За разлика от другите творби на Вагнер, тази опера има сравнително малко активно действие, но пък е богата на вътрешни емоции. Това е големият проблем на една сценична реализация. Историята е на повече от хиляда години. Тя е написана за пръв път през 1225 година във Франция на старофренски език. Четири години по-късно един поет от Щрасбург я е превел на старонемски. Само филолозите могат да четат този език сега. Ние имаме една история, която е записана едва преди осемстотин години, но със сигурност е била разказвана в цяла Европа преди около хиляда години. Има две материални свидетелства за съществуването на тази история – едното е от френско-британското крайбрежие, а другото е на повече от хиляда километра оттам в Южен Тирол - в един замък, където е разказана в картини. Това е прастарата история с въпроса има ли право любовта да неутрализира обществените закони. Когато се чете този роман (на съвременен немски език е от около сто години), се установяват значителни разлики между него и това, което е създал Вагнер като либрето. В романа се изтъква като нещо значимо съобразяването с обществените закономерности, докато при Вагнер любовта получава абсолютната свобода извън всякакви обществени и социални закони. И затова в операта любовта води автоматично до смъртта на двамата любящи. Това е интересувало най-много Вагнер като драматик - не социологичната структура. Затова либретото на Вагнер, погледнато чисто филологически, е една майсторска работа – създадено е, преди да е изкомпозиран и един тон. Точно заради това виждане се конструира една драма в XIX век, както и при Верди. Този драматичен край го няма в романа. Романът свършва в смисъла на тогавашните социални конвенции: законът, общественият ред, са над всичко. Вагнер обръща това наопаки и казва: сърцето е с предимство пред закона. Това е мислене на XIX век, разбира се, един израз на борбата на поети и философи срещу постулата на френското Просвещение: аз мисля, значи съм; ако не мисля, не съществувам. Те казват: сърцето е над разума, то трябва да води. Сега бих искал да направя голям комплимент на артистите: сто процентова концентрация със сто процентово можене, със сто процентово въодушевление и ентусиазъм, макар че беше почти неразрешим проблемът да разберат текста - преди всичко текста, който е зад текста. Колегите направиха това по един начин, достоен за възхищение. Така беше създаден един вагнеров хумос, една хранителна почва, върху която се изграждат следващите работи. Те добре репетират с колегата Николай Петров – ВОТАН от „Рейнско злато“, отпреди четири години. Той им каза: сега разбирам много неща по-добре и по-дълбоко, отколкото тогава, когато само фонетично ги произнасях. Това е разликата при работата върху вагнерови творби, която може да се сравни само с работата върху Моцарт – и в двата случая е необходимо много време. Факторът време е изключително важен, решаващ. Може да се прави всичко, само да не се игнорира времето. Тогава тази партия става един бумеранг. Аз се връщам винаги с голяма радост в София, защото знам, че работата се развива крачка по крачка. Нашите колеги изкатериха Еверест по майсторски начин.


  ПЛАМЕН КАРТАЛОВ: Сега към маестро Тринкс.


  КОНСТАНТИН ТРИНКС: Добър ден, дами и господа. Много се радвам да бъда в София и да работя върху тази творба. Благодаря за поканата от страна на г-н директора Карталов. Много съм благодарен, че мога да бера плодовете на тази работа от страна и на г-н Тримборн, с когото съм свързан от доста години. Отново съм в София след декември, когато бях тук за ансамблови репетиции с певците. Много ме впечатли дълбочината на разбирането и въодушевлението, което излъчваха те в нашата работа. Това трябва да се постигне, разбира се, и с оркестъра. Ние нямахме толкова време за работа с оркестъра - започнахме преди две седмици. Тук също срещнах голямо въодушевление, внимание и желание да се работи дълбоко и сериозно. Както каза г-н Тримборн, не бива да се подценява фактът, че работата върху една творба, която никой преди това не познава или не познава толкова добре, е голяма задача. Аз знам, че тук Вердиевият репертоар е изпълняван на много високо ниво, и че "Пръстенът на нибелунга" също имаше голям успех, и затова съм особено щастлив, че мога сега да работя върху "Тристан и Изолда". Бих искал да обърна внимание на един факт: има значителна разлика между италианския - вердиевия стил и стила на Вагнер, преди всичко в оркестъра. След опитностите, които бяха изградени по време на работата върху "Пръстенът на нибелунга", аз мога да продължа работата върху немския - специално вагнеровия, стил. И сега съвсем кратко относно самия мен и моя опит с музиката на Вагнер. Тя ме съпровожда от моята единайсетгодишнина, когато бях заразен с вагнеровия вирус - от тази болест страдам до днес. Особено съм щастлив, че тук мога да разширя моя репертоар с "Тристан". Освен тази опера, познавам всички други значителни вагнерови творби, които се изпълняват в Байройт, и съм работил върху тях. Има различни митове и истории за смъртни случаи по време на изпълнението на "Тристан и Изолда". Двама значими диригенти - Феликс Мотл и Йозеф Кайлберт, са припаднали и починали. Ние имаме точно мястото, показано ни от г-н Тримборн, когато е починал Кайлберт. За себе си мога да кажа, че всеки път ме побиват тръпки. Предполагам, че и моя колега Тримборн също. А първият изпълнител на "Тристан" е полудял. Това няма да ни спре да продължим да работим върху "Тристан и Изолда". Надявам се да го преживеем и да останем здрави. Когато се работи върху тази творба, ефектът за изпълнителите е поразителен. "Тристан и Изолда" упражнява един засмукващ ефект върху всички. Те изпадат в емоционални състояния, които понякога са трудно контролируеми. Нашата задача е да се разпределят силите така, че да не носим поражения при работата - да можем да овладеем тази задача. Особено в трето действие, когато ТРИСТАН е тежко ранен, бори се със смъртта и страда не само физически, но и емоционално, и ментално. Там състоянията са изключително силни и ние трябва да се стараем да разпределим силите си, и силите на солистите също, за да завършим творбата - да оцелеем за следващите спектакли. Благодаря.


  ПЛАМЕН КАРТАЛОВ: Естествено, най-главни участници в пресконференциите и на сцената са артистите. Трябва да ви кажа, че съм горд с нашите артисти - едно изключително постижение. И тъй като сме виждали и други спектакли, това са между най-добрите изпълнители на "Тристан и Изолда" в момента. Смея да го кажа, тъй като работим с тях три месеца - от декември. Тяхната перфектна музикална и вокална подготвеност и издържливост стават гаранция за едно тяхно лично постижение и постижение на Софийската опера. Всички вие сте свидетели как театърът направи рязък завой в своята естетика и посока към европейските оперни театри с репертоар и интерпретации, които получиха много добра оценка, и то от немски, австрийски и т.н. авторитетни критици. Знаете, че през лятото от единайсет държави тук по "Врабча" не можеше да се мине, тъй като операта беше културен център. И аз съм много доволен, че заради Софийската опера, а не заради някоя красива планина или море, дойдоха десетки и десетки заклети вагнерианци, включително и една дама на деветдесет и седем години от Сан Франциско, която пристигна тук да види седемдесет и шестия си "Пръстен". Това стана с тези артисти, а не с някой друг - с наши български артисти. Всички тях аз мога да ги нарека звезди... Написал съм няколко думи, които нашите пиари са ви раздали като мои бележки, затова дадох думата повече на гостите. Ще видите произведение, поставено по начин, по който и публиката трябва да го възприеме. Тоест, ние правим една традиция на една класика. Класика, защото творбата е писана преди сто и петдесет години - премиерата е била преди сто и петдесет години в Мюнхен. Представете си каква е била България по онова време. Когато се открива Варненският театър през 1876 година, е пукнала и първата пушка на моста в Копривщица. Операта трае четири часа чиста музика и като сложите малко антракти, съветвам ви да сте си отпочинали, душите да са ви освободени, да сте закусили и съответно да съпреживеете. "Тристан и Изолда" не може да се разказва, тя трябва да се съпреживее, защото всичкото е един океан от душевни вълнения, страсти и недоизказаности на Вагнер, който не търси спасение в Бога според християнската вяра, а предоставя възможността на самия човек да спаси себе си. ИЗОЛДА е първата героиня в световната литература, която не умира на сцената - тя се преобразява и взема със себе си човека, когото се е заклела да обича и да бъде свързана винаги с него заради тази проклета любовна напитка. Така че това е една приказка за любовта. Както самият Вагнер казва: човек познава себе си само чрез любовта и в името на любовта, така и ние се обикнахме взаимно с нашите колеги и сътворихме за пръв път на наша сцена "Тристан и Изолда".


  РАДОСТИНА НИКОЛАЕВА: Малко ми е трудно да говоря след всичко, което се каза за този шедьовър. Много съм щастлива, че имам възможността да се превъплътя в ролята на ИЗОЛДА. За мен това е голям шанс. Опит, който не мога да получа другаде. Благодаря на академик Карталов, че ми дава тази възможност. За пръв път се докосвам до вагнеровия гений и неговото творчество. Надявам се, подплатена с всички тези емоции, с този гений, да пресъздам максимално добре ролята на героинята си. Ние сме три ИЗОЛДИ, както вече разбрахте, и всяка една от нас носи своя характер, своята индивидуалност. И ще бъдете много приятно изненадани и от трите, надявам се. Благодаря.


  ПЛАМЕН КАРТАЛОВ: Това беше Радостина Николаева, а до нея е съпругът й. Те са младоженци, така че със силен аплауз можете да ги поздравите.


  РЕПЛИКА: И младоженецът да каже нещо.


  БИСЕР ГЕОРГИЕВ: Благодаря за аплодисментите. Няма какво да кажа. Някой ако има въпроси.


  ПЛАМЕН КАРТАЛОВ: Той понеже има репетиция, си пази гласа.


  ЦВЕТАНА БАНДАЛОВСКА: Аз съм втората ИЗОЛДА. Ще започна с благодарности. Първо към академик Карталов, защото с неговата огромна енергия, вяра и желание се случва това нещо. В кариерата на един артист е събитие да участва в "Тристан и Изолда". Това не се дава на всеки и аз мисля, че сме богопомазани. Много ви благодарим за това. Господин Тримборн е нашият кръстник. Той ни въведе, той е нашият баща във Вагнер, той ни обучи, и ние безкрайно много го обичаме и му благодарим. Г-н Генчев толкова дълго време се бори с нас с немския...


  ВЕЛИЗАР ГЕНЧЕВ: За вас.


  ЦВЕТАНА БАНДАЛОВСКА: За нас. Много ви благодаря за всичко, което правите. Понякога му се ядосваме, защото е много строг. Казва, това не е така, и това не е така, но аз ви благодаря, защото по този начин си поправям грешките и нещата израстват. Във възторг съм от нашия диригент - чудесен, способен, талантлив. Мисля, че ще бъде чудесен спектакъл, защото ние се разбираме, ние си вярваме. Това е много важно: между певец и диригент да има вяра - да можеш да се довериш. Това е любовен акт между всички артисти, между всички партньори на сцената. За мен "Тристан и Изолда" е операта на всички опери. В нея е скрита загадката на човешката душа, на това, което тя трябва да постигне в своето израстване - да развие любовта, да развие всички свои прекрасни качества, за които ние хората сме създадени. Понякога тези качества се каляват, но инстинктите не ни позволяват да покажем цялата красота на нашата човешка душа, която е божествена и носи ангелски черти. Какво е другото, което бих искала да кажа за ИЗОЛДА. Много е труден финалът на ИЗОЛДА, нейното изкачване, както казва Маестро Тримборн, в четвъртото измерение. Тя полита в едно друго пространство. И това вече са други същества, други светлини. Много е трудно да се остане на земята и да не се литне. Нашата работа е много сериозна и контролът трябва да е много голям. Заповядайте, елате, съпреживейте го с нас. Колегите ми са прекрасни - двама прекрасни Тристановци. Много са различни, но са прекрасни и двамата. Благодаря ви.


  МАРТИН ИЛИЕВ: Добър ден на всички. И аз се чудя с какво съм заслужил да живея в това време и да мога да се включа в този Вагнеров проект на Маестро Карталов. Оперната традиция в България е много дълга - имало е много големи певци, които са могли да се справят не по-зле, а и по-добре от нас, но не са имали възможност да работят Вагнер в София. А ето че пред нас се откри тази възможност. Маестро Карталов направи нещо изключително за оперния живот в България - това е вече петата опера на Вагнер (за мен четвърта), в която имам възможност да изпълнявам главна роля. Честно казано, ако бях започнал с тази опера, може би нямаше да стигна доникъде.


  РЕПЛИКА: До психиатрията, може би.


  МАРТИН ИЛИЕВ: Да, най-малко до психиатрията, подобно на първия Тристан, който е стигнал дотам, защото е бил първи и не е бил убеден, че ще успее да се справи. Предполагам, това го е притеснило доста и е причината да стигне дотам. Наистина е много тежко, много трудно, но като знам, че са го правили, вече ми е по-спокойно. И се надявам да го издържа. Преживяването е голямо, колегите са страхотни, работата с Маестрото е прекрасна, и смятам, че ще бъде едно прекрасно изживяване за публиката. Благодаря.


  ПЕТЕР СВЕНСОН: Добър ден, уважаеми дами и господа. Много се радвам, че последвах поканата на Маестро Карталов. Трябва да призная, че не очаквах тази интензивност, дълбочина и качество във връзка с работата върху Вагнер. Запознах се с един изключителен режисьор. Запознах се също с един изключителен диригент, и освен това, с изключителни колеги певци. След около триста спектакъла на три континента с Вагнерови произведения аз не съм изпълнявал само "Феите" - една почти неизвестна ранна опера на Вагнер. Мога да кажа, че София е на път да стане едно от най-значимите места за изпълнение и интерпретация на Вагнеровите творби, дори вече го е достигнала. Няма какво повече да се допълни към това, което казах досега, освен да се пожелае колкото може повече хора да видят и да изживеят тази изключителна продукция. Благодаря.


  ВЕЛИЗАР ГЕНЧЕВ: Господин Тримборн иска да каже още нещо.


  РИХАРД ТРИМБОРН: Най-важното хрумване на "някого" идва чак накрая (смях). Ние сме в един кръг на интелектуалци. Аргументът на немската романтика, също на състоялата се сто години преди това френска революция, е решен от Вагнер по един фантастичен начин. Ако имате смелостта да отидете на един спектакъл на "Тристан и Изолда", ще намерите във второ действие един дует, в който Вагнер неутрализира времето. Дуетът започва с думите: "Спусни се върху нас нощ на любовта", и гигантския отговор на Вагнер е във френското Просвещение: предчувствието е повече, отколкото знанието. Това е грандиозното философско постижение на Вагнер. Това е всичко, което исках да ви кажа. Благодаря.


  ПЛАМЕН КАРТАЛОВ: В добавка към този дует ще видите нашите артисти, но не на земята, а в един полет. Целият дует се разиграва на една височина, на която те летят, пеят, общуват, изживяват щастието в пътя си към смъртта. Една метафизика, в която моите артистки: Радостина, Цветана и Мариана, и двамата тенори: Мартин и Петер - не просто живеят, а летят към едно звездно, космическо преображение. Това е тайната, която даже г-н Тримборн не знае, защото аз поставих това преди един месец.


  МАРИАНА ЦВЕТКОВА: Първо искам да кажа, че ролята на ИЗОЛДА е моя мечта от студентството, а това беше доста отдавна. Много съм благодарна на Маестро Карталов, че и той е имал тази мечта, и сега и аз мога да реализирам моята, благодарение на него. Благодаря, Маестро! Освен това много често ми задаваха въпроса дали между нас с Радостина и Цветана има някаква конкуренция. Не. Аз мисля, че ние се учим една от друга. Аз се уча от поетичността на Цветана, от решителността на Радостина, и съм сигурна, че и те има какво да харесат в мен. Това е моята осма опера от Рихард Вагнер, все с голяма роля - явно много обичам Рихард Вагнер, но явно и той много ме обича. Заповядайте, ще се потопите в една изключителна, пълна магия.


  КРАСИМИР ДИНЕВ: Ние с Пламен имаме специална роля, и искаме да благодарим на Маестро Карталов за това, че участваме в тази суперпродукция. Ще видите чудото на това как една вътрешна музика може да бъде изобразена външно. Когато гледах отстрани като зрител, първата ми реакция беше: интересно е. Така че, препоръчвам ви да видите това, което ни вълнува с колегите. Благодаря ви.


  ДИМИТЪР СОТИРОВ: Сигурен бях, че ще се потопите в магията на "Тристан и Изолда", още отсега - от тези прекрасни разкази, които чухме. Явно магията вече действа (смях). Но все пак, някакви въпроси?


  ЗДРАВКА АНДРЕЕВА (телевизия Arte): Въпрос към академик Карталов: Какъв е следващият Вагнер, който имате наум? Вероятно с цялата тази "вагнериада" имате нещо специално, освен да оставите абсолютно дълбока диря в историята на българския оперен театър... Нещо си мислите, ама не искате да ни го кажете, хайде, изплюйте камъчето.


  ПЛАМЕН КАРТАЛОВ: Да, това са планове, наистина, които човек трябва да има. А и ние дългосрочно планираме, въпреки че българската икономика не планира дългосрочно. А ние трябва да сме в нея - за да продаваме един спектакъл, трябва да сме го осигурили икономически, това го знаете много добре. За премиерата на "Тристан и Изолда" вече идват вагнерови общества от Германия - купили са си билети, и ние, вече обявили спектакъла, трябва да го направим. Нашите пиари са непрекъснато на международни борси в Лондон, а сега отиват в Берлин, за да продават спектаклите предварително. Така че имаме планове за следващи спектакли на Вагнер. Ще ги разберете скоро, когато обявим нашата програма. Защо Вагнер, Вагнер, Вагнер? Един вестник беше писал: "Още една доза Вагнер в Операта". Ами, може би сме наркомани... - сега някой ще запише какво съм казал (смях). Нямаме нищо общо с онова (смее се) - ние сме пристрастени към Вагнер. Репертоарът на един европейски, световен театър, трябва да включва всички стилове, всички композиторски школи - ако амбициите му са нещата да се развиват, а не да тъпчат само в една и съща окръжност, на един и същи репертоар. Един артист се развива, един театър се развива, когато има широки хоризонти, към които да се стреми. Така че, благодаря за въпроса. Да, заедно с великите италиански майстори, класиците на френската композиторска школа, руската школа - имаме в репертоара си и един немски композитор, който е като детска игра, може би, за немските театри, но на нас ни струва повече усилия, тъй като е много текст на немски, нужна е и вокална издръжливост. Знаете, че в учебните заведения не се пее нито една нота от този композитор. Това не е насилствен репертоар, това е предварително съгласувано - подкрепено е с нашия консултант. Така че това, което правим, го правим за публиката и за театъра. А театърът, знаете, като име, като значимост, скочи страшно много в международните издания, в пресата, с нашия нов завой, наречен Рихард Вагнер. Благодаря ви. (Аплодисменти.)


  ДИМИТЪР СОТИРОВ: Има ли още въпроси? Мнения? Бих си позволил да допълня казаното от Маестро Карталов с думите на "вагнерианците" миналото лято, които е добре да чуете и да видите - скоро те ще бъдат на нашия сайт - да чуете, наистина, възторзите за това, че изпълнители, които не владеят немски език, поне не е техен матерен език, пеят на съвършен немски. Спомних си едно изказване на колежка, ако не се лъжа беше Вили, наблюдавайки едно от представленията, около нея е царяла абсолютна тишина от страна на немската публика, и в края на спектакъла - едно шумно, силно "wunderbar" (възхитително). Така ли беше Вили? И също думите на една почитателка на Вагнер от Манхайм, която каза буквално: "Сега ще натрия носовете на всички, които бяха скептични преди моето тръгване за София. Ще им кажа какво са изпуснали със своя скептицизъм". Има ли още въпроси?


  ПЛАМЕН КАРТАЛОВ: Ами добре, благодарим ви, и заповядайте.


  



  КАНИБАЛИ


  Ронан Шено


  Театрална работилница "Сфумато"

  Постановка - Николай Ламбрев-Михайловски


  Сценография и костюми - Елица Рангелова, Катя Иванова


  Мултимедия, плакат и програма - Катя Иванова


  Пластика - Мила Искренова


  Музикална картина - Савина Бързева, Кирил Цончев, Илиян Марков


  Превод - Венета Дойчева


  Снимки - ТР "Сфумато"


  



  Роли и актьори:


  КЛАРИС - Савина Бързева


  ТОЙ - Илиян Марков


  ТЯ - Яна Бобева


  СПАЙДЕРМЕН, ЙОАН, АЛЕКС - Михаил Петров


  КЛЕР - Илона Господинова


  МУЗИКАНТ - Кирил Цончев


  



  ПРЕСКОНФЕРЕНЦИЯ


  14.04.2015


  РАДА БАЛАРЕВА: Здравейте, поводът за днешната пресконференция е поредният съвместен проект на Николай Ламбрев с Театрална работилница "Сфумато" - премиера за България на пиесата "Канибали" от Ронан Шено. Ще помоля режисьора да ни каже няколко думи за него, защото е нов автор за българската публика. Може да се каже, че вече стана традиция Николай Ламбрев да намира в "Сфумато" различното пространство. Ще бъде интересно да обясни защо то му е необходимо. И за да дам начало на разговора: Николай Ламбрев обявява, че ни кани на "парти-хепънинг". Защо е избрал тази форма?

  Николай Ламбрев-Михайловски


  



  НИКОЛАЙ ЛАМБРЕВ-МИХАЙЛОВСКИ: Ронан Шено е от младото френско драматургично поколение - младо, доколкото той е на 41 години в момента. Роден е в Брест. Преди няколко години на една промоция на нова френска драматургия, която се проведе в Театър "Българска армия", аз си избрах именно неговия текст "Канибали". Оттогава, може би вече 4-5 години, той е в моето чекмедже. Защо? Не само защото този текст за театър е любопитен, алтернативен - това не е чиста форма на драматургия в нейния "ибсенов модел", а е такъв вид драматургичен текст, който дава възможности и пространство за работа на режисьора, каквато може би единствено в "Сфумато" човек може да се извърши, защото именно Театрална работилница "Сфумато" е това място, където могат по-свободно и в една дълбочина - нашироко и нависоко, да се правят търсения в драматургията и в цялото театрално изкуство. Ето защо аз се насочих насам и предложих този текст да бъде реализиран тук, и благодаря на Грети (Маргарита Младенова - б.р.) и ръководството на "Сфумато". Това е третият спектакъл, който работя тук - след Вирипаев и Мрожек. Още нещо за Ронан Шено - той няма драматургично образование, философ е по образование, но години наред се занимава с драматургия: работи в театър, в цирк, пише сценарии за филми. Тази пиеса е поставена в Щатите, Канада, Белгия, Германия и някои от скандинавските страни, т.е. доста е поставяна по света и с удоволствие намира своята реализация и тук. Човекът е по-широко скроен и се занимава главно с отношението на личността спрямо системата - социално структуриран като мислене автор. Не пише просто някакви историйки, а винаги взима някаква проблематика - нещо от проблемите не само на Европа, но и на световно ниво, по линията личност - свят, личност - общество, личност - хора. "Канибали" е една метафора. Днес в телевизията (Канал 1) ми зададоха въпроса "Кой кого ще изяде?" Никой никого няма да изяде. Ние всички се изяждаме в един свят, в който канибализмът е нещо естествено като комуникация на всякакви нива. Какво друго мога да кажа за Ронан Шено? Очаквам неговия нов текст, който е продължение на "Канибали". Надяваме се той да дойде и да види това представление, може би в края на сезона. Иначе, що се отнася до екипа, това са главно млади актьори. На някои от тях съм бил преподавател по актьорство в НАТФИЗ. Други като Яна Бобева открих напоследък. Тя участва в последния ми спектакъл в Армията "Стреляйте по артиста". Една друга млада актриса Илона Господинова също се вписа в групата. И един млад музикант - студент в Музикалната академия. Част от тях имат свое трио, което се нарича "TRAIN OF JOY" (влакът на радостта). Използвам техните възможности - те свирят на живо в представлението, което е част от целия замисъл на така нареченото "парти-хепънинг". Това съдържа една ирония в себе си. Ако гледате спектакъла, ще разберете защо той се нарича "парти-хепънинг" - сплав от различни средства в едно трагично измерение. Без да разказвам сюжета, текстът се занимава с един трагичен избор, който двама млади правят в съвременния свят, в който всички битуваме, но те търсят изход в една друга посока. Надявам се, като видите представлението, да имате по-ясна представа за какво точно става въпрос на сюжетно ниво. Текстът не е така наречения "фабулен разказ", както вече казах. Той е една особена сплав от лични съдби, от малки документи от времето, от пародии с препратки към герои от киното, от медиите - една интересна сплав, която трябваше да намери своето сценично реализиране. Затова казах, че това е едно "парти-хепънинг". В екипа е Мила Искренова, с която неведнъж съм работил. В случая работя и с две млади художнички. Това е една от първите им работи, след като са завършили Академията. Мисля, че те също са творци в пространственото и мисловно търсене на "Сфумато". Композитор на финалната песен (финален реквиемен момент) е Добрин Векилов - Дони, с когото също работя в последно време.


  РАДА БАЛАРЕВА: А текстът е на Николай Ламбрев.


  НИКОЛАЙ ЛАМБРЕВ-МИХАЙЛОВСКИ: Да. Както знаете, или ако не знаете, наскоро издадох поредната си поетическа книга от 250 страници. И това също е потвърждение (смее се), че от време на време боравя и с писането в тази посока.


  



  Канибали


  (финална песен)


  Животът ни какво е?


  Ти кажи.


  Мълчиш. И тръгна.


  Чакай, спри!


  Оставам тук.


  Тук друго няма.


  Беше ти.


  Сега е празно.


  И вали.


  Банален дъжд,


  като в лошо кино.


  За всяка тъпа болка


  блудкав клип.


  Върви.


  Свърши се.


  Уви!


  Всичко е за малко.


  Знам.


  Боли.


  Изгоряха зениците ни.


  Превърнахме се в дим.


  А дяволът се хили, скача -


  като уличен озъбен мим.


  Към небесата крача.


  А вие?


  Ние?


  Ние тук оставаме...


  Тихи сиви, кротки


  лежиме по фотьойлите


  като преяли котки.


  На дивана се протягаме


  във вечерта издухана.


  Нарязах лука,


  от него ли си плача?


  На дивана се търкаляме...


  Днес е петък и утре ще сме фри-и!


  Виж спорта.


  По ти-ви:


  едно, две, трийсет и три...


  Не ща,


  не ща новини!


  



  ЕЛЕНА НИКОЛОВА: Каква е провокацията в спектакъла?


  НИКОЛАЙ ЛАМБРЕВ-МИХАЙЛОВСКИ: Провокацията е: да сринем света, да не се подчиняваме на системата, да не мълчим (става въпрос най-вече за младите), да бъдем рефлективни спрямо онова, което ни затрупва, ограничава и непрекъснато ни моделира или поне ни се налага като някаква структура и се опитва да ни прави еднакви, да ни създава модели за живот. Това е провокацията, колкото и старовремски да звучи. Знаем, че всички революционни вълни в миналото са тръгнали от Франция. Те продължават да съществуват на всякакви нива (приемете това малко като шега).


  ЕЛЕНА НИКОЛОВА: А ще поставите ли втората част на пиесата?


  НИКОЛАЙ ЛАМБРЕВ-МИХАЙЛОВСКИ: Дай боже да стигнем и до там. Все още сме на етап "Канибали" - 1. Днес за пръв път имаше среща с публика, която мина много добре. Надявам се произведението да се развива при един очакван интерес.


  ВЪПРОС: Коя година е писана тази пиеса?


  НИКОЛАЙ ЛАМБРЕВ-МИХАЙЛОВСКИ: Преди седем години. Тези дни авторът ми писа: "Във Франция пиесата вече малко е остаряла, затова написах нова". Отговорих му: "Събитията се движат по-бавно от запад на изток, така че вълната в момента идва при нас."


  МИЛЕНА ДРАГАНОВА: Да кажете нещо повече за актьорите.


  НИКОЛАЙ ЛАМБРЕВ-МИХАЙЛОВСКИ: Някои от тях ще се появят за трети път на сцената на "Сфумато". Това са актьори, с които човек може да реализира не случайно и не случайни неща.


  РАДА БАЛАРЕВА: Има един детайл, който е добре да споменем: не всеки ден може да се види музика на живо в театрален спектакъл, изпълнена не само от музиканти, но и от актриса. Свири се на пиано, което прави нещата много автентични.


  МИЛЕНА ДРАГАНОВА: Савина ли свири?


  НИКОЛАЙ ЛАМБРЕВ-МИХАЙЛОВСКИ: Да, Савина Бързева. Тя свири, тя е и певицата. Савина има определени качества, категорично професионални, в тази посока.


  ЕЛЕНА НИКОЛОВА: Тя има ли музикално образование?


  НИКОЛАЙ ЛАМБРЕВ-МИХАЙЛОВСКИ: Занимавала се е с музика преди НАТФИЗ. Сериозен човек.


  МИЛЕНА ДРАГАНОВА: Музиката ли е повече или актьорската игра?


  НИКОЛАЙ ЛАМБРЕВ-МИХАЙЛОВСКИ: Ще видите. Балансирано е. Има към 10-12 вокали. За час и половина не е малко.


  РАДА БАЛАРЕВА: Може би е хубаво да анонсираш музиката, която се изпълнява.


  НИКОЛАЙ ЛАМБРЕВ-МИХАЙЛОВСКИ: Това са избрани парчета от съвременната музика и понеже, когато се свири на живо, авторски права не се плащат, ние сме свободни в тази посока. Изпълнителите са подбрани в контекста на спектакъла. Младото поколение ще ги разпознае.


  МИЛЕНА ДРАГАНОВА: А чия е селекцията?


  НИКОЛАЙ ЛАМБРЕВ-МИХАЙЛОВСКИ: Естествено, режисьорът винаги прави това.


  МИЛЕНА ДРАГАНОВА: Говорихме за Савина.


  НИКОЛАЙ ЛАМБРЕВ-МИХАЙЛОВСКИ: Разбира се, Савина е ръководител на това, но с нея уточнихме предварително някои неща, бяха пробвани различни теми и в крайна сметка се получи тази партитура.


  РАДА БАЛАРЕВА: Ако нямате други въпроси, да пожелаем на Николай Ламбрев и екипа "на добър час".


  НИКОЛАЙ ЛАМБРЕВ-МИХАЙЛОВСКИ: Да считаме, че няма повече въпроси. Както казва Шекспир: "Останалото е мълчание".


  РАДА БАЛАРЕВА: В случая по-подходящо е: останалото е спектакъл.


  ЕЛЕНА НИКОЛОВА: Щом вие го правите, ще е добър спектакъл.


  НИКОЛАЙ ЛАМБРЕВ-МИХАЙЛОВСКИ: Дай боже, благодаря ви.


  



  ПОРУЧИК БЕНЦ


  по Димитър Димов


  ТМЦ Разград, "Нов театър"-НДК

  Драматизация и режисура - Бойко Илиев


  Сценография и костюми - Ренета Стаменова


  Музикално оформление - Ники Илиев


  Снимки от спектакъла - "Нов театър"


  



  Участват: Любомир Ковачев, Саня Борисова и Ивайло Захариев


  



  ПРЕСКОНФЕРЕНЦИЯ


  16.04.2015


  "Нов театър" - НДК


  БОЙКО ИЛИЕВ: Здравейте. Присъствахте на генерална репетиция. "Поручик Бенц" от Димитър Димов е моя стара слабост, за която си получавам своите белези. Всеки си избира съдбата. Това е поредната премиера в "Нов театър" - НДК. Желанието ни е да привлечем вниманието на публиката към сериозната българска драматургия. За мен един от големите класици е Димитър Димов и след спектакъла "Осъдени души" в Народния театър, който се игра доста години при сериозен успех - това го доказа желанието на публиката да идва да го гледа, успяхме да стигнем до премиера и на "Поручик Бенц". Пътят не беше лек, но според мен си заслужаваше усилието. Така че, радвам се, че сме тук, че сме пред премиерата на "Поручик Бенц". Смятам го за своя лична кауза и, разбира се, кауза на нашия театър, който искаме да заработи активно и да намери своето място сред театрите в София и България. Залагаме и ще продължаваме да залагаме на българската драматургия, колкото и да е трудно това в днешно време. Казвам "трудно", тъй като проблемите са ясни - държавническо отношение към българската драматургия според мен липсва като културна политика. Но в крайна сметка една от целите и задачите ми е, въпреки трудностите, да се опитваме да защитаваме българската драматургия. Гените, които имаме наслоени от минали родове, ни го подсказват. Това отговаря и на желанието на публиката. Създавайки спектакли на базата на българската драматургия и пътувайки из страната, аз го откривам у зрителя. Надявам се и тази постановка да има своята добра среща със зрителя. Искаме да го вълнуваме, да говорим за онези неща, които ни липсват, за моралните ценности, които са загърбени. Това е една моя мечта от времето, когато бях сценичен работник в Театър "Българска армия". Предлагал съм много пъти една моя драматизация на този театър, но така и не се стигна до реализация. Искаше ми се там да се срещнат ценностите, които носят офицерите от миналото - онези хора на честта от миналите векове, които излизаха на дуели. На сцената да се срещнат хора, отстояващи своята чест, достойнство, почтеност и са готови да умрат за тях. Много съм благодарен на актьорския екип, който се впрегна в приключението да защитим тази сериозна и сложна драматургия. "Поручик Бенц" е от романите, в които откриваме дълбинна психологическа характеристика на героите. Това не е често срещан похват в българската литература, да не говорим за драматургията. Така че не случайно се заех навремето с драматизацията на "Осъдени души", работил съм и върху "Тютюн". Насочихме вниманието си върху трима герои - към последната сцена в романа. Струва ми се, че тя е същностна и отправя сериозни послания. Един много жесток самоанализ на главния герой, който се опитва да осъзнае съдбата си и да надмогне, като че ли, фаталната любов, която го преследва до последния му час. Заслужава си от чисто човешка, а и от творческа гледна точка, да се опиташ да направиш един разрез на себе си. Това, разбира се, ще ти коства известни отклонения, които срещаме често в съвремието и които са част от болестта на нашия век. Този тип шизофренично поведение е често срещано и ние, търсейки път към хармонията със себе си, често я загубваме. Иска ми се да излизаме и да влизаме в това представление, в тази атмосфера и тази чувственост на Димитър Димов, която да ни прави повече хора и да осмисля нашето съществуване - да го прави по-богато и по-значимо. Пожелавам "на добър час" на актьорите, на целия екип, който застана зад тази идея. Дано да намерят сърцата на зрителите... За да не продължавам с монолозите си, ако имате някакви въпроси - към актьорите и към мен, задайте ги.

  Б. Илиев, С. Борисова


  



  МАРИЯ МИТЕВА (сътрудник на в-к "Сега"): Актьорите как намериха път към една пиеса, която е писана в друго време? Днешните млади не са толкова сантиментални. Имаше ли конфликти?


  БОЙКО ИЛИЕВ: Театърът, както знаем, е среща - аз държа много на това - среща между мен и актьорите, среща между мен и драматургията, среща между всички нас и зрителя. На мен тези срещи са ми нужни, за да се огледам, да намеря тяхната чувствителност, те да усетят моята, ако могат. Тези срещи са плодотворни, надявам се, много бих се радвал да е така. Смятам, че ние се срещнахме в много отношения. Надявам се това да личи. Ако ви се струва по-сантиментално, отколкото трябва, това е мой, а не техен недостатък. Приемете го или не го приемайте. Аз се опитвам да бъда верен на себе си и на времето, в което живея, и реагирам с това, което правя. Това мога да правя и ще продължавам да го правя. Нека артистите да кажат срещнаха ли се с мен или се разминаха.


  ИВАЙЛО ЗАХАРИЕВ: Пиесата, романът или въобще произведението, говори за ценности, които са общочовешки. Може би са позабравени, може би в момента не са издигнати като ценности, но те по някакъв начин са части от това, което е човекът. Копнежът по тях е във всеки от нас и може би там ни беше срещата, там беше желанието ни да издигнем точно тези неща, които търси пиесата, които търси авторът. Всеки със своя си поглед, със своето разбиране, в търсене на някакъв, мога дори да кажа, идеал.


  ЛЮБОМИР КОВАЧЕВ: Идеал, достойнство - това е интересното в този роман.


  ИВАЙЛО ЗАХАРИЕВ: Чест.


  ЛЮБОМИР КОВАЧЕВ: Честта... Интересното е, че един мъж пред една жена, независимо от това, че е по време на война, е готов на всичко - да се убие, защото е жертва на собствените си идеали.


  ИВАЙЛО ЗАХАРИЕВ: Загърбва гена си.


  ЛЮБОМИР КОВАЧЕВ: Загърбва даже и собствения си ген, като германец. ЕЛЕНА ПЕТРАШЕВА го завладява с това, че той не е виждал досега такава жена. Защото в този ген, който носим тук в България, може да има нещо от Ориента. Това съм забелязал в романа... Прави ми впечатление, че в днешно време няма такива хора - готови на такива жертвоприношения.


  МАРИЯ МИТЕВА: Това не е ли рискът на представлението?


  ЛЮБОМИР КОВАЧЕВ: Да, риск е. Разбира се, че е риск.


  МАРИЯ МИТЕВА: Във вашата постановка залегнало ли е Христовото послание "обичайте враговете си"?


  ИВАЙЛО ЗАХАРИЕВ: Да, срещат се двама човека, а не един германец и един французин. Враговете се сближават. И там се разкрива нуждата от чест, достойнство - не просто да изпълниш дълга си към армията, а да проявиш разбиране към отсрещната страна (говоря за моя герой - французина). А другият пък да поеме протегнатата ръка, защото един германец може да каже и "не".


  МАРИЯ МИТЕВА: А те не се ли разбират като военни? Независимо, че единият е французин, а другият - германец, военните се подчиняват на законите на честта, на доблестта... Мисля, че това е тяхната допирна точка - уважение към...


  ЛЮБОМИР КОВАЧЕВ: Да, уважение, но това, което е инресното у тях двамата, е, че остава човещината.


  БОЙКО ИЛИЕВ: В крайна сметка - извинявам се, че се намесвам - това е въпрос на култура, традиции и възпитание. През последните двайсет години думичките "възпитание" и "морални ценности" се превърнаха в анахронизъм. Когато обявих преди два месеца, че трябва да се търси доброто в човека, позитивното, почнаха да ме иронизират по разни медии. Нека ме иронизират, нямам нищо против. В крайна сметка човек трябва да притежава определена ценностна система, и това е ценностната система на цивилизацията, която е достигнала до определена степен на развитие. Все пак сме стигнали до някаква степен на развитие, нали? Това, че в нашето общество няма възпитание, няма религия, която да отстоява морални ценности, няма училище, което да отстоява определена ценностна система, е пагубно за обществото.


  РЕПЛИКА: По-рано имаше.


  БОЙКО ИЛИЕВ: По-рано имаше, да. Пропагандата на комунистическата партия, срещу която се бунтувах 88-ма година, изкривяваше тези ценности, но в крайна сметка, не трябва да се отрича всичко - да се отрича човешкото в човека. И ако ние тук сме се изправили на шейсет сантиметра (височина на сцената - б.р.), тези шейсет сантиметра са символ. За да се качим на тези шейсет сантиметра, значи искаме да предадем нещо на хората в залата малко от по-високо - не защото сме високомерни, а защото в крайна сметка трябва да издърпаме хората към човешките и морални ценности, над естеството на нагона. Възможно е много повече да им харесват всичките задоволявания на инстинкти и нагони, но в крайна сметка затова са и тези шейсет сантиметра. И ако църквата е загърбила тази си роля, ако обществото е загърбило тази си роля, единственият смисъл за съществуването на този театър намирам в тези шейсет сантиметра. Иначе просто бих го затворил моментално. Та в този смисъл това смятам за наша роля. И ако ние не отстояваме тази си роля, тогава просто е безсмислено да идвате тук. Тази драматургия: този роман, който се опитваме да предадем на сцената - отстоява именно това. Може би защото съм възпитан по този начин - баща ми беше офицер. Той ме е възпитал в тези ценности. Това не е дисциплина, това е възпитание - възпитание в определени ценности. И трябва да го казваме, трябва да го повтаряме. Не, разбира се, да агресираме хората с това - трябва да го повтаряме с художествени средства, за да можем да влезем в душите на тези хора и те да повярват в нас, в този начин на живеене, на отстояване на ценностите - на човешките ценности. Затова ми се иска да го има този спектакъл. Надявам се и други наши спектакли да бъдат определено, категорично в тази посока, разбира се, с много видове театър, при голямо жанрово разнообразие. Тези ценности могат да бъдат отстоявани и с комедийния жанр, и със сатиричния, както и с драмата. Масовият зрител иска друго, разбира се, но това не значи, че не трябва да я има и тази част и да си проправяме път, колкото можем... Имате ли други въпроси?... Искам да ви благодаря и да ви пожелая да станете чести посетители на нашият театър. Ако припознаете нашата кауза, заповядайте, ние продължаваме нататък.


  МАРИЯ МИТЕВА: Пожелаваме успех на трупата.


  БОЙКО ИЛИЕВ: Благодаря.

  И. Захариев, Л. Ковачев и С. Борисова


  Снимка: "Нов театър" - НДК


  



  ЛОВЦИ НА БИСЕРИ


  от Жорж Бизе


  Либрето: Мишел Каре, Йожен Кормон


  Софийска опера и балет

  Диригент - Борис Спасов

  Сценография - Иван Токаджиев


  Хореография - Анна Донева

  В ролите:


  НАДИР - Николай Моцов, Хрисимир Дамянов


  ЗУРГА - Веселин Михайлов, Атанас Младенов


  ЛЕЙЛА - Веселина Василева, Силвия Тенева


  НУРАБАД - Димитър Станчев, Александър Носиков


  



  ПРЕСКОНФЕРЕНЦИЯ


  20.05.2015


  ПЛАМЕН КАРТАЛОВ (директор на Софийската опера и балет): Добър ден, имам удоволствието да кажа няколко встъпителни думи към днешната пресконференция и да ви благодаря, че, както винаги, се отзовахте на нашата покана за предпоследната ни премиера за сезона. Следващата ще бъде на историческия хълм Царевец. Вече направихме премиери на "Спящата красавица", "Самсон и Далила", "Тристан и Изолда", и дойде ред на "Ловци на Бисери" - едно изключително заглавие, което много години не е било на сцената на Софийската опера и сега отново се появява в така наречения "лиричен репертоар". Той дава възможност на друга категория певци (след нашите тежки вагнерови продукции) да покажат на публиката един жанр в стила на френската лирична музика, с един изключителен постановъчен състав: диригентът Дидие Талпен, когото вие познавате от негови гостувания при нас в предишни сезони и преди всичко от постановката на операта "Роберт Дяволът"; проф. Светозар Донев, дългогодишен директор на нашия театър, се завръща с това прекрасно заглавие; художникът Иван Токаджиев - блестящ живописец и сценограф; художника на костюмите Ася Стоименова; хореографа Ана Донева и съответно екипът от нашите сътрудници, начело с диригента на хора Виолета Димитрова, помощник-режисьорите Владимир Горчаков и Стефка Георгиева. Това е екипът, който сътвори спектакъла в последния месец и половина. За мен е удоволствие да ви представя младите певци. Някои от тях зрителите ще видят за пръв път в продукция на сцената на Софийската опера. Тенорите са двама: Хрисимир Дамянов и Николай Моцов в ролята на НАДИР, Веселин Михайлов и Атанас Младенов - ЗУРГА, Веселина Василева и Силвия Тенева - ЛЕЙЛА, и НУРАБАД - Димитър Станчев и Александър Носиков. Зрителите, които не успеят да ги видят на сцената на Софийската опера, ще имат възможност да го направят в парка на Военната академия, където ще се проведе нашият традиционен летен оперен фестивал "Опера в парка". Там ще имаме и балетни спектакли, но това е тема за друг разговор. Следващата ни премиера също ще бъде обявена със специална пресконференция, защото след 105 години, на сцената на нашия театър ще се появи първата българска историческа опера "Борислав". Но нея ще изиграем там, където са се развили събитията - на историческия хълм Царевец. БОРИСЛАВ е великият болярин на великия цар Иван Асен II. Публиката ще може да види нещо, което никога не е предчувствала, че ще види на наша сцена - на открито. Заглавието е по пиесата на Иван Вазов "Борислав". А сега се приземяваме с нашите "Ловци на бисери" - едно изключително заглавие, което този екип ще сътвори специално за журналистите и за нашата винаги очаквана публика на сцената и в залата на Софийската опера. Ще дам думата на нашия гост Дидие Талпен, който е най-близко свързан с тази музика. Той като съгражданин... или съотечественик - компатриот на Жорж Бизе, ще каже своите впечатления. Кой ще му превежда? Митко Бърдарски, моля.


  



  [image: 31.Lovci_presk]



  Д. Талпен, П. Карталов, С. Донев


  



  ДИДИЕ ТАЛПЕН: Най-напред искам да изкажа възхищението си от този оперен театър, който, както знаете, винаги включва френски опери в репертоара си. Навсякъде по света, и не без основание, разбира се, привилегировани репертоари са италианският и немският. След "Роберт Дяволът" идва едно обръщане към Бизе. Уведомявам ви, че имаше и "Дон Кихот" от Масне, и наскоро постановката на "Самсон и Далила" от Сен-Санс, която аз не можах да посетя, но за която много слушах. Разбира се, когато кажем Бизе, всички се сещат и мислят за "Кармен", която по една статистика е най-изпълняваната опера в света. Но не е само "Кармен" - Бизе е написал десетина опери. Втората по известност е именно тази - "Ловци на бисери". Като цяло тя е едно малко бижу: сравнително кратка е - само два часа, няма много солисти - всичко на всичко четирима, и, разбира се - хор, балет и оркестър. Това, което е интересно при нея, бихме могли да кажем дори странно, е, че в нея няма много действие от традиционното действие в оперите, но музиката е превъзходна. Тя е много характерна, много представителна за една определена школа, едно определено направление във френската музика от втората половина на XIX век. Както казваме на френски и на български, трактовката на инструментите - оркестрацията, е много рафинирана. Един от менторите, един от водачите на Бизе, е, така да се каже, неговият по-голям брат Шарл Гуно. Те са много близки приятели и между творчество им също има много допирни точки. Но по отношение на хармонията може би Бизе е още по-изтънчен - рафиниран. Бих казал, че тази опера е наистина много френска и същевременно подчертано универсално общочовешка. Ето защо е още по-интересно да се работи върху нея и тя да се представи от екип, който не е френски. Българските артисти умеят да уловят този дух на френската музика. Очаквайте нашето рандеву след около десетина дни - гледайте, слушайте, преживейте. И вярвам, че мосю Карталов ще продължи така редовно да въвежда и да представя френската опера. Следващото трябва да е Гуно (смях).


  ПЛАМЕН КАРТАЛОВ: Към тези думи, които каза Маестро Дидие Талпен, ще добавя, че и до това рандеву с "Ловци на бисери" ние направихме: "Лакме", "Приказките на Хофман", "Дон Кихот", "Вертер", "Роберт Дяволът", "Самсон и Далила", и това е само в последните години. Следователно не са приоритет само италианската, руската или немската романтика, към която ние целеустремно насочваме нашето внимание с български певци - изключително с български певци. Отзивите за "Тристан и Изолда" идват непрекъснато - много положителни за нашите артисти, които правят и френския, и италианския, и българския, и немския репертоар. Веднага след Маестро Дидие Талпен искам да дам думата на диригента Борис Спасов, който е в този екип и участва в нашата среща с Бизе. След това ще вземат думата г-н Донев и г-н Токаджиев. Маестро!


  БОРИС СПАСОВ: Много неща се казаха за музиката от Маестро Талпен. Аз искам да добавя, че участвах в работата с певците активно, приоритетно, бих казал, и съм с отлични впечатления от нашите солисти, които действително ще представят тази опера. Благодаря им за постиженията, и за послушанието, ако щете. Много благодаря и за сътрудничеството с режисьора проф. Светозар Донев, както и с целия екип. Разбира се, мога да кажа всичко най-хубаво и за сътрудничеството с Маестро Дидие Талпен - не сме за пръв път заедно с него. Благодаря на целия екип.


  СВЕТОЗАР ДОНЕВ: Първо искам да благодаря на акад. Пламен Карталов за това, че ме покани да поставя "Ловци на бисери". Повечето от вас знаят, че Софийската опера е един мой втори дом и дълго време аз тъгувах за този дом. Чувствам се много добре сред този колектив. Работата е много добре организирана от г-н Карталов, театърът върви напред, колективът има големи успехи, и да се диша този творчески въздух е голямо удовлетворение. За пръв път поставих "Ловци на бисери" в Софийската опера - срам ме е да кажа кога... - през 1980 година.

  Снимка: Светослав Николов


  



  ВЪПРОС: За какво ви е срам?


  СВЕТОЗАР ДОНЕВ: Говоря колко сме стари вече (смее се)... Но тогава акцентирах повече върху етнографията - на индуското, на пикантерията от тоя остров Цейлон (сред тръстиките), на тия хора, които живеят там. Докато сега потърсих едно съвременно решение: това е общество от хора, които са избягали от обкръжаващата ги действителност по морални причини. Те бягат от лъжата, от фалшивата любов, от неверното приятелство. Отишли са на един остров някъде в океана, не е важно кой океан, и са си направили този колектив - живеят там и си имат свой бог. Това е морето, което ги храни, слънцето, природата. Там те си изработват свой морал - свой бог, както казах. Те вярват в любовта, във взаимната помощ между хората, искат да изградят друг морал, ненавиждат фалшивото в морала и са фанатично предани на новите си принципи. Затова са облечени и по особен начин. Те са си измислили това общество, то е свързано с много мечти, много е красиво, и аз обичам това общество. Така че цялата режисьорска платформа е в областта на един друг морал - да избягаме от лошото, от лъжата, от фалшивото, от невярната любов. Тук участват много млади артисти. Има и един доайен - Димитър Станчев. Това са артисти, които познавам още от Музикалната академия - друг мой дом. И така намерихме много общ език. Те работят с голяма емоция, много са сърдечни, много са искрени на сцената, много са органични. Това е много важно за тези роли - да бъдат органични, да бъдат верни, да не рисуват човешкото поведение, защото в българския оперен театър (не говоря само за Софийската опера) има един голям недостатък - артистите рисуват, показват поведение, показват любов, показват състрадание. На професионален език това се нарича "театрална лъжа". Ние се възпитавахме да бъдем искрени, верни към образите, артистите да се борят за постигане на своите задачи с едно активно действие. Много харесвам и двата състава, и осемте изпълнители, и съм много удовлетворен от работата си с тях, с хора също. Така че им благодаря. Ако има някакви въпроси към мен, готов съм да отговоря.


  ПЛАМЕН КАРТАЛОВ: Благодарим.


  ИВАН ТОКАДЖИЕВ: Здравейте. И аз ще започна с благодарност към ръководството на Софийската опера и към проф. Донев, не толкова заради това, че ме поканиха в този проект, а защото това е моето голямо лично откритие - в чисто човешки и творчески план: срещата ми с едно наистина гениално произведение. Тук бих репликирал Маестро Талпен, който каза, че това е малко бижу - това е едно голямо бижу. Заразих и моето семейство с музиката, докато се запознавах с нея. Проф. Донев каза къде е ключът в решението на спектакъла, заложен от него. А иначе, когато се занимавах с проекта, реших, че там, където е сблъсъкът между големите стихии: земята, водата, небето, гората - там се раждат и тези невероятни чувства на любов, преклонение, вяра, доверие. И поради тази причина, условно, сценичната среда е в сблъсъка на тези стихии. Бих благодарил и на младата костюмографка, която много бързо се вписа в нашия екип и й пожелавам "на добър час". Това е. Готов съм да отговарям на въпроси. Изключително съм респектиран от факта, че при унищожителната за изкуството в днешно време липса на средства, Софийската опера направи всичко възможно, това, което бяхме заложили като проект, да бъде реализирано в много голяма част - благодарение и на професионализма на хората от ателиетата на Операта. Маестро Карталов, наистина имате добър екип. Поздравявам ви. Просто никъде в България в момента не е запазено такова ниво.


  ПЛАМЕН КАРТАЛОВ: Благодаря. Идва ред и на някои от нашите солисти. Може и Анна Донева да каже нещо. Така че разговорът е вече отворен. Имате възможност да зададете въпроси за всичко, което ви интересува - да влезете в диалог.


  ПЕНКА МОМЧИЛОВА: Нека хореографката Анна Донева да представи танците.


  ПЛАМЕН КАРТАЛОВ: Хайде, Ани, кажи нещо за себе си.


  АННА ДОНЕВА: Всички започваме с думи на благодарност. Ще ги повторя. Много често в оперен спектакъл хореографията и балетът се съобразяват с всичко, което се случва на сцената, но екипът, който е събран да работи тук поставя балета на равнопоставени начала. Благодаря за това отношение. Ако артистите имат задачата да нарисуват поведение, ние пък можем да изрисуваме всичко, което те усещат и изживяват чрез гласа си. Затова благодаря на художника г-н Токаджиев, с когото не работим за пръв път заедно, за неговото прекрасно отношение към хореография и балет, и че ни оставя място да танцуваме.


  ПЛАМЕН КАРТАЛОВ: Да дишате.


  АННА ДОНЕВА: Благодаря и на режисьора, че се съобразява с мен. А относно балета на Софийската опера, искам да им благодаря за следното нещо: те имаха един изключително натоварен график със спектакли и пътувания, когато ние поставяхме тези седем платна, и танцьорите успяха да покажат уникално професионално отношение и издръжливост. Благодарение на това успяхме да си свършим работата. Всичко, което ще видите като хореография, предпочитам да не го обяснявам - то е движение.


  БОРИСЛАВ КОСТУРКОВ: Не се разказва.


  АННА ДОНЕВА: Да.


  ПЛАМЕН КАРТАЛОВ: Благодарим. Имате думата за въпроси.


  БОРИСЛАВ КОСТУРКОВ: Солистите да кажат по нещо.


  СИЛВИЯ ТЕНЕВА: За всеки артист е голямо удоволствие да изпълнява френска музика, защото в нея има много финес. Човек трябва да може да вложи от гласа си много богата палитра в изпълнението, което е приятно за нас и ни провокира да израстваме все повече като артисти. Въпреки че няма толкова много действие и толкова много случващи се неща в самата опера като сюжет, образите в никакъв случай не са прости. Напротив, във всеки един от тях има едно разкъсване между любовта и приятелството, между дълга, между това кое да избереш. Смятам, че образите ни са богати и за нас е предизвикателство да можем да ги оцветим във всичките им нюанси.


  БОРИСЛАВ КОСТУРКОВ: Аз имам един въпрос, който може би е общ към Маестро Донев и към г-н Токаджиев. Маестро Донев каза, че при своята твърде стара, според него, а иначе не толкова стара постановка от 1980 година, е поставил акцента върху прекрасната Ланка, върху Шри Ланка и екзотиката там. И казахте, че сега извеждате бягството от предателството и лъжата в търсене на морала. Това е много актуално, защото и в днешни дни точно това трябва да правите, и дано следващия път, да сте жив и здрав, като я поставяте, да не бъде на остров Утопия - да търсите по същия начин ценностите. Моят въпрос е: какъв е акцентът във вашата сценография, г-н Токаджиев, след като вие, вече при новия прочит на творбата, казахте, че при сблъсъка между големите стихии се раждат и невероятните чувства на любов, преклонение, вяра, доверие? Също и някой от солистите, ако иска да каже още нещо във връзка със своята работа? Предполагам, че операта се пее на френски език, нали?


  ПЛАМЕН КАРТАЛОВ: Да, разбира се.


  БОРИСЛАВ КОСТУРКОВ: Което всъщност никак не е лесно. И кой е обучавал артистите на френски език?


  СИЛВИЯ ТЕНЕВА: Имахме чудесен консултант с френски език - Снежина Здравкова се казва, която ни помагаше да усъвършенстваме нашия френски. Смятам, че всеки от нас и преди това се е сблъсквал с френския език в операта и в камерната музика, но тя се постара, колкото се може по-добре да се справим с текста.


  ПЛАМЕН КАРТАЛОВ: Вие знаете, че винаги имаме консултанти.


  БОРИСЛАВ КОСТУРКОВ: Да, да.


  ПЛАМЕН КАРТАЛОВ: Във всеки един езиков момент.


  БОРИСЛАВ КОСТУРКОВ: Абе, не се чупи лесно езика.


  ПЛАМЕН КАРТАЛОВ: Благодарим, нататък.


  БОРИСЛАВ КОСТУРКОВ: Идеята и концепцията.


  ИВАН ТОКАДЖИЕВ: Идеята е сблъсъкът - там, където е границата между стихиите, които определят битието на хората - техните чувства, вяра и идеали. И пак казвам, моето желание беше да създам тази атмосфера, в която Маестро Донев да реализира идеята си, а не да се опитам да разкажа всичко за двуличието, за двете страни на мидата - че тя носи в себе си и радостта от живота и вярата в непреходното след смъртта и т.н. Ще го видите. Ако го усетите, ще се радвам - значи сме постигнали целта, ако не го усетите, значи някъде съм сбъркал. Многообразието на подтекста, който е заложен във визията, е подчинено предимно на концепцията на режисьора. Аз работя и в сферата на театъра, и на мюзикъла, и на балета, и знам, че когато има екип, той работи в името на една идея и една цел. Благодаря ви.


  ПЛАМЕН КАРТАЛОВ: Благодарим. Други колеги, които искат да се включат в диалога.


  ДИМИТЪР БЪРДАРСКИ: Както е известно, на премиерата през 1863 година операта е приета доста резервирано от официалната критика. Единствено Берлиоз се изказва много ласкаво, но това не помага кой знае колко и след това доста време тя не е изпълнявана. Когато се връщат отново към нея, е изгубена оригиналната партитура и започват да се правят някакви варианти, особено по отношение на финала. Известно е, че още при създаването на операта двамата либретисти са се карали и са се чудели как да я завършат - пробвали са различни варианти. Затова ми е интересен вашият подход към развръзката на съдбата на героите, и по отношение на финала. Това ми е въпросът.


  СВЕТОЗАР ДОНЕВ: Към мен ли?


  ПЛАМЕН КАРТАЛОВ: Най-вече.


  СВЕТОЗАР ДОНЕВ: Завършва много морално. Единият от героите се жертва: жертва приятелството си, жертва любовта си. Това е ЗУРГА. Той отива на кладата, вместо двамата влюбени, които са осъдени на смърт от цялото това племе, да го наречем, от това общество. Той ги спасява като отива на кладата вместо тях, заради голямата им любов - да спаси истинската голяма любов между двама млади хора. Така завършва операта.


  ЗДРАВКА АНДРЕЕВА: А така ли е всъщност или това е друга версия?


  СВЕТОЗАР ДОНЕВ: Така е, аз не знам да има друга версия, от вас чувам, че има и друг финал.


  ДИМИТЪР БЪРДАРСКИ: Според някои и тримата загиват ...


  СВЕТОЗАР ДОНЕВ: Не.


  ДИМИТЪР БЪРДАРСКИ: ... според други той избягва с тях.


  СВЕТОЗАР ДОНЕВ: Не, не.


  РЕПЛИКА: Това са работните варианти, това е друг момент.


  ПЛАМЕН КАРТАЛОВ: Следва се традицията и либретото - това искаш да кажеш, нали?


  СВЕТОЗАР ДОНЕВ: Да, да.


  ПЛАМЕН КАРТАЛОВ: ОК. Други колеги?


  ЗДРАВКА АНДРЕЕВА: Успех да пожелаем.


  ПЛАМЕН КАРТАЛОВ: Благодаря ви. Ако нямате други въпроси, можете да влезете вече в личен диалог с нашите артисти. Приятен ден.


  



  ЛЕТЕН ФЕСТИВАЛ "ОПЕРА В ПАРКА"


  



  Представя Софийската опера и балет


  Шесто издание: 12.06.2015 - 18.07.2015


  Провежда се в парка на Военната академия "Г. С. Раковски"


  



  Във фестивалния афиш са оперите: „Мадам Бътерфлай" от Джакомо Пучини и „Ловци на бисери" от Жорж Бизе, и балетните спектакли: „Лебедово езеро", „Кармен”, „Рапсодия в синьо", „Зорба гъркът" и „Жизел”.


  Програмата за малките зрители включва детските опери: „Хензел и Гретел” от Хумпердинк, „Червената шапчица" от Александър Владигеров, „Вълшебната флейта" за деца от В.А. Моцарт, „Мечо Пух" от Андрей Дреников, и балетите „Зле опазеното момиче” и „Пепеляшка”.


  Спектакълът на „Вълшебната флейта“ от Моцарт на 27 юни е благотворителен и събраните средства от него ще бъдат предоставени на 10-годишния Васил Иванов Вълчанов от Пловдив, който страда от рядко заболяване – имунен дефицит.


  



  ПРЕСКОНФЕРЕНЦИЯ


  09.06.2015

  Г. Бежанска, П. Карталов,


  М. Петев и Б. Спасов



  



  ПЛАМЕН КАРТАЛОВ (директор на Софийската опера и балет): Добър ден на всички. Поканихме ви за шести път в парка - тази прекрасна градина във Военната академия, където сме имали винаги благословията на ръководството - в случая на контраадмирал Петев. Благодарим му за огромната прегръдка, която дава на изкуството - на операта и балета, но без Столична община, без кмета на София г-жа Фандъкова и директора на Дирекция "Култура" г-жа Бежанска това не можеше да се случи. Ние сме един много солиден екип, който реализира този любим за столичани и за гостите на столицата фестивал "Опера в парка". Знаете, че миналата година имахме две събития на открито: едното беше на площад "Св. Александър Невски", другото тук. Богатият културен живот на столицата се развива благодарение и на Софийската опера и балет. Днес сме ви поканили да съпреживеем заедно първите стъпки към новостроящата се трибуна, които реализира Динакорд, и да ви съобщим някои новини във връзка с шестото издание на фестивала "Опера в парка". Тази година той се случва благодарение на спонсорите Обединена Българска Банка - един наш постоянен партньор през последните години, и за пръв път - Виваком. Има един деликатен момент - за пръв път си позволяваме да посветим едно от нашите представления на малкия Васко, за да можем всички да се радваме на неговото здраве, когато се излекува. Дано с нашата малка помощ той да бъде подкрепен във всичко, което е необходимо за лечението му, и по този начин да бъдем в полза на публиката, не само емоционално, а и чисто човешки. Какво да ви кажа повече - това е едно лятно културно събитие, в което са включени няколко оперни и балетни представления. Откриваме летния сезон със спектакъла "Мадам Бътерфлай", който вече играхме тук преди няколко години с огромен успех - много хубаво се вписа високият хълм на Нагасаки; след него идва едно представление, което няма да се развива на остров Цейлон, а в парка на Военната академия - това е операта "Ловци на бисери", нашата най-нова премиера, спонсорирана изцяло от Столичната община, която ние реализираме като нов оперен продукт специално за тази сцена. Спектаклите минаха с голям успех на сцената на Софийската опера и балет под диригентството на Маестро Борис Спасов и Дидие Талпен от Франция. Балетните спектакли са емблематични: "Лебедово езеро", без което не може да мине нашият балетен репертоар. За най-младата публика: "Кармен" от Бизе-Шчедрин, "Рапсодия в синьо" от Гершуин и "Жизел" от Адам. Както виждате, търсим едно проникване на природата в изкуството, съединявайки естествената среда на парка със заглавията, които ние премодулираме по съвсем друг начин - това не са същите представления, които публиката вижда на закрито. Отново благодаря на ръководството на Столичната община, на Дирекция "Култура" - без да сме опера към Общината, ние толкова активно работим с нея, че нашите проекти нямат край. За много от тях вие тепърва ще научавате. Благодарим на всички колеги от Българското национално радио, от Българската национална телевизия, от bTV, Нова телевизия, Евроком, СКАТ - да не пропусна някого, също и на международните кореспонденти, които са наши редовни гости. Вие постоянно следите нашата дейност и аз ви благодаря от името на целия колектив, защото едно събитие не може да се случи, ако не стане факт чрез вас журналистите и медиите. Не искам да пропусна да споделя, че заедно с тези представления работим още три проекта. В момента завършват репетициите за нашето японско гостуване през месец октомври. Снощи мина генералната репетиция на "Турандот" в нова версия, която правим за някои от сцените в Япония. Спектаклите се дирижират от Маестро Григор Паликаров и Маестро Спасов. Заедно с това под диригентството само на Григор Паликаров ще се представят три представления на операта "Княз Игор" от Бородин в една нова драматургична версия, която публиката в Япония ще види за пръв път. Знаете, че нашият спектакъл завършва с любов и помирение, с изгаряне на меча на омразата и войната. Това е интересна версия. Много рядко публиката може да види спектакъл на "Княз Игор" без последната част, която не е на композитора Бородин, а е добавка след смъртта на автора от Александър Глазунов. Другият ни проект е представянето за трети пореден път на цикъла "Пръстенът на нибелунга" от Вагнер под ръководството на диригента Ерих Вехтер. След това имаме един друг план - да покажем този спектакъл в родината на големия немски Маестро, точно там, където е живял неговият покровител баварският крал Лудвиг II. Това е проект за следващото лято, но ви давам един малък отчет върху какво работи нашият театър в момента. Не спира нито за миг нашата работилница, нашата фабрика, да произвежда в тази нескромно казано неблагодарна културна политика това, което ние можем да правим с голям професионализъм. Сара-Нора я представих чрез нейните балети, които нашият театър ще подари на своята публика. Благодарим на Министерството на отбраната, което осигурява част от гримьорните. Да се надяваме на хубаво време - Бог е бил винаги с нас, когато сме играли на открито. Знаете, че навсякъде валеше и трещеше около София, но Св. Александър Невски ни пазеше и ние не получихме нито капка по време на спектаклите - пет на брой с "Борис Годунов". Догодина, ако се организираме по-икономически достойно, може да ви изненадаме с една нова опера пред храма, това е въпрос на бъдещето. Благодаря ви, добре дошли в парка на Военната академия на нашия фестивал "Опера в парка". Имате думата.


  ГАЛИНА БЕЖАНСКА: Добър ден. Вероятно ви прави впечатление, че нашият кмет има изключително отношение към откритите пространства и когато Маестро Карталов предложи Военната академия да бъде отворена за гражданите на София като място за културни събития, това беше прието с огромно удоволствие и благодарение, както каза Маестрото, един здрав екип, който е между Столична община, Военната академия и Софийската опера, ние успяваме да го направим за шеста година по време на една криза, в която Столична община не е намалила нито със стотинка бюджета си за културния календар. Като допълнение искам да кажа, че за втора година ние отваряме и парк "Врана". За пръв път беше миналата година по повод Деня на София - 17 септември, където с друга национална институция, каквато е Софийската филхармония, направихме три вечери в парк "Врана". Това ще се случи и тази година около 17 септември, т.е. откритите пространства да бъдат пространства за култура. Маестро, от името на кмета на Столична община г-жа Фандъкова ви благодарим за идеята, благодарим ви за партньорството и можете да разчитате на нашата помощ и съдействие оперативно от Дирекция "Култура". Благодаря.


  МИТКО ПЕТЕВ: Добър ден и от мен. За Военна академия е изключителна чест да бъде домакин на това, което се случва в парка. Това би било невъзможно без подкрепата от Столична община, и, разбира се, младежкият ентусиазъм на академик Карталов да осъществи една такава идея, защото когато нещо е добро, то е добро за всички. Намирате се на място, което винаги е било любимо на българското офицерство за прекарване на свободното време. В тази беседка, която виждате, от времето на Фердинанд винаги е звучала музика, която е радвала ухото на ценителите на класическата музика, на военната музика. Духовете на нашите деди в момента тържествуват, защото тя отново стана средище на едно уникално музикално представление. Така че да пожелаем, както казват моряците, попътен вятър и седем фута под кила. Да стискаме палци софиянци да се радват на изкуството, което е уникално и заслужава да бъде оценено по достойнство. Благодаря ви.


  САРА-НОРА КРЪСТЕВА: Ние от балета винаги, когато играем на открито, си пожелаваме попътен вятър. За балета мога да кажа, че тази година участваме с единайсет спектакъла - и четири детски, общо петнайсет - една много сериозна програма. Всичките заглавия, както каза и Маестро Карталов, са съобразени с естествения декор, който нашите домакини са ни предложили. Така че се надявам да предизвикаме интерес. По този начин и "Жизел", и "Лебедово езеро", и "Кармен", и "Рапсодия в синьо", мисля, че ще изглеждат чудесно на тази сцена. Участват всичките солисти, премиер-солисти и ансамбълът на балета на Софийската опера. Същевременно пътуваме и из страната. Както каза Маестрото, ние не спираме работа само на една сцена. Това е в общи линии от мен. Ако нещо по-детайлно ви интересува, ще се радвам да ми зададете въпроси. На добър час да е.


  ГРИГОР ПАЛИКАРОВ: Няколко думи от мен за спектаклите на "Мадам Бътерфлай". Спомням си първото издание на този фестивал - беше есента, имах щастието, удоволствието и честта да дирижирам спектаклите на операта "Лакме". И нещо повече: в подкрепа на думите на началника на Военната академия за това, че тук винаги е звучала музика, ще кажа, че даже във времето, когато Военната академия беше закрита за гражданите, аз съм дирижирал в сградата симфоничен оркестър и мъжки хор - преди 18 години. Така или иначе сега тя е отворена. Особеното за операта "Мадам Бътерфлай" е, че ние ще имаме три равностойни изпълнения на главната роля, което е цяло богатство, защото тя е голямо вокално и актьорско предизвикателство - огромна роля. Това са Йоана Железчева, нашата титулярка Цветана Бандаловска и Таня Иванова. Няма да бъде достатъчно да се гледа веднъж "Мадам Бътерфлай" - истинските ценители би трябвало да дойдат два пъти, ако не и три пъти, защото както имаме три изпълнителки на ролята на МАДАМ БЪТЕРФЛАЙ, така имаме и трима изпълнители на ролята на ПИНКЕРТОН: Камен Чанев, Даниел Дамянов, който е дебютант, и Даниел Острецов, който вече дебютира в тази роля много успешно. Спектакълът е изключително удобен да се играе на открито и, както каза академик Карталов, високият хълм в Нагасаки много добре се връзва с обстановката и драматургията на операта на Пучини. Така че "Мадам Бътерфлай" ще бъде едно много силно откриване и аз го очаквам с нетърпение. Надявам се да се хареса на нашите зрители.


  БОРИСЛАВ КОСТУРКОВ: Само вишни трябва да се засадят на сцената.


  ГРИГОР ПАЛИКАРОВ: Зад сцената, между другото, има вишни.


  МИТКО ПЕТЕВ: Има, и то японски, десет дръвчета, но не се виждат в момента.


  РЕПЛИКА: Да се снимат и да се покажат.


  МИТКО ПЕТЕВ: Посланикът е готов да сложи и тук, така че въпросът с вишните е уреден.


  БОРИС СПАСОВ: Добър ден. За нашата постановка на "Ловци на бисери" не е необходимо да има вишни. Може би трябва да има един океан, в който ловците да ловят своите перли...


  РЕПЛИКА: Перловската река е наблизо.


  БОРИС СПАСОВ (смее се): Може би шумът от реката ще ни напомня за океана. В партитурата на тази пиеса доста често се среща бушуването на океана, и в хора специално. Вие ще видите една от най-хубавите творби на Бизе, една от двете му най-значими опери. Другата е "Кармен". Те, за съжаление, не минават с много голям успех приживе. Въпреки това Берлиоз пише много хвалебствена критика за операта на младия господин Бизе, както го нарича той. Тази опера Бизе написва за няколко месеца, защото е изключително вдъхновен от факта, че директорът на театър "Лирик" го е поканил да я напише. Страшно бързо я написва и още преди да навърши двайсет и пет години, се състои премиерата й. В нашия спектакъл ще видите също равностойни състави, имена като Николай Моцов и Хрисимир Дамянов в ролята на НАДИР, Атанас Младенов и Веселин Михайлов в ролята на ЗУРГА, Силвия Тенева и Веселина Василева в ролята на ЛЕЙЛА, и в ролята на НУРАБАД - Александър Носиков и Димитър Станчев. Тези, които не са видели единия състав на голяма сцена, сега могат да го видят тук. Те ще играят по два пъти. Така че пожелавам на добър час на нашата постановка и тук. Благодаря.


  ПЛАМЕН КАРТАЛОВ: Както сами разбирате, общо тридесет и четири представления ще има в тези шест седмици - две оперни продукции, четири балетни с пет заглавия, и шест представления за най-малките ни зрители, с които ние продължаваме нашата политика да отглеждаме бъдеща публика на София. Както ги наричаме - от 0 нагоре.


  БОРИСЛАВ КОСТУРКОВ: До безкрайност.


  ПЛАМЕН КАРТАЛОВ: Да, чувствайте се млади - като част от програмата "Концерти за бебоци". Тук няма да правим "Концерти за бебоци". Мислех си го - майките с количките да дойдат тук, и бебетата да са си в количките, но това си го запазваме за нашия интериор на сцената на Софийската опера. Детските спектакли се продават най-бързо. Уникален интерес. Сърденето е, когато някои деца не могат да влязат, защото местата са ограничени. Трябва може би люлки да сложим по клоните и да използваме и въздуха - във вертикала и в хоризонтала.


  ВЪПРОС: Има ли шанс балетните спектакли да започнат да се играят и с жива музика?


  ПЛАМЕН КАРТАЛОВ: По принцип има и ние ги играем, но притежаваме великолепни записи и използваме също и тази система, която е световна. Единственият ни малък неприятел е времето. И една капка е достатъчна, въпреки че веднъж диригентът Паликаров ми каза: какво да правя, вече вали три минути? А нашият оркестър не хукваше от местата си...


  ГРИГОР ПАЛИКАРОВ: И стигнахме до края.


  ПЛАМЕН КАРТАЛОВ: Докато той не завърши музикалната форма, не напусна пулта. Не може заради дъжд да върнем публиката. За ваша информация много летни оперни арени, сцени и т.н. слагат оркестъра в закритата зала на академията и по кабелен път с монитори пак звучи жива музика. Публиката е най-лесна. Тя си носи чадъри, дъждобрани, одеяла и се опакова. Артистите по договор са длъжни да играят и на дъжд, и на сняг. Но при всички случаи лошото време сваля спектакли. Не искаме да рискуваме, въпреки че балетът си игра в истинско езеро веднъж, това няма да го забравя, оркестър също имахме тогава, но сега не искаме да подложим цял оркестър от седемдесет души на риск - заради инструментите главно. Знаете, купихме над четиридесет чисто нови най-скъпи инструменти за нашия оркестър. Това стана благодарение на нашия спектакъл на тетралогията на Рихард Вагнер. Специално за този цикъл купихме нови инструменти със собствени средства. И не искаме да рискуваме. Но дали е оркестър или запис, имайте удоволствието да гледате балета.


  БОРИСЛАВ КОСТУРКОВ: Обхватът на програмата е много широк - от бебоци до старчоци (смях). Знаем, че репертоарът ще бъде чудесно подбран, с чудесни изпълнители, и в тази връзка е моят въпрос към началника на Военната академия: ще бъде ли подсилено осветлението, как ще бъде осигурен подходът към сцената, защото аз лично съм свалял възрастни жени надолу по пътеката, едва ли не на ръце, в тъмно. Много лампи бяха изпочупени преди две години, настилката е трудна и е доста тежко за по-възрастните хора, които също са от големите и доказани фенове на операта. Вторият ми въпрос е, има ли някакви контакти с метеорологичната служба, горе-долу да се знае какво ще е времето? (Оживление.) Истина, това е много важно. Когато се прави оперен спектакъл на открито, винаги се избира по-сух период, така да се каже. И също: може ли да се направи нещо за по-добрата акустика?


  МИТКО ПЕТЕВ: В смисъл?


  БОРИСЛАВ КОСТУРКОВ: Някаква шашма (смях).


  ПЛАМЕН КАРТАЛОВ: Ти се шегуваш (смях)! Това е най-хубавата акустика на София. Даже и от закритите сцени. Бъди сигурен.


  БОРИСЛАВ КОСТУРКОВ: От зала 1 на НДК сигурно.


  ПЛАМЕН КАРТАЛОВ: От там 100 %. Акустиката тук е... ето, диригентите да кажат.


  БОРИСЛАВ КОСТУРКОВ: Нека, нека кажат. А балет е трудно да се играе на мокро, защото...


  ПЛАМЕН КАРТАЛОВ: Балет от акустика няма нужда.


  МИТКО ПЕТЕВ: Нека да започна с отговора по отношение на осветлението. Очевидно не сте идвали много скоро. Елате тази вечер и ще се убедите, че не само всичко е възстановено, но има и нов тип LED осветление. Отново благодарение на Столична община - изпълниха си своите ангажименти, със съдействието също и на Военна академия. Мога да кажа, че паркът вече свети в пълната си красота. Проблемът е решен. По отношение на хидро-метеорологичната обстановка, ако някой можеше да я диктува, аз бих обещал добро време.


  АВГУСТА МАНОЛЕВА: Колегата каза не само за осветлението, но и за плочките. Аз задавам същия въпрос, защото напоследък тук се сблъсквам с такива неща, че ме хваща срам, че живея в столица на държава, която е член на Европейския съюз. Затова ви питам, ще има ли някои промени за времето, в което ще започне фестивалът, защото те са наложителни.


  МИТКО ПЕТЕВ: Планирано е това нещо, нещата са в развитие, значително се е подобрил паркът от миналата година, включително стълбите, по които минахте - пътеката на началниците на Академията. Планирано е също така и поддържането на плочките. Още един път - това е съвместна дейност със Столична община, имаме пълно съдействие по реализирането на този проект. Нямате причина да се срамувате от парка на Военна академия.


  АВГУСТА МАНОЛЕВА: Добре, ще го напиша това.


  МИТКО ПЕТЕВ: Напишете го.


  ВЪПРОС: Шесто издание. Какви са уроците, които научихте от предишните издания на опера на открито и помагат ли ви те в работата след това през сезона - на закрито?


  ПЛАМЕН КАРТАЛОВ: Срещата с публиката винаги е един урок: да бъдем честни, всеотдайни и професионални в това, което можем да правим. Изводът е, че всяка наша изява привлича нова публика. Тук идва публика, която не отива в Софийската опера. Много пъти сме имали връщане на билет, защото хората са искали тук да гледат спектакъла, а не на закрито. Защо се е стигало до това? При лошо време навън чакат три автобуса на Столичния автотранспорт, които ние поръчваме и плащаме, и само за 15 - 20 минути тази публика е евакуирана към залата на Софийската опера. Спектакълът започва малко по-късно, но ние никога не сме връщали публика. И оттук идва въпросът: не искам да отида в Операта, искам да гледам това представление в парка на Военната академия. Имахме 1-2 такива дами, които протестираха. Да, казват, но на афиша пише "в парка на Военната академия". Добре, казвам, елате следващия път в парка. Така че уроците са тези: срещата с публиката винаги е една голяма отговорност.


  АНА БОГДАНОВА: Мога ли и аз да кажа нещо в тази връзка? Понеже се заговори за това, че публиката, която идва да гледа на открито, е по-различна от тази, която влиза в Операта. Ще ви разкажа един такъв случай отпреди много години. Седя аз на летището и чакам един много важен гост. Няма го, няма го, няма го, притеснявам се. В това време академик Карталов ми се обажда и казва: "Влизай веднага да помагаш, изгубен му е багажът". Това беше точно след терористичния акт срещу кулите в Ню Йорк. Отварям аз вратата, нахълтвам и един полицай ме хваща за рамото и казва: "Вие сте арестувана". Аз му казвам: "Чакайте, моля ви се..." - "Дайте си веднага личната карта и тръгвайте с мен." - "Чакайте, бе, моля ви се, трябваше тук да посрещна един наш гост. Моят директор ми каза да го спасявам бързо." Полицаят ми вика: "А твоят шеф ако ти каже да скочиш през прозореца, ще скочиш ли?" И аз му казвам: "Еми, ако се налага." Той вика: "Кой ти е на теб шефът?" Аз му казвам: "Професор Пламен Карталов, директорът на Националната опера." - "Ааа, ще има ли опера на площада?" (Смях.) Аз му казвам: "Ако Столична община ни подкрепи, ще има." - "Айде минавай, тръгвай, отивай." Така се спасих аз от ареста.


  БОРИСЛАВ КОСТУРКОВ: Е, къде са тия полицаи (смях)?


  РЕПЛИКА: Културни.


  ГРИГОР ПАЛИКАРОВ: Мен са ме спирали за превишена скорост. "И какво работите?" Аз казвам: "Диригент съм в Операта." - "На това ли учите оркестрантите си?" И не ме глоби. Верно е, има такива полицаи, абсолютно е сигурно.


  АНА БОГДАНОВА: Но ето, този човек е бил на площада, той не е влязъл в Операта, но на площада е бил.


  РЕПЛИКА: Той е бил, когато имаше мавзолей и бяха невероятните спектакли.


  ПЛАМЕН КАРТАЛОВ: Благодарим ви, че с това хубаво настроение ни уважихте, и заповядайте на нашите спектакли - на опера и балет в парка.


  



  ВАГНЕРОВ ФЕСТИВАЛ


  DER RING DES NIBELUNGEN RICHARD WAGNER


  Софийска опера и балет

  "Валкюра"


  



  Оперният цикъл включва


  



  РЕЙНСКО ЗЛАТО


  (Das Rheingold)


  ВАЛКЮРА


  (Die Walküre)


  ЗИГФРИД


  (Siegfried)


  ЗАЛЕЗЪТ НА БОГОВЕТЕ


  (Götterdämmerung)

  "Зигфрид"


  Снимки: Виктор Викторов



  



  Постановъчен екип


  Диригент - Ерих Вехтер


  Режисьор - Пламен Карталов


  Музикална подготовка - Рихард Тримборн, Велизар Генчев


  Художник декор и костюми - Николай Панайотов


  Художник мултимедия - Георги Христов (Elektrick.Me)


  Режисьор мултимедия - Вера Петрова


  Художествено осветление - Андрей Хайдиняк, Емил Динков


  Асистент-режисьори - Вера Петрова, Юлия Кръстева


  Помощник-режисьори - Вера Белева, Росица Костова, Мария Павлова, Риолина Топалова


  Диригент на хора - Виолета Димитрова


  Концертмайстори - Теодора Христова, Мария Евстатиева


  Корепетитори - Йоланта Смолянова , Милен Станев


  Завеждащ постановъчната част (художник) - Борян Велчев


  Конструктор - инж. Георги Георгиев


  Оркестър, хор и балет на Софийската опера


  



  Действащи лица и изпълнители


  



  РЕЙНСКО ЗЛАТО


  Вотан - Николай Петров


  Донер - Светозар Рангелов


  Фро - Хрисимир Дамянов


  Логе - Даниел Острецов


  Алберих - Бисер Георгиев


  Миме - Пламен Папазиков


  Фазолт - Александър Носиков


  Фафнер - Петър Бучков


  Фрика - Румяна Петрова


  Фрая - Силвана Пръвчева


  Ерда - Благовеста Мекки-Цветкова


  Воглинда - Милена Гюрова


  Велгунда - Силвия Тенева


  Флосхилда - Елена Маринова


  Акробатична трупа: Виктория Кечева, Десислава Асенова, Марина Йорданова, Леонсия Докузова - ръководител


  Джуджета нибелунги - 18 наковални, ученици от НМУ „Любомир Пипков"


  



  ВАЛКЮРА


  Зигмунд - Мартин Илиев


  Хундинг - Ангел Христов


  Вотан - Николай Петров


  Зиглинде - Цветана Бандаловска


  Брюнхилде - Баясгалан Дашням


  Фрика - Румяна Петрова


  Валкюри:


  Хелмвиге - Милена Гюрова


  Ортлинде - Ирина Жекова


  Герхилде - Любов Методиева


  Валтрауте - Ина Петрова


  Зигруне - Мариела Александрова


  Росвайсе - Цвета Сарамбелиева


  Гримгерде - Маргарита Дамянова


  Швертлайте - Благовеста Мекки-Цветкова


  Логе - Даниел Острецов


  Артисти от балета: Кирил Иванов, Георги Аспарухов, Георги Банчев, Деян Иванов, Никола Арнаудов, Радул Роглев, Румен Бонев, Теодор Воденичаров, Тодор Ангелов


  



  ЗИГФРИД


  Зигфрид - Костадин Андреев


  Миме - Красимир Динев


  Вотан - Мартин Цонев


  Алберих - Бисер Георгиев


  Фафнер - Петър Бучков


  Ерда - Благовеста Мекки-Цветкова


  Брюнхилде - Радостина Николаева


  Глас на горска птица - Милена Гюрова


  



  ЗАЛЕЗЪТ НА БОГОВЕТЕ


  Зигфрид - Мартин Илиев


  Гунтер - Атанас Младенов


  Алберих - Бисер Георгиев


  Хаген - Петър Бучков


  Брюнхилде - Йорданка Дерилова


  Гутруне - Цветана Бандаловска


  Трета Норна - Любов Методиева


  Втора Норна - Ина Петрова


  Първа Норна - Цвета Сарамбелиева


  Валтрауте - Цвета Сарамбелиева


  Воглинде - Ирина Жекова


  Велгунде - Силвия Тенева


  Флосхилде - Елена Маринова


  Акробатика с ръководител Леонсия Докузова


  



  ПРЕСКОНФЕРЕНЦИЯ


  24.06.2015


  ПЛАМЕН КАРТАЛОВ (директор на Софийската опера и балет): Добър ден на всички. Решихме да ви поканим, за да представим солистите на "Пръстенът на нибелунга". Те са около петдесет изпълнители, с някои дублиращи роли. Като режисьор на постановката съм убеден, че вие трябва по-отблизо да познавате нашите солисти, които в продължение на шест години подготвяха цикъла "Пръстенът на нибелунга" и получиха голяма известност извън страната - особено тези, които продължиха щафетата на Вагнер с петото заглавие от нашия вагнеров репертоар "Тристан и Изолда". Видяхте премиерата през февруари. Това още повече затвърди в мен убеждението, че сме на правилния път - Софийската опера да получи един по-широк, по-богат репертоар, не само с италианските, руските, френските и българските автори, но и с един композитор, който далеко в миналото е бил част от репертоара на пионерите на българския оперен театър. В тази връзка, в навечерието на обявяване на една друга годишнина, ви споделям, че от юли започваме да работим за тържественото отбелязване на 125 години българска оперна традиция, което ще се случи през следващия сезон. В края на XIX век в София група ентусиасти, завършили своето обучение в Прага, идват и поставят началото на Софийската опера. Минали през много унижения, оскърбления, невежество на политици, каквито могат да се срещнат и в наше време, но устояли и ето, ние сме в навечерието на 125-годишнината на софийската оперна традиция на това велико изкуство. Конкретно на темата, пред вас е част от екипа на "Пръстенът на нибелунга": Красимир, Светозар, Пламен, Бисер, Радостина, Силвия, Мартин, Баясгалан, Мартин Илиев - тенорът и Благовеста. Съответно липсват още толкова колеги. Снощи завърши генералната репетиция на "Валкюра", тъй като в момента сме на възстановка на целия "Пръстен" и в началото на следващия месец ще имаме удоволствието да поканим международна публика, която ще присъства на третото поредно изковаване на българския "Пръстен". И още едно изречение искам да добавя: този цикъл беше създаден специално, за да ознаменува 200-годишнината от рождението на Рихард Вагнер - озарил небосклона на световната оперна традиция, а тя е на повече от 400 години. Някои от вас си спомнят, че на пл. "Александър Батенберг" ние отбелязахме тържествено 400-годишнината от рождението на италианската опера, на италианската и световна оперна традиция, с "Аида" - пред бившия мавзолей. Това беше през 1997 г. После, след като духът на комунизма беше прогонен, според тогавашни политици, които разрушиха мавзолея, ние намерихме други открити пространства за нашите спектакли. Като това в парка на Военната академия ("Опера в парка"), където при голям интерес вървят нашите представления. Въобще театърът ни е като един барометър на епохата, създава един резонанс за отбелязване на всичко онова, което ни държи в контакт с нашата съвременна и бъдеща публика. Като казвам "бъдеща", имам предвид всички онези спектакли, с които ние отглеждаме нашата публика. Така че този "Пръстен" беше създаден за 200-годишнината от рождението на Вагнер, имахме първо завъртане веднага 2013-та, поради големия успех - 2014, и сега за трети път - 2015. Всички вие знаете, че миналата година дойдоха гости от 11 държави. Нашите пиари регистрираха много от тях в кратки интервюта - това са около 54 разговора с гости, предимно чужденци. Защо го направихме - за да можем да сверим и нашия часовник като разберем какво мислят онези, които непрекъснато следват вагнеровите оперни продукции по целия свят. Имахме даже една жена на 97 години, която записа, че е гледала "Пръстена" за 76-ти път. Нямаше такива, които да са го гледали под пет пъти. 10, 15, 25 пъти - това споделяха хората. Сложи се една камера и с риск да чуем всякакви мнения, журналистите от БНТ записваха разговорите едно към едно. Имаме кураж, за да можем да кажем: ние продължаваме в тази посока, и този кураж дойде именно благодарение на българските оперни артисти, които вие малко познавате, а аз искам повече да познавате, защото те получиха отлични отзиви в западните списания: "Оперен глас", "Опера", също и в две руски издания... и т. н. Съответно в някои от нашите национални издания като в-к "Култура", "Труд", "24 часа", БНР със своите няколко великолепни музикални предавания. Всички бяха много положително настроени към нашите изпълнители. Това е целта - да ги видите, да ги рекламирате, смело ще кажа, да им създаваме име, защото не може само да се говори за нашите светила, за нашите прекрасни легенди. Много пъти, когато се обръщаме към миналото, забравяме настоящето. За бъдещето се тръгва не само от миналото, но и от настоящето. Много съм щастлив да направим този разговор. Един малък подарък ви правим с програмата - някои от вас, които не са гледали спектакъла, да се престрашат, да влязат в операта и да видят третия "Пръстен". Четвърти не знам дали ще има догодина. Знаете каква е икономиката на изкуството в България - как гърмят по шевовете други театри с техните задължения, и прочие, и прочие. Но имаме пълен оптимизъм, тъй като веднага след това идва Царевец с новата българска опера "Борислав" по Иван Вазов на Маестро Георги Атанасов. "Нова" - тя е писана преди 105 години, но ще бъде нова за съвременната публика. След това имаме още две гостувания извън страната. Представих ви нашите артисти - те са ваши, и оттук нататък да има един диалог, тъй като, за пореден път казвам, пресконференцията е заради артистите на Софийската опера, които изковаха първия български "Пръстен" в 125-годишната история на българското оперно дело. Имате думата, скъпи колеги и гости журналисти.

  С. Тенева, С. Рангелов, П. Карталов, Н. Петров и М. Цонев



  



  ИВАНКА ИВАНОВА: Забравихте да споменете, че наесен ще бъдете в Германия. Къде точно? Целият "Пръстен"?


  ПЛАМЕН КАРТАЛОВ: Да, нашата тетралогия ще бъде показана, живот и здраве, в Германия. За пръв път чужда трупа ще покаже заглавие на немския композитор Рихард Вагнер, и то "Пръстенът на нибелунга", на брега на езерото Форгензее, точно срещу замъка Нойшванщайн, където преди повече от 30 години в чест на баварския крал Лудвиг II е построен един приказен театър, който прилича на Байройтския театър, тъй като оркестрината му е закрита - по-малка е естествено, местата са 1360, и ние имаме гостоприемството на ръководството на града - на кмета и на съответната дирекция на театъра, като, подчертавам, организаторите сме ние - Софийската опера. Няма импресарио, няма някакъв специален продуцент, не е импресарско турне, а е представяне на български оперен театър с едни от най-добрите си продукти. Като идеята е заедно с българското оперно изкуство да се покаже българският бизнес, българският туризъм. Следователно зад тази идея стоят съмишленици, съидейници, хора, които повярваха. Даже хора, които никога не са влизали в операта, повярваха и подкрепиха нашия проект. Държавният глава е патрон на събитието, с подкрепата на министъра на културата, с подкрепата на Министерството на туризма, на Външно министерство, конкретно с посолството ни в Берлин, и още много, много, много хора, които ни помагат. Това са Албена Турист, Авенди, Лидл. Не искам да пропусна никого, но това не е темата, която аз искам да представя. И за да не бъда тайнствен, само казвам част от това, което в специална пресконференция през септември ще обявим. Но вече всичко е затворено, средствата са осигурени, съставът ни е жив и здрав, остава да отидем и да представим спектакъла. Билетите се продават, организатор е Софийската опера.


  ЛЪЧЕЗАР ЛОЗАНОВ: Ще закарате ли сюрреалистичния декор в Германия?


  ПЛАМЕН КАРТАЛОВ: Това ме попитаха на пресконференцията вашите колеги: ама целият "Пръстен" ли ще се играе, има ли копюри? Не, напротив, в Германия има копюри, там съкращават Вагнер, а ние играем всичко, както е написано, с всичките декори, с всичките костюми - с шест тира. Но това са сензациите, които вас ви интересуват - аз не искам да говоря за това. Нека да оставим малко въздух и за едно следващо виждане, тъй като събитието е изключително отговорно и е престиж за националната идентичност и културна политика на България. Казвам го с гордост. Но идеята е сега да видите нашите артисти, които точно в Германия, на чист немски език, ще представят "Пръстенът на нибелунга".


  ВЪПРОС: Отново ли ще имате гости от чужбина?


  ПЛАМЕН КАРТАЛОВ: Да, вагнеровите общества отново пристигат. Имаме закупени билети и за София, и за Германия, от едни и същи вагнерови общества. Даже малко се конкурираме двете важни събития, тъй като някои предпочитат да дойдат в България да видят "Пръстена", отколкото да се разходят до баварския Алгой. Това отнема малко от публиката ни там. Но рискът си е риск. Вижте, много трудно се възстановява един такъв проект, защото това са 15 часа чиста музика. Като сложим и антрактите, отиват над 20-22 часа стоене в операта, общо. Някъде изпълняват спектакъла за 24 часа - денонощно. Сменят само някой и друг оркестрант или някой и друг певец, и публиката трябва да издържи 24 часа в театъра - на палатки, на закуски, както си избере. Има такива случаи, такива маратони. Така че, да, вагнеровите общества пристигат, закупили са си билети и вие ще ги видите, тъй като ще бъдете наши гости между тях.


  ВЪПРОС: Искам да попитам точно за възстановяването, за което споменахте - трудно ли беше, особено на тежките солови партии? Сега поглеждам г-н Петров, който играе ВОТАН...


  ПЛАМЕН КАРТАЛОВ: Те ще кажат, но трябва да знаете, че тези артисти учиха една опера в продължение на 12 месеца - нонстоп. А сега ще играят с нотите и аз не виждам да имат проблеми.


  НИКОЛАЙ ПЕТРОВ: Интересно е. На мен ми беше доста трудно, защото така се случи във времето - сега ще играя "Валкюра", която не съм играл дълго време. Колегата Мартин Цонев игра ВОТАН във "Валкюра". Независимо от това, в тези години, когато не играх, поддържах ролята, защото, знаете, трябва да има задължително втори състав - да не дава Господ, всичко може да се случи, хора сме - но явно не съм я поддържал на такова ниво, в което трябва да бъде изкарана пред публика, и за мен беше доста трудно. Обемът е много голям като текст и музика, също така и мизансценният текст е много обемен, въобще взаимоотношенията между отделните персонажи, навлизането отново в дълбочината на ролята, преоткриването й, беше много интересен момент в подготовката ми за сегашното представление. Изобщо, тежко е, много е тежко. Не говорим за физическото натоварване, което е неизбежно при този обем. Подготвителният период беше много сериозен и много тежък, за мен специално, но се надявам, че ще се справя.



  ВЪПРОС: Кажете нещо за преоткриването, това е интересно. Как преоткрихте ролята?


  НИКОЛАЙ ПЕТРОВ: Нали знаете, като оставиш една роля на спокойствие, тя узрява допълнително. Обемът, който си натрупал, в един момент преминава в качество. Нещата, които г-н Карталов добави като изисквания, вече върху създадения образ, го допълват и изясняват. Явно уловките, материалът, който е поставил Вагнер, който е кодирал в една такава сериозна роля като ВОТАН, е страшно много. Всички казват, че има няколко пласта, заложени в текста и в музиката, но явно тези пластове не може да ги открие човек просто с научаването, с репетициите, с един или пет спектакъла. Във времето нещата се изясняват. Някак си го приемаш, става твое, свикваш с него и откриваш следващото и следващото ниво. Много интересно, много интересно... и трудно.


  ЛЪЧЕЗАР ЛОЗАНОВ: А това превключване от Верди към Вагнер как става?


  НИКОЛАЙ ПЕТРОВ: Спецификата е наистина различна: Верди е Верди, Вагнер е Вагнер. Все пак това е нашата работа - трябва да се справим. Да, навсякъде по света има вагнерови певци, които пеят само Вагнер, има вердиеви певци, които пеят само Верди, но при нас конюнктурата е съвсем различна - трябва да се справяме не само с Верди, но и с Пучини, и с български композитори, трябва да пеем и Вагнер. Изискванията са големи, но ние затова работим в края на краищата.


  РОСИЦА КАВАЛДЖИЕВА: Моят въпрос е към Мартин Цонев. Какво означава за вас като артист, който е изградил кариерата си в Германия, да пее ВОТАН в България и да отидете сега с българския театър в Германия?


  МАРТИН ЦОНЕВ: За мен е голямо щастие и шанс. След целия този труд, който хвърлихме, успях да повярвам, че ролята е за мен и както каза и колегата - пет години натрупвания са много любопитни за нас като артисти: да ровим тези пластове, да откриваме все повече и повече детайли. За мен като постоянно живеещ в Германия, нещата са много по-лесни. "Пръстенът" е оперна драма - по-скоро театър, но, разбира се, Вагнер си е Вагнер и произведението е създадено с огромен музикален размах. От гледна точка на това, че текстът донякъде е по-водещ, на мен ми е малко по-лесно. В момента мога да съм само горд и вдъхновен, че българският театър отива в родината на Вагнер с това огромно заглавие. Не изпитвам никакви мъчнотии, така да се каже, освободил съм ги, оставил съм ги зад себе си и се нося на крилете на вдъхновението, благодарение на основата, която сме положили от 2010 насам.


  ВЪПРОС: Кое накара тези прекрасни наши певци да ви повярват, кое ги стимулира, защото наистина е много труден проект? Авторът ли беше предизвикателството, изявата ли, защото явно са ви повярвали, за да успеете да ги мобилизирате да участват?



  ПЛАМЕН КАРТАЛОВ: Предлагам те да отговорят.


  МАРТИН ЦОНЕВ: Това е амбицията да бъдеш оперен певец, да бъдеш артист. Беше въпрос на любопитство и предизвикателство да опитам още нещо отгоре. Понякога това е огромен риск, при който човек си чупи крак - при нас нещо друго, не дай си боже. Нужен е един меценат, един вдъхновител като Маестро Карталов, който като едно огледало да ти покаже: ето ти можеш. Разбира се, всичко останало е лична, вътрешна работа, ментална и физическа. И в един прекрасен момент то си показва дали човек може да се справи, колко дълго трябва да го пее или да го остави. Българските певци са надарени - могат повече: и италианско могат, и руско, и немско. Това съм го научил и от моя вокален педагог Георги Делиганев, че ние сме между руската и италианската школи, което ни прави универсални гласове. Остава да учим езици, за да се справяме с оперните текстове.


  ПЛАМЕН КАРТАЛОВ: Мартин Илиев, например, като завършихме целия "Ринг", може би си е помислил: само този Вагнер ли ще пеем, давай нещо друго (смях). И тогава с Радостина Николаева направиха "Тристан и Изолда". С участието и на Цветана Бандаловска - друга прекрасна наша вагнерова певица. Но Радостина ще видите и в "Зигфрид" като дебютант в ролята на БРЮНХИЛДЕ (по нейно желание) - като продължение на вашия въпрос: кое ги накара, кое ги вдъхновява, кое...? - ами тя дойде при мен и каза: искам да пея БРЮНХИЛДЕ. Казвам: "Как, ти пееш целия италиански репертоар, ти си ми важна за това и това". Тя: "Аз искам и това, другото ми е малко." (Смях.) Така че ето ги лице в лице.


  ВЪПРОС: Защо сте се изразили така?


  РАДОСТИНА НИКОЛАЕВА: Защо така съм казала? Защото, както преди малко моят колега Мартин Цонев каза, предизвикателствата никога не стигат на един оперен певец. Човек не трябва да си поставя граници, трябва да продължи да опитва - с любопитство. Аз бях заразена, да ви призная, от моите колеги, защото те толкова самоотвержено се трудиха върху този "Пръстен". Това ме вдъхнови, особено след като имах щастието да изпея ИЗОЛДА на наша сцена. Благодаря на академик Карталов - той прегръща всяка наша идея. Да, рискът е голям, но Вагнер е космополитен композитор. Това позволява не само представителите на немското общество да разбират спецификата на неговото творчество. Космополитният характер на неговата музика ни доближава до този автор, просто този океан няма как да не докосне всяка една част от нашето същество и да не се опитаме да го пресътворим по наш собствен начин, т. е. да покажем, че изкуството наистина е нещо, което вълнува всяко едно човешко същество, където и да се намира то по света.


  ВЪПРОС: Партията на Пламен Папазиков и Красимир Динев също е много трудна. Искам да ги попитам: промени ли ви по някакъв начин МИМЕ?


  КРАСИМИР ДИНЕВ: В началото ние артистите нямахме такава увереност за това, което ще се случи. Но интересното е, че Маестро Карталов беше уверен и ние се облягахме на неговата увереност. Той имаше виждане. Помогнаха ни неговите думи "няма нищо невъзможно". Когато отивахме на сцената, правехме нещата с максимална самоотверженост - до кръв, както се казва. Без да знаем, че това ще роди нещо хубаво. Оказа се, че ако искаме да направим нещо забележително, то трябва да е трудно. Не може да се мине по лекия път, няма как. Сега, когато възстановяваме тази продукция, подхождаме със същия респект, с който я почнахме. Знаем, че трябва да сме готови: дух, душа и тяло трябва да сме приготвени, за да можем да поемем тази отговорност, както в България, така и в Германия. Вие разбирате какво означава за нас да отидем с немски език в родината на Вагнер. Всеки един от нас, вярвам, има такава отговорност. Каква е промяната? Промяната е, когато човек започне да носи по-голяма отговорност и да вижда, че могат да се случват неща, които дори не е мислил. Това носи промяна, неминуемо, със сигурност. Благодаря ви, Маестро, за това, което направихте. Спомням си, когато ни беше много трудно на една репетиция...


  ПЛАМЕН КАРТАЛОВ: Само на една ли?


  КРАСИМИР ДИНЕВ (смее се): Не само на една. Когато вече бяхме на края на търпението си, помня, че Маестрото каза: "Направете го това, защото, когато го направите, няма да пляскат на мен, ще пляскат на вас". Всичко това роди нещо, което не сме очаквали. Сега се радваме, че вече виждаме плода му и узряването му, и дай боже както тук, така и в Германия да видим нещо забележително, което вярваме, ще се случи.


  ПЛАМЕН ПАПАЗИКОВ: Сега би трябвало и аз да кажа нещо. Защо се захванахме с Вагнер? Аз лично, а може би и повечето ми колеги, напук на останалата музикална аудитория в България. Още в Консерваторията ни казваха, че пееш ли Вагнер, на теб ти остават най-много една - две години певчески път. След това трябва да си теглиш куршума или нещо подобно (смях). Точно така е. Те си мислеха, че ще ни разубедят по този начин, а то стана точно обратното - ние станахме един колектив, по-плътен. Промени ме това, че като репетирахме "Зигфрид", аз отказах цигарите (смях). Ние репетирахме по десет часа. МИМЕ в "Зигфрид" не слиза от сцената час и 45 минути. Имахме една ниша, в която слагахме чаша с вода - да си я гледаме. Като я погледнеш... нали разбирате. Футболистите тичат 45 минути, пък спрат, починат 15 минути, после пак излязат, но ние не. Какво да ви кажа? Горе-долу имам глас да говоря. В този ред на мисли, като се захванахме с "Ринга", Маестрото ни събра и каза: "Това е нещо немислимо, което почваме". По време на комунизма, когато са се отделяли страшно много средства за култура, не са го правили. Правени са само "Рейнско злато" и "Валкюра", нали Маестро, но това е било преди 43-та година.


  ПЛАМЕН КАРТАЛОВ: И 48-ма.


  ПЛАМЕН ПАПАЗИКОВ: А и 48-ма, извинявайте. След това не е правен целият "Ринг", при положение, че Операта е имала огромен състав, огромен оркестър, ресурси. Ние напук на това, че няма пари, напук на тази чалгарщина и идиотщина, която се разгръща в нашата държава, ако може да кажем, че има и държава вече, го направихме. Стараем се - това исках да кажа.


  ПЛАМЕН КАРТАЛОВ: А какво мисли "брат ти" АЛБЕРИХ?


  БИСЕР ГЕОРГИЕВ: После ще му кажа (смях).


  ПЛАМЕН ПАПАЗИКОВ: Кажи, бре!

  Снимка: Светослав Николов



  



  РЕПЛИКА: Трябва да каже, защото той е един от най-възхваляваните в чуждия печат. Всъщност всички, но със специално внимание на него.


  БИСЕР ГЕОРГИЕВ: Може да съм платил на някого (смях).


  РАДОСТИНА НИКОЛАЕВА: Аз искам да кажа с каква самоотверженост Бисер Георгиев подготвяше своята партия. Понеже той не обича да говори за себе си.


  БИСЕР ГЕОРГИЕВ: Много е хубаво времето днес (смях).


  РАДОСТИНА НИКОЛАЕВА: Това са часове наред свирене на пиано, преглеждане на нотен материал, на текст и освен това поддържане и на физическа форма, защото мизансценът в "Рейнско злато", а и в "Зигфрид", е доста труден и трябва да си в много добра форма физически, и не само физически. А Бисер наистина влага всичко от себе си...


  БИСЕР ГЕОРГИЕВ: Аз можеше и да не идвам (смях).


  СИЛВАНА ПРЪВЧЕВА: Ако ми позволите и аз да кажа няколко думи. Аз съм ФРАЯ в "Рейнско злато". Виждате тази ведра обстановка, която създадохме, и сега вие сте толкова усмихнати. Тя цари в нашите ежедневни репетиции, тъй като при нас основният принцип е този на мускетарите: "един за всички, всички за един".


  РЕПЛИКА: Много е приятно да го чуем.


  СИЛВАНА ПРЪВЧЕВА: Именно. Трябва да ви споделя, че това е ключът за нашия голям успех, за това предизвикателство, което ни предстои през септември: да отидем в родината на Вагнер и да покажем колко е значим и важен той за нас като изпълнители, като интерпретатори на тази музика. Пътят беше много дълъг и труден. И той продължава с възпитанието на нашите деца, които идват на "Рейнско злато" за деца - имаме Вагнер и за малки дечица, като основната идея е след това те да станат нашата публика на големите спектакли. Ние искаме да ги възпитаме и да оставим в тях един спомен, който ще съпътства целия им живот. Така че нашата мисия е не само изпълнителска. Благодарение на Маестро Карталов, който има визия за цялостното поведение на театъра, ние правим стъпка по стъпка в интерес на това да се развиваме като певци и изпълнители, артисти, да се занимаваме много с литература и изкуство, защото знаете, че операта е едно синкретично изкуство, което съдържа всички останали, и да възпитаваме децата и внуците си, които идват след нас. Мисля, че това заслужава адмирации. Благодарим ви Маестро, че се грижите за всичко това.


  ЛЪЧЕЗАР ЛОЗАНОВ: Искам да попитам Баясгалан Дашням: как се чувствате в това българско обкръжение?


  БАЯСГАЛАН ДАШНЯМ: Аз съм една щастлива певица и актриса. Много се радвам, че успях да се впиша в българската общност. Важно е доверието на Маестро Карталов и на колегите ми, които приеха да се включа във Вагнер. Изобщо не вярвах, че мога да изпълня с успех Вагнер, защото за мен наистина това е, както се каза, един космополитен композитор и изисква голяма вокално-техническа подготовка. Маестрото ми довери главната роля на БРЮНХИЛДЕ в трите заглавия. Три години подред се превъплъщавах в ролята на БРЮНХИЛДЕ и придобих голям опит. Естествено, в началото аз подходих много плахо, с голямо недоверие в себе си. Но изпълнявайки ролята постепенно откривам всички страни на гласовите си възможности. След втората БРЮНХИЛДЕ в "Зигфрид" придобих увереност, че мога да пея Вагнер. Нататък с повече увереност включих и третата БРЮНХИЛДЕ. После Маестрото ми повери ролята на БРАНГЕНЕ в "Тристан и Изолда". Вече бях много, много уверена. Ето така придобих увереност, че мога да пея Вагнер - този труден композитор, който не е достижим за всеки певец. После се появи въпросът дали след Вагнер ще имам проблеми с другите композитори: Верди, Пучини. Оказа се, че нямам (смее се). Радвам се, че успях да разкрия всичките си способности. Много съм благодарна на колегите си, че ме подкрепяха, специално на Мартин Цонев за текста и немското произношение - поправяше грешките ми на сцената...


  МАРТИН ЦОНЕВ: Мускетарите, поддържаме се.


  БАЯСГАЛАН ДАШНЯМ: Ние сме мускетари и герои - на всякакви езици и всякакви композитори можем да пеем. Щастлива съм, че съм част от колектива. Благодаря ви, Маестро, че ми се доверихте.


  ПЛАМЕН КАРТАЛОВ: Баясгалан пее в Япония ПРИНЦЕСА ТУРАНДОТ. Така че от БРЮНХИЛДЕ на ТУРАНДОТ... разликата е в заглавието на клавирите само (смях).


  РЕПЛИКА: И в обема.


  ПЛАМЕН КАРТАЛОВ: Ето, сега чувате оркестъра - репетират в залата. Снощи имаха генерална репетиция на "Валкюра" - до девет. Сега вече правят корекции и подготовка за следващата - "Зигфрид". Огромен материал. Един театър с мощ, със сила и самочувствие може да се захване с този проект. Благодаря на всички мои колеги, които са ми и приятели, че заедно и в една абсолютна връзка помежду ни се случи това събитие. Дано и сега на третия "Ринг", когато дойдат много гости от чужбина, да посеем най-хубави чувства към артистите, към театъра, към България, и пак да се завръщат. Влязохме в тази галактика на световните оперни театри и мисля, че благодарение на нашите артисти това ще се случи. Мениджмънтът си е мениджмънт, но няма ли кого да управляваш, няма ли я тази армия от бушуващи таланти, нищо не става. Така мисля аз. И заради тях си заслужава и средства да се търсят, и спонсори да се убеждават, и да се рискува. Имате ли други идеи и мисли?



  ЗДРАВКА АНДРЕЕВА: Маестро Карталов, а на вас какво ви струваше тази идея в личен план - първи въпрос, и - кой е следващият Вагнер?


  ПЛАМЕН КАРТАЛОВ: Това, което на мен ми струва, е свръхдоза ентусиазъм и вярата, че ще се случи. За разлика от много хора, които казваха, че е невъзможно. "Опера велт" (Германия) написа "напук на кризата", защото ние от криза не сме излизали. Тя е нонстоп. Тук искахме да се запазим като един остров, но много трудно се опазва, трябва да ви кажа, днес. Но няма да се оплакваме - вървим напред, докато можем. Така че - струва ми ентусиазъм, Здравче, и това, че като погледнех от трети балкон - пълна зала и публиката като че ли не диша, а само гледа, и накрая - аплаузите на тези артисти, които наистина го заслужават. Следващият Вагнер? Ще има след малка почивка, тъй като трябва да направим този "Пръстен" в Германия, да възстановим "Тристан и Изолда", понеже го играхме само пет пъти при пълни зали. Има някои покани за извън страната, имаме важно гостуване в Япония за шести пореден път, с руска и италианска опери: "Княз Игор" и "Турандот", а певците са едни и същи. Така че следващият Вагнер ще дойде сигурно след две години. Това ще бъде едно заглавие, което ще споделя с колегите си. Никога не пристъпвам към работа, ако нямам точния кастинг. Ето Зарко (Светозар Рангелов - б.р.) също е от по-новите във вагнеровите роли - влезе миналата година с ДОНЕР, и Радостина съответно. Това са най-добрите певци на България. За всяка една роля е избиран конкретният човек. Това беше трудно.


  ЗДРАВКА АНДРЕЕВА: Искам да споделя едно мое преживяване. Седя аз на трети балкон на "Зигфрид", при пълна зала - кошмарният "Зигфрид", безкрайният "Зигфрид", който така и не ще да свърши, мъката на тенора, и що да видя: на трети балкон млад човек - як, здрав, силен, тениска, джинси - с клавир: седи, чете "Зигфрид" и слуша с клавир. Това чудо нечувано ми се е случвало много рядко в доста дългия ми музикантски път.


  ГАЛИНА МИНЧЕВА: Професор Боян Пенев е ходил с клавир и е задължавал и Дора Габе да знае клавирите и либретото, когато я води на опера.


  ПЛАМЕН КАРТАЛОВ: Други желания за общуване с нашите артисти? (Обръща се към артистите.) Някой от вас да каже нещо? Мартин, Зарко? Бисер вече се изказа (смях). Силвия? Силвия е една от акробатките...


  СИЛВИЯ ТЕНЕВА: Специално моята роля е на ВЕЛГУНДА - една от рейнските дъщери. Ние сме три изпълнителки на ролите на трите русалки. Освен че се сблъскваме с трудността на немския текст, с вагнеровото пеене, имаме доста сложна хореография и режисура - освен да пеем и да играем, имаме сериозни акробатики, за които сме длъжни да сме винаги във форма. Оставяме на заден план всички притеснения: кога да дишам, така ще ми е удобно ли да го изпея... Оказа се, че във всяко положение може да се пее. Всеки, който е минал през това нещо, знае, че нищо не може да му се опре. Голямо приключение, голямо предизвикателство, и когато човек остави на заден план всички усилия и трудности - голямо удоволствие.


  ПЛАМЕН КАРТАЛОВ: Тя играе на батут и удивляваше изключително нашите гости вагнерианци. Мартин живее в Германия - знае, някои от нас са ходили в Байройт: доста статично се поставя, а тук при нас това се разиграва като древногръцка трагедия и цялата митология е съчетана с динамичен мизансцен, с ярки ракурси на взаимоотношения. Трите рейнски дъщери, след като живеят във водата, значи трябва да умеят да плуват, а рибите не само плуват, а и скачат. Нямаме езеро и река на сцената, но имаме спортни съоръжения, на които те играят. Видяхте, че ТРИСТАН и ИЗОЛДА летяха на едни вишки в космоса и това също дава една друга чувствителност на материала. Така че за нашите артисти и това беше едно предизвикателство - да съчетаят актьорската игра и спортната си форма - всеки ден ги мерим на килограми, дали няма да наддаде някоя от рейнските дъщери. Има кантари в гримьорните (смее се) - това е шега, разбира се. То и в балетната зала сигурно няма. Ето така, в една такава атмосфера ние продължаваме към третия "Пръстен".


  ПЛАМЕН КАРТАЛОВ: Изпитайте удоволствие, съпреживейте музиката на Рихард Вагнер и с радост рекламирайте тези прекрасни български оперни изпълнители вагнерианци. Благодарим ви за вниманието.

  Поклон и бурни аплодисменти


  Снимка: velyub (T-now)


  



  ИНТЕРВЮТА


  



  БЛЕСТЯЩ СТАРТ НА "НОВ ТЕАТЪР" - НДК

  Снимки: T-now



  



    Бойко Илиев има водеща роля в основаването и изграждането на "Нов театър" - НДК. Съоснователи са Александър Урумов, Димитър Стефанов и Цветан Николов. Проектът е подкрепен от директора на Националния дворец на културата Мирослав Боршош. Театърът беше открит на 09.03.2015 г. със спектакъла "Амадеус" (постановка - Бойко Илиев, участват: Георги Кадурин, Иван Юруков, Мариус Донкин и Мариана Миланова).


  



  Интервю с Бойко Илиев (директор на театъра)


    - Ако го кажем така: основателят на първия частен театър в България основа нов частен театър, ще развеселим публиката. Неотдавна отпразнувахте 25-годишен юбилей на първата си рожба - Театър "Диалог". Какво се случва с него в момента, ще успеете ли да носите два театъра "под една мишница"?


    - Театър "Диалог" претърпя няколко модификации през годините. Беше създаден през 1988 - 1989 г. Процесът на създаване продължи една година, тъй като борбата, която проведохме с институциите в България, не беше лека. За да го регистрираме, трябваше да стигнем до Върховен съд, и чак на 4 януари 1990 г. - след преврата, той беше регистриран като кооперативен театър, като кооперация. Причината е, че Законът за театрите в България беше от 1949 г. и не е променян досега. Така че след доста митарства, сменяйки осем - девет зали (последна беше тази на КТ "Подкрепа" на площад "Гарибалди"), Театър "Диалог" акустира в следната модификация: тръгнах да правя копродукции основно с държавните театри, понеже вече нямах сили да продължавам да се боря със системата. И затова през следващите 8 - 9 години Театър "Диалог" съществуваше в сферата на копродукциите, като се играеше в театрите в София и провинцията. Направихме копродукция с Младежкия театър, с Театър "София", със "Сълза и смях", с Театър "199" и с много провинциални театри. Следващият етап, към който мина Театър "Диалог", беше създаването на Продуцентска къща "Евро Диалог" - 2006 г. Причината за това решение беше желанието ни да създаваме и филми. Те станаха приоритет: създадохме много документални и игрални филми. Продуцентска къща "Евро Диалог" продължава да работи и досега, продуцирайки филми - главно игрални, при които аз съм съпродуцент, заедно със сина ми Ники Илиев, който е и режисьор на вече три игрални филма, а аз на много документални и на няколко игрални - мои рожби на базата на театрални представления. Направих няколко такива опита като "Пеперудите са свободни", "Бродещи души" и т. н. Такава модификация претърпя Театър "Диалог". И понеже не исках да продължавам повече с идеята "Диалог", тъй като времето се промени и диалогизирането с публиката е различно, в момента създаваме нов театър. Аз съм един от основателите на този нов театър - не съм сам. Още трима души са с мен, които са в идеята на това създаване, така че не можех да си позволя да бъде отново "Диалог". Затова "Нов театър" - НДК, тъй като НДК стана в крайна сметка партньор в това начинание, предоставяйки ни тази зала - под наем, естествено, но в такъв - възможен наем, който да даде, надявам се, бъдеще на този театър, а не да бъде прекъснат бързо.


    - Кои са другите основатели на театъра?


    - Другите основатели са Александър Урумов - драматург, Димитър Стефанов - режисьор и Цветан Николов - също режисьор и актьор. Митко Стефанов е арт мениджър на театъра, Цветан Николов - мениджър, Александър Урумов - драматург. Това сме четиримата, които сме в основата на тази идея, и, разбира се, още доста приятели, някои спонсори. С тях успяхме вече да реализираме този проект като пространство. Надявам се в бъдещето, което ще е още по-трудно, съзнавам го много добре, да накараме този театър да заживее. А той заживява с публиката - публиката, която се надявам да ни посети. Затова и програмата ни е изключително разнообразна - стремим се всяка вечер да играем, да правим и нощни представления, и куклени спектакли за деца в събота и неделя. Идеята е това пространство да живее всеки ден, да няма почивен ден, за да може наистина да заработи активно.


    - Научихме, че билетите за първите представления са продадени седмици преди откриването на театъра.

  Бойко Илиев в новата театрална зала


  



    - Има, разбира се, спектакли, които са по-посещавани, други - по-малко посещавани. Надявам се тенденцията да се засили по посока на посещаваните спектакли. Това зависи и от интереса на другите театрали към нас. Вече получаваме предложения - не само ние предлагаме - от определени трупи за съвместни проекти. Надявам се да се засилва този интерес от страна на актьори и режисьори, които биха искали да направят тук своите премиери, това да бъде мястото, където да се родят техните спектакли, за да можем да привлечем по-голям брой зрители. Стремежът ни е да не се затваряме в определени актьорски имена, а да участват и много млади актьори - и те участват в реализирането на мартенската програма, а също и в априлската, която готвим в момента. Ще поддържаме разнообразието и ще го засилваме дори, за да можем да се срещнем с по-голям брой зрители.


    - Количеството на спектаклите в мартенската програма е направо плашещо: седем премиери, постановките са 30, а представленията към 40. Ще продължи ли това изобилие от премиери?


    - Тази наситеност на премиери се получи, защото имаше готови представления, които не бяха имали своите премиери, и такива, които в момента се подготвят. Част от проектите се подготвят другаде. Разбира се, желанието ни през месеците, в които създавахме театъра, беше да се тръгне с нови заглавия и премиери, тъй като това привлича зрителя. Затова аз направих доста сериозни усилия в това отношение да привлека и актьори, и хора, които биха тръгнали с мен. Строейки сцената, ние се надпреварвахме със строителите, дебнехме техните почивки, за да може да се репетира. Беше изключително трудно, продължава да бъде изключително трудно и наситено. Хората са изтощени, но се надявам да издържат. В момента след двете детски представления вече репетират други актьори, които пък имат довечера нощно представление. Тук сцената не се оставя свободна дори за пет минути - не можем да си го позволим и не трябва да си го позволяваме. Налага се да се работи денонощно - в момента има нощни репетиции до два часа - за да може този театър да оцелее. Той няма субсидия. Знаем каква е театралната структура в България - тя не признава частния театър, въпреки конституцията, по никакъв начин не го подпомага, отгоре на всичко употребява така наречената нелоялна конкуренция, смъквайки цените на билетите с делегираните бюджети. Това е удар върху свободния творец, а такъв трябва да бъде всеки истински творец. Другите за мен са поставени в кавички. Следователно моите скромни усилия в двайсет и пет годишната борба за съществуването на свободния театър не се увенчават засега с успех, но вярвам, че може и да се пропука тази система, колкото и това да изглежда невъзможно. Човек, дето се казва, поддържа вяра в по-доброто. Сега сме доста притеснени - не ни се прощават нито наеми, нито режийни... Не, аз не протестирам против това, напротив, смятам, че така трябва да бъде. Трябва да сме притеснени, не бива да сме спокойни. Един човек, който се занимава с изкуство, не може да прави спокойно театър, както си позволяват държавните театри. В момента се бунтувам срещу някои държавни театри и техния начин на работа, защото си позволяват да нямат краен час на репетициите. Аз репетирам с актьори, които работят и в Народния театър, и в Младежкия, и в Малък градски, и къде ли не. Понякога актьорът идва и казва: аз не знам крайния час на репетицията там. Тоест някои театрални организатори и директори си позволяват да работят по социалистически, въпреки двайсет и пет годишния преход, да правят каквото си искат, без да ценят времето на хората, без да ценят техния труд. Това спъва работата на човека, който иска да се раздаде и да работи активно. В това отношение създаването на "Нов театър" е част от идеята за свободния театър въобще, театър, който би трябвало да съществува в България, след като тя се опитва да направи преход към една по-демократична структура на живеене и на работа. Продължава да стои доста категорично тоталитарният механизъм, както беше преди 10-ти ноември 1989 г., в театрите. Промяна засега почти не виждам. Затова и създаването на "Нов театър-НДК" е част от идеята за създаване на свободен театър.


    - Споменахме, че количеството на спектаклите е плашещо. Качеството на постановките също ли ще бъде плашещо?


    - Плашещо? Никого не искаме да плашим. Искаме качеството да е добро. Добро, според нашите представи за добро, а те са традиционни. Опираме се на традиционните ценности, които цивилизацията в човешкото си развитие е създала. И на това аз много държа, макар че се опитват да ме подиграват в разни писания. Не ме засяга. Мисля, че в крайна сметка животът ни е доста кратък, за да си позволяваме да девалвираме човешките ценности. И затова съм нарекъл този театър - да търси своето човеколюбиво лице. Тоест нещата, които се случват тук като постановки, като послания, като влизане в публиката, да носят усещането за вяра в този наш живот, а не да търсим безнадеждността, да търсим грозното, лошото и да се опияняваме от това, и да се смятаме за големи творци. Този вид ексхибиционизъм ми е чужд. Нормално е с годините човек да отхвърля от себе си своите залитания. Всеки ги прави по някакъв начин, и аз съм ги правил. Но все по-малко си позволявам да правя такива залитания, затова се опитвам да се опра на традиционните ценности - на човеколюбиви, хуманистични ценности, които правят хората човеци. И затова правим селекция, която отхвърля определени текстове, защото в крайна сметка драматургията е в основата на един театър. Така че, ние не си позволяваме да представяме спектакли...


    - С негативни послания.


    - С негативни... провокирайки скандала, търсейки скандала самоцелно, което много често се случва в българския театър. Опитваме се да направим такава селекция, която да отговаря на тези наши желания. Естествено е, че няма да се получи веднага, това е просто желание. Надяваме се театърът постепенно да заработи активно и да ставаме все по-взискателни към себе си и към другите, за да може, наистина, и качеството да се повишава, и да бъдем адекватни на политиката, която се опитваме да провеждаме.


    - Ще успее ли да се разгърне нощният театър в тази ценностна координатна система, няма ли да заложите на някаква по-различна естетика в късните (или ранните) часове на нощта?


    - Нощният театър, да, може да си позволи малко по-голямо разкрепостяване. Знаем, в тези часове на деня, преминавайки в нощта, човек е по-отворен към други неща. Играли са мои спектакли и в 22 часа на различни фестивали. Присъствал съм на фестивали в Авиньон и Единбург, където и в два часа през нощта са представяни спектакли. Е, тогава и по друг начин е отворена публиката, и съответно и актьорът се отваря по друг начин и може да се навлезе в по-други води, в по-провокативни води, без, разбира се, да се изпада пак в някакви самоцелни демонстрации, което не бих искал да се допуска. Повече музика да съществува в тези нощни спектакли. Затова ще представяме и части от мюзикъли, танцов театър, тоест неща, които са извън традиционния театър и които една вече нощна публика би възприела с голяма лекота и желание.


    - Последен въпрос: ще създадете ли трупа или ще продължите само с екип?


    - Не, никаква трупа няма да създаваме. Това също е част от политиката на този театър. Тоест аз съм против създаването на всякакви трупи. Актьорът трябва да остане свободен. Той трябва да се доказва всяка вечер. Няма нужда публиката да гледа едни и същи актьори, защото те били в този или онзи театър на щат. Ако иска да гледа някого, тя отива и си купува билети. Това също е част от борбата ми в момента. И аз съм създавал трупа през годините, но то е защото това беше единствения начин да се работи. Театър "Диалог" беше трупа, тъй като идеята беше да се сринат определени идиологеми и да се говори искрено и честно за проблемите. Тогава трябваше да се съберат хора, които бяха готови да си счупят главите и да тръгнат. Затова продавахме билети в градинката пред "Кристал" - сменяхме се през два часа, строяхме си декора... но това беше друга идея. Сега времето е различно. Онзи политически момент вече не съществува и затова театърът трябва да се преструктурира, да бъде адекватен на времето. А то е доста хаотично и това е причината да се обърнем към ценностите, които липсват днес. Търсим адекватни за тази драматургия актьори, за това, което искаме да постигнем като сценично въздействие. Така че ще правим и кастинги в бъдеще. Това е според мен пътят, за да може на преден план да излезе творението, спектакълът, а не обслужването на дадени актьори, защото те били на щат в театъра. Аз съм се сблъсквал години наред с този проблем в различните театри, в които съм поставял. В Музикалния театър успяхме да разчупим тази затвореност, правейки кастинги. За съжаление това все още не работи добре в България и трябват сериозни усилия, за да може да се разкрепости по някакъв начин затвореността на системата. Нашето желание е да помогнем, ако можем, с нашия малък театър в тази посока.


  Интервюто взеха Веско Коев и Любка Коева


  



  "ТРИСТАН И ИЗОЛДА" - РЕФЛЕКСИЯ ЗА ВЕЧНАТА ЛЮБОВ


  
    
      Д-р Магдалена Манолова разговаря с австрийския критик Клаус Биланд

    

  


  
    В последните пет години Софийската опера стана притегателен център за почитателите на Рихард Вагнер. Причината е последователното запознаване на българската публика с “OPUS MAGNUM”, тетралогията „Пръстенът на нибелунга“. Всяка година директорът на първия ни оперен театър акад. Пламен Карталов стъпка по стъпка води изпълнители и публика в това изключително пътуване в света на немския романтик.


    Всяка година българската и чуждестранна публика, критици и вагнерианци от цял свят изкачват най-високия хълм на древната ни столица, за да изживеят магията на българския Байройт. Събитие, което се превърна в традиция, за което светът узнава, че тук, на Балканите може да изживеете музиката на революционера Вагнер, с особения привкус на българската духовност и красота.


    Един от специалистите критици, който отразява събитията на първия ни оперен театър е и известният австрийски оперен критик д-р Клаус Биланд, член на Асоциацията на музикалните критици на Северна Америка. Той е не само познавач на вагнеровия театър, но и наблюдател на различните интерпретации на сцените от Европа до Америка. Една възможност да разберем как се вписва българското измерение и постижение в световната оперна практика. Тук е и за премиерата на „Тристан и Изолда“.


    Затова първият ми въпрос е как opus magnum, „Пръстенът на нибелунга“, на Националната ни опера и балет се вписва в световния контекст. Какво изисква една реализация на тази величествена тетралогията като синтез на всички изкуства.

  


  КЛАУС БИЛАНД: Преди всичко се изисква изключително силна творческа личност, която да има своя визия и смелостта да създаде най-голямото предизвикателство в историята на музиката, каквото е „Пръстенът на нибелунга“. Пламен Карталов е приел това голямо предизвикателство, което сътворява във времето. Искам да подчертая, че съм гледал много продукции на „Пръстенът“, но тази е изключителна като концепция и интерпретация. Привлича не само познавачите, но и тези, които за пръв път се срещат със сложния свят на Вагнер. В постановката има много асоциативни моменти, елементи, в които може да разпознаете себе си, да рефлектирате на това, какво означава. Постигнато е нещо важно, много изчистен начин на игра, невероятни фантастични сцени, които са близки до съвременния поп арт. Карталов е съумял да направи този „шпагат“ между визията и посланията на високото изкуство и елементите на забавност, така характерни за нашето време. По отношение на стилистиката, на използване на технологии при сценичните промени, това е спектакъл с изключителен мултимедиен дизайн, многопластов, труден, но всичко това отлично е овладяно от гледна точка на техническа сложност. Карталов е успял да обедини всички тези сложни елементи в мултимедиен спектакъл с точно и директно послание, нещо което е всъщност силното внушение на този „Пръстен“. Това е тайната на успеха на софийския „Пръстен“.

  Клаус Биланд и Пламен Карталов

  Снимките са предоставени от Софийската опера и балет


  



  - Идеята за gesamtkunstwerk в „Пръстенът на нибелунга“ и вокалната симфонична поема „Тристан и Изолда“ - две различни творчески измерения, две различни предизвикателства. Всяко от тях е особен щрих в съдбата на революционера романтик Вагнер. Ключът към тях?


  КЛАУС БИЛАНД: „Тристан и Изолда“ е много важен момент в живота на Вагнер, това е неговата лична драма, несбъднатата любов към Матилде Везендонк, съпругата на благодетеля му Везендонк. В „Пръстена“ има много динамика в действието, докато „Тристан и Изолда“ е нещо като криминален роман. Не случайно Вагнер нарича творбата си „драма в три действия“. Това е драма за певци - актьори и то само за двама главни герои, общо са само шест, но освен ТРИСТАН и ИЗОЛДА другите се появяват само в определени моменти в драматургията. Пиеса - голямо предизвикателство, която трябва да задържи вниманието на публиката повече от четири часа. Нещо изключително трудно. Карталов има различен подход в „Тристан и Изолда“, но близък до „Пръстена“. Държи вниманието с действие, в което разработва психологическото състояние на героите, особено силно в някои знакови моменти. Например във второ действие, преди известния любовен дует, ИЗОЛДА се извисява над другите, една изправена недостъпна фигура, която не комуникира с никого, освен с КРАЛ МАРКЕ, но когато влиза ТРИСТАН, тя слиза долу и всичко вече е толкова човешко. Двамата остават сами в любовта си. Любовният дует е внушителен апотеоз на вечната любов. Сцената, когато те се издигат в полет на високи платформи, в друг свят, където те са извън нормалния свят, потъват изцяло в своите чувства, съществуват само те и нищо друго. Друго интересно внушение е включването на хора, който обикновено не се вижда, той е зад кулисите. Тук хорът има функция. Например в първо действие хорът изскача от различни платформи, въздейства като инжекция в света на влюбените. Карталов създава въздействащ театър, който не е статична симфонична поема за любовта, както обикновено се мисли за тази творба на Вагнер. Тук това внушение на нереалния магичен свят дава друг смисъл.


  - Тази поема за любовта реално е само с двама главни герои, от общо шест персонажа. От тази любовна поема Карталов прави един въздействащ театър, силно театрално внушение. Каква е тайната на тази магия според Вас?


  КЛАУС БИЛАНД: Една от тайните на този спектакъл е, че Карталов създава визуална интерпретация на музикалната основа. Сътворява един свят извън другия, по един много театрален начин на представяне. Всичко идва от музиката - в много естествена хармония с музиката е действието на двамата влюбени. Шокиращ контраст например е, когато във второ действие идва МЕЛОТ от един съвсем друг свят. Получава се много силен контраст между двата свята: на любовта и на бруталността.


  - Ролята на ТРИСТАН е изключително трудна вокално, изискваща невероятна гласова издръжливост и още нещо. Какво е внушението на Мартин Илиев?


  КЛАУС БИЛАНД: Този ТРИСТАН е различен от другите, които съм виждал. Мартин Илиев въздейства не само с красивия си глас, но и с цялостното изграждане на образа. Този ТРИСТАН е изключително силнен като въздействие. При него има едно дълбоко вътрешно преживяване, което от онази потиснатост в първо действие (роден от смъртта на майка си) има развитие, промяна, разкрива се вътрешния му свят в истинско драматично изграждане, от подтиснатост до разтваряне в любовта.


  - Не по-малко трудна е вокално и актьорски и ИЗОЛДА.


  КЛАУС БИЛАНД: Повярвах и на младата ИЗОЛДА. Тя намери начин с един красив италиански начин на пеене да бъде и драматична. Особено във второ действие и на финала. Да не говорим за брилянтните й височини. Не мога да отделя театралния аспект от вокалния, пеенето от музиката. Те взаимно се допълват, отлично внушение - дава много истински живот на творбата.


  - Казахте, че ИЗОЛДА има топлината и красотата на италианския глас. Вагнеровите гласове са различни от италианските. Ако трябва да сравните характерните вагнерови певци с това, което видяхте тук, какво ще кажете? Какъв е духът на този спектакъл?


  КЛАУС БИЛАНД: Това бе едно по-леко пеене, бих казал не „викане“, драматично пеене, което обикновено срещам. Радостина Николаева показа техника от висок клас, което я държи толкова естествено. Много известни Изолди не правят това. Мартин Илиев е тъмен, внушителен глас, също не преекспонира, не пее силно. Обикновено Изолдите, бих казал, че понякога „крещят“, особено в първо действие, а ТРИСТАН често се опитва в трето действие с много силен глас и много декламация да внуши словесното и музикално послание. Това е уморително както за певците, така и за публиката. В този спектакъл имах усещането за съвършена хармония с музиката. Много романтично вътрешно изживяване. Едно преекспонирано пеене, силен глас, щеше да разруши цялостното внушение.


  - Нещо интересно и необикновено - имаме три Изолди, всички са български певци. Какво е впечатлението ви от тях. Обикновено за това заглавие се канят специалните вагнерови певци.


  КЛАУС БИЛАНД: Това е наистина необикновено явление. Да се покрие това изключително трудно изпълнение само с български певци. Нещо, явно много важно за създаването на вагнерова традиция и начин на музициране. В този случай бих казал обаче, че някои от образите изискваха друга вокалност и музициране. Така например БРАНГЕНЕ изисква един глас повече медзосопрано, особено във второ действие. Също КРАЛ МАРКЕ бе прекалено преекспониран звуково. Би трябвало да е по-сдържан и дълбок. Дори кралят трябва да покаже авторитет не като пее силно, а да изживее психологически състоянието си. КУРВЕНАЛ бе много добър. Отлична идея е изборът на един певец за малката, но интересна роля на ОВЧАРЯ и СМЪРТТА. Всъщност това бе заложено и в сценичната драматургия. Още във встъплението, когато ТРИСТАН плува с кораба към ИЗОЛДА, се появява малката призрачна лодка и когато ТРИСТАН умира в последно действие и СМЪРТТА идва, се появи тази призрачна визия. Отлична идея, СМЪРТТА въздейства много силно. Цялостното музикално внушение на спектакъла бе много комплексно. Оркестърът музицираше по един лек начин, без излишно преекспониране на силните динамики. Диалогът между оркестър и певци в тази многопластова партитура също внуши усещането за цялостна взаимозависимост между вокалното и инструменталното. Имаше една особена грижа за певеца. Нещо, което потвърди, че диригентът Константин Тринкс е много чувствителен и опитен. Музикалната подготовка на Рихард Тримборн е от голямо значение за всичко, което се отнася до Рихард Вагнер в Софийската опера. Визията на целия спектакъл бе много интригуваща. Държеше вниманието през цялото време. Явно заслуга и на сценографа Миодраг Табачки и костюмите на Лео Кулаш. Необичайно и нещо ново бе началото. Този форшпан, изграден на езика на киното и пластиката, бе учудващ. Не съм виждал подобно въвеждане в сюжета на най-важните моменти, които създават представата за предисторията - отлична режисьорска идея.


  - Вие имате ваш опит и натрупани впечатления от българския Вагнер. Какво мислите за това първо подобно пътуване в света на властелина на романтизма с неговите големи опуси? Какво послание има то за нашето консумативно общество? Какво казва Вагнер на нас, съвременниците на 21 век?


  КЛАУС БИЛАНД: Мога да кажа, че познавам какво означаваше такава среща с Вагнер например в Бразилия. Имаше огромен интерес. Защото Вагнер винаги е модерен. Той бе социален революционер, който подобно на Шекспир може да води диалог с всяко време. Интересното е, че Вагнер може да се интерпретира в различни исторически, политически времена, на Изток и на Запад. Защото в „Пръстенът“ специално има голямо послание, посланието за промяна. Хората припознават това, че трябва да се борят срещу злото на своето време. Вагнер казва всичко на политиците, дава идеи за това каква философия на управление е необходима особено в нашето време. Днес сме изгубили до голяма степен чувството за истинската любов. „Тристан и Изолда“ е един възможен отговор за този проблем. Разбира се, когато е прочетен в дълбочина, разбираемо.


  - Защо е важна ролята на критиката днес?


  КЛАУС БИЛАНД: Критиката е много важна, особено днес, защото обикновено сме свикнали да четем информация за дадено събитие, подадена от журналисти. Докато професионалната критика помага на публиката да рефлектира по-добре на това, което гледа, тя запознава не само с творбата, но и с посланието й. Подава код за разбиране на някои много интелигентни продукции, които в противен случай остават неразбрани.

  Публикува се за пръв път.


  



  1.


  Народният театър винаги е бил за мен еманация на театралното творчество в измеренията на цяла България. Там като че ли се кондензира някаква енергия, която определя течението на процеса в театъра в цялата страна. Не случайно той за мен е светилище. Каквото и да става с него, каквито и недостатъци да имат неговите ръководства, или актьорите да не са на достатъчно високо ниво, което се е случвало и се случва, Народният театър си остава единица мярка за положението на театъра в България. Така и трябва да бъде.


  



  2.


  В разгара на соцрежима (1944 - 1989), когато социалистическият реализъм беше единица мярка за театралната дейност и за оценката й, се вихреха Владо Каракашев и Севелина Гьорова най-усилено по вестниците - те определяха кое е правилно и кое не е. Юлиан Вучков беше 20 г. главен редактор на сп. "Театър", но откровено мога да кажа, без да е комплимент, че той винаги е бил с особено мнение, макар че усилено се опитваше да направи голяма кариера и да се имплантира в социалистическата действителност. Сборникът му с есета "Магнетофонната младеж" беляза началото на устрема му и направи фрапиращо впечатление на повечето от нас. В тази книга той за пръв път говореше за потомците на червената буржоазия, за децата, които са доста разглезени от живота, родени със сребърна лъжица в устата. Най-големите последователи на западния начин на живот се оказаха деца на тези, които най-много говореха срещу него. С това Юлиан направи впечатление. За разлика от него, Владо Каракашев беше изцяло в постулатите. Севелина Гьорова пък беше привързана и подчинена на Филип Филипов, който беше стожера на соцреализма в Народния театър.


  



  3.


  Началото на руското влияние в българския театър е поставено още през 1926 г. от Николай Осипович Масалитинов, когато той идва в Народния театър. Масалитинов вкарва в България системата на Станиславски, разпространява я, налага я, доказва се с нея, и то успешно, защото знаем, че по Станиславски се играе и в Америка до ден днешен. Това е една доста успешна система - театърът на преживяването. След 9 септември 1944 г. Масалитинов като руски човек веднага започва да прокарва идеите на тогавашния Съветски съюз и става неоспорим авторитет.

  В полза на Филип Филипов мога да кажа, че той беше много ярка, много колоритна личност. Едър мъж със сталински мустаци - черни по онова време, след това побеля - и с пълчища от студенти около него. Винаги беше окръжен от студенти, които водеше навсякъде - да обядват, да вечерят. Разхождаше ги по "Раковска" - бяха атрактивна гледка, събираше ги в кабинета си и непрекъснато ги образоваше гръмогласно, в което нямаше нищо лошо. Беше много интересна фигура, но, разбира се, изцяло подчинен на соцрежима. Неговите постановки бяха отклик на всичко, което се изискваше от идеологическото тогава изкуство на театъра. Най-фрапиращата постановка, която най-много се помнеше през годините, беше "Почивка в Арко Ирис" от Димитър Димов. С много голяма масовка - с една пътека през залата. Той си позволи да разсече залата на Народния театър на две, да я разчупи. По нея минаваше, развявайки червено знаме, младата тогава Жоржета Чакърова. Кабакчиев играеше главната роля с невероятно очарование. Постановката имаше небивал успех. Пееше се "Бандера Роса". Стефан Димитров в биографичната си книга си спомня, че са били заедно в хора "Бодра смяна", който е участвал - децата от "Бодра смяна", и си спомня как са пели на сцената в антракта. Казвам го с доста добро чувство, въпреки че във всичко това имаше една неестествена патетика, една подкрепа на социализма в най-лошата му форма. Ленин е казал, че най-великото изкуство е киното. Ще добавя, че и театърът има същата роля като публично изкуство - като масово зрелище.

  В Народния театър се раждаха много бисери както от класиката, така и от съвременната западна драматургия, която все пак успяваше да проникне. Не мога да не спомена изключителния актьор Апостол Карамитев, който играеше блестящо и беше във всяко едно отношение новатор за онези години. Страхотен актьор беше и Йордан Матев, който висеше непрекъснато в "Бамбука" - заведение открояващо се с модерните за онова време завеси от бамбук. Аз бях на около 12-13 години, когато ме заведе там. Беше ми много интересно, заведението беше изключително задимено, всички пушеха като комини. Йордан Матев пиеше зверски и почина от пиене. Спас Джонев - друг велик актьор, също почина от пиене. Стефан Гецов. Финалната сцена с молитвата от "Иван Шишман" с негово участие беше страхотна - паднал на колене пред залата, сам на голямата сцена на Народния театър. Стефан Гецов беше велик актьор, но голям пияница и грубиян. Той обичаше да хвърля, да бие, да чупи - имаше големи разправии около него, но от високи места се застъпваха за него, защото имаше огромен чар на сцената и страхотно присъствие. Беше с много плътен, ярък тембър, с много мъжествено присъствие. Едър мъж - по български, набит. Българан, но в добрия смисъл на думата. Със страхотна култура на речта. Той беше много голям рецитатор. Изобщо силите на Народния театър тогава бяха на високо професионално ниво. Една Ружа Делчева - страхотна актриса, импозантна, корполентна жена, която само като излезеше на сцената, и приковаваше погледите на публиката. Красавица и същевременно с много висока култура - тя знаеше перфектно немски, била е говорителка на немското родио. Стана председател на Съюза на артистите в България. Мъжът й Александър Тихов беше главен редактор на сп. "Киноизкуство". Бяха много интелигентно семейство. Дъщеря й Михаила Тихова беше дълго време актриса в "Сълза и смях", но не се отличаваше с някакви особени способности, дори натежа на Делчева: понеже тя я уреди в София. Това имаше лоши последствия за нейното оставане като председател, гледаше се с лошо око на това, че урежда дъщеря си. Иванка Димитрова игра страхотно с Апостол Карамитев в "И най-мъдрият си е малко прост". Тя беше друг стил - доста хладна като актриса, без особен темперамент, но много интелигентна, актриса на тънките нюанси. Иначе абсолютен комунист - идеалистка. Беше женена за Лъчезар Аврамов - много влиятелен комунистически ръководител с напредничаво мислене. Той създаде фирмата "Тексим" в България, която направи голям удар в пазарно отношение. Иванка Димитрова превеждаше пиеси от английски, сама ги издирваше, и след това ги играеха в Театър 199 или на камерна сцена. Направи голям актив в българския театър с това, че беше откривателка, най-вече на западни пиеси. С голям успех играха "Дългият път на деня към нощта" с Кабакчиев в Театър 199. В "И най-мъдрият си е малко прост" си партнираше с Апостол Карамитев по невероятен начин. Карамитев играеше блестящо - с изрусена коса, с пъргави, чевръсти движения на младия тип Растиняк, който идва да завладее големия град и е готов на всичко - не само на компромиси, но и на всякаква продажност. Много добър беше и в "Хенри IV". Спектакълът се играеше в малката репетиционна зала на IV етаж. Всичко се виждаше съвсем отблизо. Апостол Карамитев играеше дори с гърба си - с един стиснат юмрук зад гърба. Целият потъваше в пот, докато изиграе спектакъла - към час и нещо. С една бозава конопена роба. Страхотен, незабравим. Мога да кажа, че актьор като Карамитев в България оттогава не съм виждала. Не знам дали и ще видя.

  Хората се смееха, че в гримьорната на Владо Трандафилов се е настанил Мамалев, защото при съпоставката на тези две поколения, разликата е от земята до небето. Владо Трандафилов, с белите колосани ризи, изключителен финяга - френско възпитание, езици, джентълмен - и до него... Мамалев (смее се), който, какво да ви кажа, вие си го знаете какво представлява. Разбира се, Мамалев има таланта на комик, но говоря за едно друго ниво. Мила Павлова - прекрасната Мила Павлова, която вече никой не помни. Тя умря много млада от рак. В "Скандал в Брикмил" от Джон Пристли играеха с Апостол Карамитев. Страхотни, много съвременни за ония години. Модерни, красиви. Играеха и в "Ромео и Жулиета". Целият театър си спомня "смеещите се трупове". Така им викаха, защото по време на едно представление, когато Ромео и Жулиета умират, те си направили смешка помежду си и коремите им се тресат от смях. След това получиха наказание и всички коментираха "смеещите се трупове". "Не знае светът съдба по-клета от тази на Ромео и Жулиета", а Ромео и Жулиета не могат да си сдържат смеха и се кикотят! Константин Кисимов - страхотен. Ходеше със специално направени обувки с високи подметки, защото беше нисък, слабоват, хилав, с хлътнали бузи, но невероятна еманация на талант. Мигновено покоряваше публиката - само като го видят, се втренчваха в него. Фантастичен рецитатор, незабравим. Като рецитираше "Епопея на забравените", можеше да разплаче всеки. Беше крайно суеверен. Преди всяко представление обикаляше целия театър и пипаше определени места, за да му върви. Когато играеше в "Дванайсета нощ", от двете страни на сцената имаше по една варакосана колона. Той трябваше задължително да се изкачи по някоя от колоните и да пипне тавана, за да му върви представлението. Марта Попова играеше Мария. Страхотно представление - истински, бурен смях. След това не съм гледала такава постановка на "Дванайсета нощ".

  Атмосферата в театъра беше някак си изчистена. Разбира се, Славка Славова беше плюла по коридорите: в лицето беше заплюла Филипов. Мразеха се помежду си неистово. Иванка Димитрова и Ружа Делчева си съперничеха. Петя Герганова ругаеше мъжа си Стаматов - как ходел с курви: "Ти си курварин, Георги". Целият театър знаеше. Показваше си бедрата по стълбището - да видят хората колко са стегнати. Тя играеше Виола в "Дванайсета нощ". Голяма фога беше. Умря сред едни котки. Общински служители й носеха храната, защото вече беше много стара. Стаматов почина преди нея. Просто имаше големи фигури. Това е, което мога да кажа. И понеже тогава нямаше много телевизия, хората живо се интересуваха от битието на Народния театър. Актьорите бяха фигури, от които всички се вълнуваха: кой какво направил, че Стефан Сърчаджиев се оженил втори път за Анна Фаденхехт (това са бащата и майката на Йосиф Сърчаджиев, Богдан Сърчаджиев и Николай Сърчаджиев), която беше дъщеря на банкера Фаденхехт. Луда - директно казано, тя беше клиничен случай, с шизофрения. Един път се разведоха, след това се жениха, та после пак се разведоха, и накрая Сърчаджиев се ожени за Настя - суфльорката в Народния театър, която точно беше бременна с четвъртия му син, и той почина. Искам да кажа, че тези истории се следяха от публиката, от софиянци, и много живо се разпространяваха, коментираха, имаше опашки за билети. В по-късно време Енчо Халачев - тъй наречения Енчо Брук, изгря на сцената на Народния театър с много постановки. Имаше обичай да довежда в театъра млади и красиви свои възпитанички като Камелия Недкова, която беше лудо влюбена в него и го преследваше, буквално. После Елжана Попова, която замина за Италия, безвъзвратно. Енчо Халачев постави "Пред залез слънце" на Хауптман с голям успех. Мариус Донкин играеше добре. Коко Азарян постави "Празникът" на Хайтов. С Надежда Сейкова направи "Чифликът край границата" - с Виолета Гиндева: изключително шармантна, като шампанско. Страхотна актриса, с голямо излъчване, невероятен чар - буйна, бурна, неудържима. Тя се ожени за втори път за Емил Джамджиев и успя да го назначи в Народния театър, но там Черкелов му беше ударил шамар, защото нещо се държал неприлично и с прекалено високо самочувствие. Но Валя Гиндева беше силна за онези години, защото баща й беше професор Панайот Гиндев. Първият й съпруг беше Кольо Дончев - доста пиещ актьор от Театър "София", който нещо я биеше, имаха неуспешен брак. Разведоха се, Кольо Дончев след това се ожени за Пенка Цицелкова, която пък беше известна с късите поли, високите ботуши и това, че беше с много хубава фигура. Автомобилна състезателка, малко и актриса - игра в няколко филма. С много интересна външност, модерна за ония години. Валя Гиндева се задържа дълго в Народния театър. Мястото й беше там, но за голямо съжаление след демократичните промени я удариха по политически причини и се преквалифицира като журналистка в Радио "Експрес". Така постепенно заглъхна и изчезна от театралната сцена, за което можем само да съжаляваме, защото беше ярък талант.

  Изобилие от талантливи актьори: Таня Масалитинова (дъщерята на Масалитинов) - изключително сърдечен човек, топла жена, много добър професионалист, прецизна, раздаваше себе си без остатък на сцената. Георги Георгиев-Гец - специален типаж. Всички сме гледали филма "Селянинът с колелото". Той си беше народностен типаж, но в тази област беше ненадминат. Изобщо беше много добър актьор. Невероятният Любомир Кабакчиев - изключително фин човек. Три мандата председател на Съюза на артистите. Изигра много роли в Народния театър с голям успех. Беше любимец на най-широка публика. От интелигенцията до простите хора, всички невероятно много го обичаха, защото носеше едно красиво очарование със себе си. Игра главната роля във филма "Навечерието" по Тургенев и беше станал много популярен с тази роля. На сцената на Народния театър той остави празно място, защото такъв натюрел като него до този момент няма. Играеше пестеливо, сдържано, с нюанси; говореше тихо, отчетливо; беше с висока култура на речта. Много възпитан и културен човек, от Казанлък. Сега театърът в Казанлък е кръстен на негово име. Беше си създал един стил на поведение, на обличане - винаги елегантен, в един добре ушит сив костюм. Много отзивчив към колегите си, към техните мъки, към жалбите, които постъпваха в Съюза на артистите. Край него винаги се тълпяха молещи актьори. Имаше фино чувство за хумор и беше много интересен за разговор.

  Народният театър даваше голям отпечатък и на преподаването във ВИТИЗ.


  (Продължението - в следващия брой)


  



  РЕЦЕНЗИИ


  



  СОФИЙСКАТА ОПЕРА - СЦЕНАТА НА ГОЛЕМИТЕ ИЗКУШЕНИЯ И ВИСОК ГРАДУС НА СЪПРЕЖИВЯВАНЕ


  



    Сезонът на Националната опера и балет предлага на своята публика едно истинско изкушение от емоции с различен градус. Афишът на първия ни оперен театър доказа, че привлича вниманието не само на българската, но и на чуждестранната публика, както и на специализираната критика от Европа. Не случайно. Интригуващата драматургия залага не само на традиционни оперни заглавия, но в последните години и на големи предизвикателства, каквото бе първото представяне на тетралогията на Рихард Вагнер, „Пръстенът на нибелунга“, както и на изключителната вокалносимфонична поема „Тристан и Изолда“. Изпитание, което не е по силите на повечето оперни театри по света. Още повече, че Софийската опера мери сили с мекката, Байройтския фестивал, специално с „Пръстенът“. Мога да кажа, като специалист имал щастието да изживее ритуала на този фестивал, че българският Байройт, за който заговори световната критика, спечели и познавачите със своето различно измерение и одухотвореност. Този изключителен маратон разпали страсти по Вагнер не само у нас, но и у вагнерианците. А те са специални, не приемат лесно другостта от познатото - критикуват, сравняват.


    Ако Софийската опера бе завладяла свои територии в Япония и Европа с Верди, Пучини и други автори от традиционния репертоар, то сега това ново лице на театъра предизвика интерес и в страната на Вагнер. Тя е поканена да представи нашия Вагнер в Германия, Фюсен, в очарователната атмосфера на мястото, където е жива легендата за Вагнер.


    След първата ни среща на родна сцена с величествената поема на Вагнер „Тристан и Изолда“, на сцената ще оживеят обичаните творби: "Тоска" от Джакомо Пучини и „Аида“ от Джузепе Верди. Това динамично последование от шедьоври е възможно само ако театърът има капацитет да отговори на изискванията на заглавията. Това е една необикновена панорама на музикалната драма от 19-ти и началото на 20-ти век, времето, в което Верди, Вагнер и Пучини създават върховете в оперната литература. Времето на революции и промени в Европа, време, в което се раждат различни по своя характер оперни творби, завещани на бъдещето. Заглавия, гръбнак на програмата на всеки оперен театър.


    Разпалените страсти по Вагнер, последвани от срещата с обичния Пучини и Верди предлагат други изкушения. Майсторът на веризма отваря завесата за истории от живота, за обикновените хора, за човешки съдби, за любов и страдание. Неговите герои разкриват емоциите на човека от края на 19-ти и началото на 20-ти век, изживяванията му, сблъсъка с новите условия на динамично променящия се свят.


    Може да се каже, че Пучини е най-тънкия познавач на женската природа. За това говорят неговите героини. Неговата Манон Леско е съблазнителна - очарователно младо момиче, което обаче умира, заради избора си на леконравен живот. След успеха на операта „Манон Леско“ Пучини избира френския сюжет за студентите, бедни бохеми, но изпълнени с толкова енергия. Това е „Бохеми“, операта, вълнуващ спомен от студентския живот на композитора. И ето, че идва „Тоска“, една истинска драма с нюанс на садизъм. Това е операта, с която Пучини прави веризмът свой стил, свой начин на изказ.


    Ако сте изживели незабравими мигове при срещата си с Рихард Вагнер, пожелайте си да продължите своето пътуване в света на голямата опера с предстоящите спектакли на най-играните заглавия в цял свят: „Тоска“ на Джакомо Пучини и „Аида“ от Джузепе Верди. Само тогава ще можете да изживеете своите емоции, да се заредите с различната енергия на големите композитори в това необикновено оперно приключение с толкова различен от нашето технократско време вкус.


  Д-р Магдалена Манолова


  



  НИВО НА ДРАМАТУРГИЯТА


  



  КОНКУРС ЗА ПИЕСА НА ТЕАТЪР "СОФИЯ" - ТРЕТО ИЗДАНИЕ


  



  Победител


  Кирил Буховски с „Ние сме вечни“


  



  Поощрение


  „Камериерки“ от Катя Караиванова


  „На прага“ от Павлин Банков


  „Жо от улица „Безнадежност“ от Илиян Николов


  „Страстите Спасови, или Крушково“ от Александрина Делова


  



  Жури


  Ириней Константинов (председател)


  



  Членове


  Богдана Костуркова – драматург в Театър „София“


  проф. Васил Стефанов – театровед


  Камелия Величкова – представител на Банка ДСК


  Недялко Делчев - режисьор

  И. Константинов, К. Величкова, В. Стефанов


  



  ПРЕСКОНФЕРЕНЦИЯ


  12.01.2015


  ИРИНЕЙ КОНСТАНТИНОВ (директор на Театър "София"): Благодаря ви, че отделихте време и дойдохте на нашата пресконференция. За трети път, благодарение на Банка ДСК и Театър "София", правим този конкурс. Когато преди няколко години се срещнах с г-жа Виолина Маринова - изпълнителен директор на Банка ДСК, и й обявих смисъла и целите на това, което искаме да правим, тя помисли малко и каза: "Да, с удоволствие". Радвам се, че всеки път тя не по-малко се вълнува какво се случва и какво успяваме да отличим и издадем от поредния конкурс. В това отношение имаме техния представител (Камелия Величкова) - един човек с отношение към литературата, към драматургията, който е наш помощник във всеки, състоял се досега, конкурс. По време на няколкото си пътувания в чужбина ние представяхме новите пиеси, влезли в сборника на Театър "София". Не само това - ние четяхме откъси от тях, и още - ние изигравахме пиесата победител от предните конкурси, и не само пред българска публика, а и пред хора, които бяха любопитни и се интересуваха какво става с българския театър, какво се пише и т.н. За да не бъда многословен, тази година се състезаваха 73 заглавия. Започнахме с близо 150 преди няколко години. Постепенно бройката намалява за сметка на качеството. Богдана ще ви запознае с темите, които бяха затворени в страниците на тези 73 пиеси, ще ви каже какво вълнува хората, кое им е любопитно. Все повече нараства културата на писане на драматургия. Всичко това ме радва. Ако в началото имаше някакви графомански настроения и бяхме заливани с какво ли не, сега вече нещата са рафинирани. За мен беше удоволствие да работя с хората на тази маса: с проф. Васил Стефанов, у когото на всяка наша среща се събуждаше старата страст към това да се откриват нови текстове, да говорим за драматургия. Така тези срещи се превръщаха в особен диспут за смисъла, за това кое е по-добро. Камелия Величкова също много ни помагаше в това отношение. Моят колега и приятел - режисьорът Недялко Делчев, който често работи в Театър "София", беше привлечен тази година. Самият Недялко пише драматургия. На първия конкурс той се яви с една пиеса с любопитното заглавие "Охлюви". Тогава не спечели първото място, но тя остана в главите на всички, които я бяхме чели. Не след дълго, когато се лутахме за поредното заглавие на българска пиеса, аз се сетих за "охлювите" на Недялко, помолих Богдана да я извади от библиотеката, и тогава решихме да направим един експеримент: заедно с автора, с режисьора на пиесата, да извървим един път на доизграждане на недостатъците на текста, на доусъвършенстването му, доразвиването на темите, които са вътре. За съжаление времето не стигна за една такава по-дълга работа. Имаме го като обеца на ухото и това ще бъде направено в удобно за театъра време. Сега ще ви прочета протокола: "На заседание на 19-ти декември 2014 г. журито за Конкурс за съвременна българска пиеса, обявен от Театър "София", с подкрепата на Банка ДСК, реши: наградата получава пиесата "Ние сме вечни" от Кирил Буховски. На вниманието на Театър "София" остават пиесите: „Камериерки“ от Катя Караиванова, „На прага“ от Павлин Банков, „Жо от улица „Безнадежност“ от Илиян Николов и „Страстите Спасови, или Крушково“ от Александрина Делова. Те влизат в третия сборник на Театър "София", а спечелилата конкурса пиеса ще започнем да репетираме в края на сезона, за да можем да я подготвим и с нея да открием следващия си сезон. Тя продължава традицията ни за търсене на софийска тема, на софийски смисъл, на софийска история. Единодушно бяхме развълнувани от посланието, което пиесата носи в себе си. Сега искам да дам думата на Богдана Костуркова, за да каже повече за пиесите. Благодаря ви.


  БОГДАНА КОСТУРКОВА: Един обстоен анализ изисква много време. Ще си позволя малко да противореча на Ириней: няма спад в интереса към конкурса. Първата година наистина бяха към 150 заглавия, но тогава всеки автор можеше да се яви с неограничен брой пиеси. И тъй като се сдобихме със събраните съчинения на няколко човека, от следващия конкурс сложихме условие всеки автор да може да участва с една пиеса. Така че интересът на броя автори остава същият. Пиесите, които постъпват при нас, варират между 70 - 75. Обнадеждаващо е, че освен имената на хора, които са предлагали свои творби на предишни издания, в този конкурс повече от половината автори са нови имена. Колкото и да търсих в интернет, не можах да намеря информация за автора, чиято пиеса получава наградата на третото издание на конкурса за съвременна българска пиеса. Надяваме се, че предстои да се срещнем и да се запознаем с него. Нашите очаквания са той да е млад човек. Поне от темата и вълненията, описани в пиесата, имаме такива усещания. Това, което остава след всеки един конкурс, е чувството, че си се запознал с много хора и като приключи прочитът на пиесите, можеш да кажеш от какво се вълнува една голяма група от нашето общество. В това издание преобладаващата тема беше за емиграцията, която вече приключва - хората, избрали да напуснат родния си дом, по някакви причини се завръщат. Това беше тема на голяма част от пиесите. Разположена е в различни жанрове: на комедия, на драма. Даже имаше една пиеса, която беше в особен стил: всяка страница беше едно изречение - нещо като ода, нещо като жал и възхвала (по повод случката с Пламен Горанов, който се самозапали във Варна). Опит да се преосмисли неговия жест. Пиесата е написана от българин, който от години живее и работи в Германия. Вероятно той има представа за подобен вид драматургия: как би могла да се реализира. Но неговото предложение стои малко встрани от жанровата и стилова насоченост, която един репертоарен театър може да си позволи на този етап. Разбира се, присъстваха и неизбежните потребности от изповед. Не малка част от творбите се занимават с личните проблеми на човек, който чувства потребност да сподели това, което вгорчава живота му. Във формата: той каза, тя каза. Някои хора явно си мислят, че като разказват една случка в тази форма, става драматургия. Това са пиеси, писани от хора, които видимо стоят извън професията на литератора. Имаше няколко пиеси от добре познати български драматурзи. Те имат своите качества, но с избраната тема и начина, по който я поднасят, бяха засенчени от свежестта на човека, предложил пиесата "Ние сме вечни". Тези пиеси със сигурност ще намерят своя път в българския театър. Това е. Мисля, че е добре и останалите членове от комисията да кажат своето мнение за това, което се случи на конкурса, преди да зададете своите въпроси. Проф. Стефанов.


  ВАСИЛ СТЕФАНОВ: Отдавна не съм участвал в конкурс от този род. Признавам, че бях малко изненадан от високото равнище на един конкурс, в който основната част от участниците са, бих ги нарекъл, без да искам да ги обиждам, любители. Хора, които не са свързани професионално с театъра, не го познават и не владеят майсторлука на писане, но се отнасят честно към онова, с което са се захванали. Мисля, че вън от текста, който отличихме и който ще влезе в репертоара на театъра - съвсем заслужено, според мен - има пиеси, чухте техните заглавия, които също заслужават интереса на театрите. Може би след известна преработка, в контакт с театъра, който ще помогне за дооглаждането на някои неща. Беше ми приятно да чета тези текстове, с много малки изключения, свързани с досада (смях). Неизбежно е, между 73 пиеси не може да няма такива текстове - изненадващи текстове, които те карат да се чудиш как на този човек му е хрумнало баш това да напише. Но, пак казвам, общото ниво беше изненадващо добро. Това е едно от добрите обещания за този конкурс, който театърът очевидно няма намерение да прекъсне, той ще има следващите си издания. Дай боже и те да поддържат това ниво. Това е начинът днес театрите - в дадения случай Театър "София" - да намират текстовете, които очевидно вече по други пътища не могат да постъпват. Казвам "вече", защото едно време имаше контрактации, договаряния с пари и т.н. Днес това не съществува, сега всички потенциални автори са поставени на равни условия: пишат, участват в конкурс, и каквото сабя покаже.


  БОГДАНА КОСТУРКОВА: Благодаря. Камелия Величкова.


  КАМЕЛИЯ ВЕЛИЧКОВА: Аз се занимавам с комуникациите на Банка ДСК и в качеството си на директор "Комуникации" искам да кажа, че за мен е удоволствие да съм част от екипа, който няколко години чете нова българска драматургия. Така имам ориентир за това, че Банката не е една хладна и дистанцирана институция, а, напротив, чрез инструментите на изкуството може да подкрепи това, което е на повърхността на съзнанието на хората, може да се вслуша в онова, което ги вълнува, което те споделят с инструментариума на драматургията. Доволна съм да споделя, че партньорството ни с Театър "София" е пример за устойчивостта на едни такива взаимоотношения. Смятам, че конкурсът има щастливо бъдеще.


  БОГДАНА КОСТУРКОВА: Благодаря. Недялко.


  НЕДЯЛКО ДЕЛЧЕВ: Преди малко повече от 100 години, мисля, се организира първият такъв конкурс и изведнъж се появяват Яворов и Страшимиров като драматурзи. Професоре?


  ВАСИЛ СТЕФАНОВ: Страшимиров, специално, да.


  НЕДЯЛКО ДЕЛЧЕВ: Специално Страшимиров. Три прекрасни пиеси, които до днес са в репертоара на българския театър. Той печели две награди, между другото. Национален театър има, когато има силна национална драматургия. Когато нещата, които вълнуват най-вече младите хора, са в репертоара. И е много важно, че отличеният текст явно занимава младите хора. Драматургия, която видимо липсва в другите театри, в Театър "София" присъства поне с две заглавия. Това е попътно на общите усилия на театъра да работи в една сфера, в една драматургична ниша, която е важна: какво става с хората, които завършват гимназия и пред тях със страшна сила възниква въпросът - да остана или да замина. Кое е по-достойно за душата? Това е темата на тази пиеса: какъв е смисълът да останеш, ако ти не виждаш перспектива, и къде отиваш, ако не знаеш, искаш ли го наистина. За хора, които висят в едно 25-годишно, да не казвам безвремие, но в този прочут преход, за който всички ние току се присетим от време на време. Пиесата е силна, пиесата е вълнуваща, но като всеки един текст на дебютант си има малките кусури, които ще бъдат изгладени в една бъдеща работа. С огромно любопитство чакам да видя този текст на сцената. Щастлив съм, че участвах в конкурса и че излъчихме този победител.


  ИРИНЕЙ КОНСТАНТИНОВ: Използвам случая да ви разкажа за последния член или неназования от мен член на журито - драматурга на Театър "София" Богдана Костуркова. Дните, когато конкурсът е обявен и започват да се носят пиесите - това е хранителната среда за Богдана. В малката стая, която вие, предполагам, знаете, куповете с екземплярите стават все повече и повече. При всяко влизане Богдана изчезва все повече и повече. Вижда се все по-отдалеко и по-отдалеко, все по-трудно й се чува гласът, и като някакъв странен герой на Кафка или гоголев чиновник, Богдана плува между донесените пиеси, вади едни, дава ги на останалите участници, препраща по имейлите, но тя е щастлива от това, което предстои, защото с всеки един текст се издърпва нещо неочаквано, нещо, което ще ни изненада, ще ни зарадва, ще ни даде надежда, че театърът го има, че пиесите ги има, че българският език не се губи. И накрая вече, когато конкурсът приключи, пиесите са архивирани в библиотеката, ние сме щастливи, обявили сме наградата, изведнъж тя се шири едва ли не в двустаен апартамент. Благодаря, Богдана, до следващия конкурс.


  БОГДАНА КОСТУРКОВА: Дето се вика, заслужила съм втора заплата (смях). Имате възможност да зададете въпроси. Виждам, че сред нас са и някои от авторите, които участваха в конкурса, има и хора от пресата. Готови сме да отговорим на всички зададени въпроси.


  ВЪПРОС: Освен градската тематика, какви други теми бяха залегнали в пиесите?


  БОГДАНА КОСТУРКОВА: Втората линия беше: взаимоотношенията мъж - жена, обикновено погледнати през призмата на комедията. Имаше различни видове текстове, имаше няколко трудно определими в драматургична форма творби, които бяха в бял стих, имаше ескиз от 11 страници...


  ИРИНЕЙ КОНСТАНТИНОВ: Имаше исторически аналогии.


  БОГДАНА КОСТУРКОВА: Да. Между другото, извън обявения списък останаха няколко автори, към които проявяваме интерес, благодарение на блестящата им лексика и начина да разказват история, но не съвсем умело като драматургия. Това са хора, с които ще потърсим контакт, за да разберем дали интересът им към писането за театър е спорадичен жест или потребност. Вижте, първият конкурс беше през 2010 г. През тези пет години продължаваме да коментираме заглавия, които са били участници и в първия, и във втория конкурс. Със закъснение тук влезе авторката Оля Стоянова, която е победител във втория ни конкурс, чиято пиеса беше отличена и с Аскеер. Ние продължаваме да осмисляме това, което сме прочели.


  ЛЪЧЕЗАР ЛОЗАНОВ: Когато оценявахте пиесите, пречупвахте ли своята оценка през възможностите на актьорския състав?


  БОГДАНА КОСТУРКОВА: Разбира се, че това е един от критериите, но той е далеч в последната редица - не е главен. Преценявайки пиесата, към която се насочваме, винаги сме се стремели това да бъде драматургия, която е попътна на интересите на Театър "София". Ако забелязвате, през последните осем години в Театър "София" се поставят както класически произведения, така и съвременна драматургия, често за пръв път. И като преводни, и като български автори, т.е. ние се стремим да предизвикваме раждането на драматургичните текстове. Такъв беше случаят със Здрава Каменова, такива са и победителите в конкурса ни. Ние не чакаме единствено да ни донесат на готово пиеси, ние предизвикваме раждането им.


  ЛЪЧЕЗАР ЛОЗАНОВ: Виждате ли конкретни актьори...?


  БОГДАНА КОСТУРКОВА: Естествено. Когато пиесата заинтригува комисията, следващото нещо, за което си даваме сметка, е, имаме ли екип, с който да я поставим, защото никой не прави "Хамлет", ако няма Хамлет.


  РЕПЛИКА: Прави се, дори често (смях).


  ИРИНЕЙ КОНСТАНТИНОВ: Разбира се, винаги се съобразяваме с възможностите на състава. Ако нямаме Хамлет, правим конкурс и избираме човек отвън, който да го играе. Но не това е основният ни мотив. По-скоро гледаме да се спрем на добрата пиеса, после мислим за възможностите на театъра и за реализацията. За мен е по-важно да открием добрия текст. След това винаги можем да го направим, без да има някакви компромиси. Слава богу, в пиесата, която спечели конкурса, героите са млади, а нашият състав е предимно на такава възраст. И това ни улеснява. Но не се отказваме, дори когато има и невъзможност за реализацията по отношение на възрастовите възможности на състава, да се втурваме към едно или друго заглавие.


  БОГДАНА КОСТУРКОВА: Други въпроси?


  ВЪПРОС: За Кирил Буховски нищо не се знае, така ли?


  БОГДАНА КОСТУРКОВА: Това е псевдоним. Разбрахме го сега, когато отворих пакета. Всеки автор трябва да предостави адрес и телефон за обратна връзка. Човекът се казва Кирил Стоев. Като качим резултатите от конкурса на сайта на Театър "София", ще го потърсим за контакт.


  НЕДЯЛКО ДЕЛЧЕВ: Дали да не му звъннем сега - да го изненадаме? (Смях.)


  ВЪПРОС: Млад човек ли е?


  БОГДАНА КОСТУРКОВА: Не мога да ви кажа. Допускам, че е млад човек, но като написах Кирил в търсачката, не излезе нищо в интернет. Излезе за някакъв ветеринар. Не знам, може...


  РЕПЛИКА: Това не е грях, нали?


  БОГДАНА КОСТУРКОВА: Не е грях (смее се). Предстои ни среща. Освен, ако той не седи тук сега, както беше на първия конкурс. Ние обявяваме наградата: говорим, говорим, говорим, журналистите задават въпроси, и накрая едно момче, вече всички са си тръгнали, плахичко идва и казва: "Аз съм Райко Байчев, аз спечелих наградата." И седи, така. Той - студент, току-що завършва. Опитвал се човекът да каже нещо, но понеже задават много въпроси, не успял. Така че, ако Кирил е тук, да се обади да се запознаем (смях).


  ВЪПРОС: Кои са другите пиеси, които представляват интерес за вас?


  ИРИНЕЙ КОНСТАНТИНОВ: Обявихме ги в началото (представя ги отново). Никой от авторите не ми е известен. Мисля, че Александрина Делова е участвала на предишния конкурс.


  БОГДАНА КОСТУРКОВА: И е сред отличените. За нея знаем, че е българка, която живее и работи в Канада.


  РЕПЛИКА: И въпреки това не спира да се интересува.


  БОГДАНА КОСТУРКОВА: Да, и, между другото, пише на един прекрасен български език - с думи, които са поизчезнали малко от съвременния ни речник, но много красиво и поетично. Явно е заминала на по-късни години и още носи аромата на езика.


  РЕПЛИКА: Това прозвуча така, като че ли не използва нецензурни думи.


  ЛЪЧЕЗАР ЛОЗАНОВ: Има ли типаж - откритие?


  БОГДАНА КОСТУРКОВА: В смисъл?


  ЛЪЧЕЗАР ЛОЗАНОВ: Като Бай Ганьо, да кажем - някакъв особен типаж, който е израз на новаторство.


  БОГДАНА КОСТУРКОВА: Ами, да. За мен това е днешният млад човек, който е на кръстопът, преди да вземе важното решение за това как да живее. В пиесата "Ние сме вечни" има един колективен образ на това поколение и в цялата сюжетна многообразност самото заглавие носи един позитивизъм, който за мен беше много важен, а доколкото усещам, и за всеки един от комисията.


  ИРИНЕЙ КОНСТАНТИНОВ: Почнахме със страх, трябва да ви призная, защото, първо, някак си "по-страхливо" пристигаха пиесите този път. Излязохме в отпуск в началото на юли. Бяха постъпили няколко заглавия и само си викахме: Богдана, ще бъде трудно този път. Постепенно започнаха да пристигат пиесите - през целия летен период и есента. Навлизането ни в конкурса този път приличаше на тежко излитане на самолет. Всеки конкурс има своето удоволствие и своята особеност. Този ми беше най-непредсказуем, но всичко свърши добре.


  ЛЪЧЕЗАР ЛОЗАНОВ: Заглавието, казвате, е позитивно, не е иронично.


  БОГДАНА КОСТУРКОВА: Аз го възприемам така, след като съм прочела пиесата. Убедена съм, че не е сложено случайно.


  ИРИНЕЙ КОНСТАНТИНОВ: Заглавието е извадено от реплика в пиесата, която вътре може да звучи в ироничен контекст...


  БОГДАНА КОСТУРКОВА: Иронично, но след тази история да прочетеш заглавие "Ние сме вечни", в това има нещо позитивно.


  ИРИНЕЙ КОНСТАНТИНОВ: ...Впоследствие, като стигнеш до края и затвориш пиесата, разбираш, че да, това е заглавието. Това поколение, с всичките си недостатъци, колизии, проблеми, мисли и лутания напред-назад, някак си е... вечно. Никой не е вечен, разбира се, но е хубаво младите да имат това самочувствие.


  ВЪПРОС: Като обем колко е голяма пиесата?


  РЕПЛИКА: На кило ли ще ги мерим?


  ИРИНЕЙ КОНСТАНТИНОВ: Този път получихме голям брой пиеси в един приличен формат между 30 и 50 стр. Явно пишещите хора са разбрали, че не е нужно в голяма разточителна форма да се показва действието. И това беше едно от нещата, което ни спечелваше и ни караше на един дъх да им прочитаме пиесите.


  БОГДАНА КОСТУРКОВА: Благодаря ви.


  



  СПИСЪК НА УЧАСТНИЦИТЕ В КОНКУРСА


  01. Павлин Банков „На прага“


  02. Пламен Глогов „Мълчаливият благородник“


  03. Тошо Лижев „Пъкъл 33 или историята на последния затворник“


  04. Александрина Делова „Страстите Спасови, или Крушково“


  05. Аспарух Николов „Актеон“


  06. Ясен Василев „Аз бях теб“


  07. Стоян Стехов „Автобиографията на един неудачник“


  08. Стати Димитров „Съседи на залеза“


  09. Благой Ценов „Крилатите коне на фотон“


  10. Емил Атанасов „Милост за продан“


  11. Красен Камбуров „КАЛЕНДИ НУЛА трета гражданска мистерия“


  12. Яница Маринова „Тишината на АЗ 2“


  13. Петя Миладинова „WWW. СЪДБА“


  14. Любомир Атанасов „Омагьосанитe замъци“


  15. Николай Панайотов „Забавни срещи с изкуството“


  16. Михаил Казаков „Потребителят“


  17. Магда Борисова „За/седнали“


  18. Далия Ал Халил …“И носете лилави балони“


  19. Дамян Белчев „Милион в къщи“


  20. Невена Калоянова „Ангелът на вашите мечти“


  21. Теодосий Атонов „Когато ние, жертвите, проговорим“


  22. Кирил Буховски „Ние сме вечни“


  23. Тодор Таков „Файa“


  24. Дими Фильова „Ефектът на пеперудата“


  25. Желязко Желев „Усещане за късна есен“


  26. Румен Денев „Диктофонът“


  27. Катя Караиванова „Камериерки“


  28. Стоян Вълев „Играта продължава“


  29. Сергей Трайков, Лора Трайкова „Любов, опасна като ебола“


  30. Джон Давид Коен „Държавата“


  31. Ангел Христов „Сезонът на дивите лебеди“


  32. Иван Караиванов „Защото хора всичко е любов“


  33. Любен Христов „Грехове“


  34. Лили Спасова „Двама в стаята или любовта не е фарс“


  35. Красимир Крумов „Когато си отиват врабчетата“


  36. Цветелина Иванова „Ново начало“


  37. Иван Михайлов „Бездушна задушница“


  38. Ангелина Михайлова „Центърът на удоволствието“


  39. Сабина Стефанова „На перваза“


  40 Свилен Стоянов „В страната на розите“


  41. Димитринка Ненова „Чаршафония“


  42. Петрана Златева „Мост“


  43. Български автор „Глупостта, Господи!“


  44. Галина Вешова - Русчева „Вино и мезе“


  45. Галина Стойнова „Губи ми се връзката“


  46. Цветомира Миковска „Изказвайте съболезнованията си лично на покойника“


  47. Стефан Бакърджиев „Кафене „Пясъчен часовник“


  48. Илиян Николов „Жо от улица „Безнадеждност“


  49. Магдалена Манчева „Там има ли човек?“


  50. Румен Павлов „В ада“


  51. Вичо Балабанов „Дъжд“


  52. Валери Какачев „Вечер за любов“ само мейл


  53. Татяна Попова „Браво, човек“


  54. Георги Тенев „Роден Край“


  55. Станислава Симеонова „Сватбата на Ева“


  56. Павел Павлов „Сънят е живот“


  57. Рада Александрова „Белите ангелски облаци“


  58. Илиана Лилкина, Пламена Живкова „Съседната стая“


  59. Петър Тонев „Центрум“


  60. Асен Шопов „МаксИмално“


  61. Пепи Цeнков „Двама“


  62. Силвия Пешева „Стая за почивка“


  63. Вив Раваневски „WWW. PROSTITUT.KA.COM“


  64. Екатерина Войнова „Жена в стаята“


  65. Мая Кисьова „Перце на оградата“


  66. Ивета Иванова „Диагноза: Ноември“


  67. Мария Павлова „Меnопауза“


  68. Цветелина Иванова „Луда история“


  69. Лиляна Байлова „В орбита“


  70. Кристина Кръстева „Аморално“


  71. Александър Калинов „След пет“


  72. Кристина Георгиева „Сянка върху облак“


  73. Калчо Константинов „О, тези актьори“


  



  РЕЖИСЬОРСКИ БЕЛЕЖКИ


  



  "ТРИСТАН И ИЗОЛДА" - ПОЕТИЧНИЯТ ШЕДЬОВЪР НА РИХАРД ВАГНЕР

  ПЛАМЕН КАРТАЛОВ


    Ако приемем признанието на Вагнер, че не пише опери, а драми, точно „Тристан и Изолда” се вписва в творческата му и житейска биография като неговата лична и истинска емоционална драма. С тази си творба, Маестрото дeфинира своята философия в достигането на върховен импулс и смисъл на живота, с прозрението, че само чрез любовта и единствено в любовта човек може да открие себе си.


    Музиката и стиховете на „Тристан и Изолда” извират от най-интимните нишки на преживени душевни терзания. Като живи сенки, излезли от един неосъзнат сън на любовна забрава, страстно и без страх, нашите герои политат в космоса си от мечти и емоции на илюзорно щастие.


    Заблудата за тяхното звездно любовно пътуване не е греховна. С огнения им изпепеляващ бяг от реалността, пътят на живота им ги води от неразделна любов към избора им в полет към щастието в смъртта. Така спасяват себе си и любовта си.


    Както в никоя друга опера, тук при Вагнер главната героиня не умира. Тя се преобразява в светлина, където е царството на вечната и най-истинска любов. Отнасяйки със себе си любимото си същество, за да бъдат вечно заедно и живеят завинаги заедно.


    С последните тактове на партитурата, на финала на спектакъла, виждаме образа на любовта в алегорията за космическото щастие.


    Сложната философия на поетичния шедьовър на Рихард Вагнер потърсих да реализирам с напълно разбираем, емоционален, динамичен и силно изразителен музикално-театрален език. Самият Вагнер е искал да види на сцената театъра в музиката си. Независимо от екстремното условие за вокалната издръжливост на певците, не по-малко изискване е те да са и големи актьори.


    С поглед от партитурата на „Тристан и Изолда” към създаването на образа й на сцената, в режисьорската интерпретация и разработката на ролите с артистите, естествено е да се признае разбирането, че Вагнеровата музикално-поетична мистерия за Тристан и Изолда е в абсолютно съответствие с философията на Шопенхауер. Ето редове от размишленията му „За метафизиката на музиката”:


  



    "Музиката на една опера, както я представя партитурата, има напълно независимо, особено, сякаш абстрактно съществуване само за себе си, на което са чужди събитията и лицата в операта и което следва собствените си, неизменни правила. Ето защо и без текста тя постига пълно въздействие. Но тъй като е композирана с оглед на драмата, тази музика е сякаш нейната душа, изразявайки чрез връзката си със събитията, лицата и думите вътрешното им значение и почиващата върху него крайна и тайна тяхна необходимост. Насладата, изпитвана от слушателя, се дължи всъщност на смътното чувство за всичко това, разбира се, ако той не е само зяпач. При това в операта музиката показва хетерогенната си природа и по-висша същност чрез пълното си безразличие към всичко материално, свързано със събитията. Вследствие на това тя изразява навсякъде по еднакъв начин бурята на страстите и патоса на чувствата, съпровожда ги със същото богатство на тоновете си, безразлично дали в операта са представени Агамемнон и Ахил, или раздорите в едно обикновено семейство. За нея съществуват единствено страстите, вълненията на волята и като Бога тя вижда само сърцата."


  
    
      Артур Шопенхауер, „Светът като воля и представа”, том 2

    

  


    


    В този контекст, дълбоко философската страна на музиката на Рихард Вагнер е задача на режисурата: да нарисува в образи красивото и възвишеното чрез музиката и поезията в пространството на сцената, да разкаже по най-естествен начин на зрителя и слушателя една примамлива романтична приказка за любовта, оживявала от една древна легенда. Може би се постарах в повече, като въвеждам малък пролог на предисторията, преди увертюрата, преди да видим с първите тактове на първото действие в операта на Вагнер ирландската принцеса Изолда на кораба, на път за нежеланата си сватба с корнуолския крал Марке.


    В генезиса на предисторията действието се развива най-напред в Ирландия, където в спасения от смърт, от самата нея, чужденец – рицаря Тристан, тя силно е усетила копнежа си към него. В операта направо виждаме Изолда, вече качена насила на кораба за Бретан; силно ранена от обида, тя истерично се измъчва. За измамата решава да отмъсти на предателя, когото обаче още обича и винаги, и до края на живота си ще е обречена да бъде само негова.


    Благодарен съм на моите прекрасни колеги: Мартин Илиев, Петер Свенсон, Радостина Николаева, Цветана Бандаловска, Мариана Цветкова, Баясгалан Дашням, Цвета Сарамбелиева, Ангел Христов, Петър Бучков, Веселин Михайлов, Даниел Острецов, Бисер Георгиев, Атанас Младенов, Красимир Динев, Пламен Папазиков, Антон Радев, Николай Петров. Без да пестят усилия в трудния мизансцен и истински всеотдайно, те работиха за постигане на необходимата драматична изразителност и актьорска акробатичност. Естествено, на първо място, поклон за техния талант да отговорят на изискванията на сложната вокалност. Това е един общ резултат, в който голяма заслуга отдаваме на музикалната им подготовка от неуморния пианист-корепетитор Рихард Тримборн, който работеше с тях в продължение на една цяла година, както и на пианистите Милен Станев и Йоланта Смолянова, на диригента Велизар Генчев и на водещия диригент на постановката Константин Тринкс. Благодарност за професионализма на техническите служби и ателиетата, които произведоха декора и костюмите, и на асистентите Вера Петрова и Юлия Кръстева и на всички сътрудници в нашия солиден режисьорски екип, за да създадем първия за българската национална оперна сцена „Тристан”.


  



  "ЛОВЦИ НА БИСЕРИ" ОТ Ж. БИЗЕ - МИСЛИ И МЕЧТИ НА РЕЖИСЬОРА


  



  СВЕТОЗАР ДОНЕВ


    В първата си постановка на „Ловци на бисери” от Ж. Бизе в Софийската опера през 1980 година бях пленен от екзотиката на сюжета, от невероятно странните отношения между героите, които често дешифрирах като (даже) мимолетни и архаични.


    Днес имам съвсем различен поглед и нов прочит на тази опера.


    В постановката си сега аз изграждам едно общество на хора, които са избягали от подлостите, предателствата и фалшивия морал. Те са избягали от всичко лошо, което днес ги заобикаля като морал (не влагам политически смисъл). Намерили са един пуст остров в океана и са се събрали и организирали в един колектив с живот близо и в природата. Боготворят слънцето и морето. Имат свой свещен принцип, вярност и любов. Това общество е честно и е враг на лъжата, фалшивия морал и изневярата.


    Самата чувственост на хората, техният интелект и темперамент са качества на съвременни герои. Героите на моята нова постановка на „Ловци на бисери” са хора като нас, те мислят и искат да живеят като всички нас, но са избрали именно това бягство от действителността, отишли са на този остров и живеят сред и от природата. Обичат, ревнуват, трудят се като наши съвременници. Защото това са вечните добродетели на човека – трудът, вярата и любовта, верността, взаимното доверие и честността.


    Чрез бягство от действителността те искат да осъществят своите мечти!


    Ще бъда щастлив, ако работата ми с тези прекрасни членове на колектива на Софийската опера и балет бъде реализирана.


    Специално искам да благодаря на академик Пламен Карталов, който ме покани и подаде колегиално ръка, за да поставя „Ловци на бисери”.


  



  АРТ ДНЕВНИК


  



  ОГЛЕДАЛОТО НА АЛИСА: ТЕАТЪРЪТ КАТО ВХОД КЪМ ДРУГО ИЗМЕРЕНИЕ


  Открита лекция на Манлио Сантанели


  



  Национална библиотека "Св. Св. Кирил и Методий"

  М. Сантанели и Т. Петрова


  Снимка: Симон Варсано


  



  (Продължение от бр. 6 / 2014)


  МАНЛИО САНТАНЕЛИ (превод: Таня Петрова): Да се върнем към темата на нашата среща. Забелязах, че зрителят идва на театър с предубеждение. Това отново е огледалото на Алиса - никога не се знае какво ще открием от другата страна, когато се дръпнат завесите. И затова аз използвам един номер: започвам с абсолютно нормална ситуация. Ако вземем за пример "Кралицата майка", какво по-нормално от това един син да отиде да види майка си и да каже, че ще се грижи за нея по време на болестта й. По този начин публиката се отпуска: няма нищо страшно, не трябва да бягаме. Малко по малко ситуацията излиза от релси. Това е като един сипей, превърнал се в река, която малко по малко започва да се пълни и става все по-буйна, все по-опасна. Така и в "Кралицата майка" ние започваме да осъзнаваме, че сме в едни взаимоотношения, които са все по-притеснителни и събуждат в нашето подсъзнание забравени спомени. Това е стратегията, която използвам, за да мога да получа вниманието на публиката. Говоря от името на автор, какъвто съм, а не от позицията на теоретик на театъра. Втората ми стратегия е следната: когато искам от една пиеса да се случи някакво събитие, нещо, което да преобърне ситуацията, трябва като за начало да мога да изненадам себе си, защото ако не успея да изненадам себе си, няма да мога да изненадам и зрителя. Също така си мисля, че писането е нещо магично. Затова, когато се тръгва от една идея, за мен ще бъде изключително погрешно, да спрем тази идея, да натиснем спирачка и да прекъснем продължението. Противник съм на това да се прави план. Когато започвам да пиша една пиеса, никога не знам как ще завърши тя. Много често идват и ме питат: откъде я намери, как измисли тази история. Винаги им отговарям: не аз, историята ме намери. Въображението е нещо като мускул. Колкото повече се упражнява този мускул, толкова по издръжлив става - издръжлив и на времето. Упражнявайки този мускул, човек не би трябвало да има страх от напредването на годините, защото ще продължава да намира интересни неща и стимул да живее. Също така съм на мнение, че един драматург не може да бъде оценяван по едно негово произведение, по една пиеса. Трябва да се погледне целият му опит, цялото му творчество. Както казват древните... (римляни или гърци? - пита преводачката). Няма значение дали са римляни или гърци, защото римляните са взели всичко от гърците - били са големи крадци. Та те са казали, че не трябва да минава нито един ден, без човек да напише нито един ред. Последната история, която почука на вратата ми, беше много интересна. В нея се разказва за един равин, който отива при папата във Ватикана с три пълни куфара. Икономът на Ватикана го пита какво иска. Равинът казва: нося сметката с всичките лихви за последната вечеря, която не е била платена (смях).


  АННА АМЕНДОЛАДЖИНЕ (директор на Италианския културен институт): Моят въпрос е следният: вие пишете една пиеса, тя тръгва по света и е поставена на различни сцени. Оттук нататък вие продължавате ли да я считате за своя? Ваша ли е все още?


  МАНЛИО САНТАНЕЛИ: Аз се държа като една двойка птички, вие решете какви точно. Когато напиша една комедия, аз буквално я побутвам да тръгне по света, защото тя вече не е моя, тя не трябва да бъде моя. При първото й поставяне обаче съм изключително внимателен, защото първата постановка би трябвало да представя в най-голяма степен това, което съм искал да кажа. Смятам, че това важи за всички творци, които искат да дадат на човечеството своето творение. Не мога да си представя Леонардо, който се е вкопчил в своята Джоконда и казва: няма да я покажа на никого, не искам никой да я вижда (смях). У всеки един автор нарцисизмът е много силен - иска да получи одобрение. Но освен нарцисизмът, който е много важен, още по-важно е любопитството. То е една пружина, която държи човека жив. В момента, в който вече не притежава това любопитство, той е мъртъв, без дори да го знае: продължава да ходи между нас, но вече не е сред живите.


  АННА АМЕНДОЛАДЖИНЕ: Може ли да кажа още нещо?


  МАНЛИО САНТАНЕЛИ: Да.


  АННА АМЕНДОЛАДЖИНЕ: Предлагам да поговорим за езика. За мен беше удоволствие да прочета пиесата ви "Кралицата майка", дори само заради езика. Много красив италиански: хем модерен, хем класически - с нови диалектни елементи, което прави преводът на български много труден.


  МАНЛИО САНТАНЕЛИ: За мен преводът е едно пренасяне. Важно е преводачът да премести кашоните, без да счупи това, което е вътре. Но преводът може да даде и нещо повече - да покаже на автора неща, които той не е забелязал и които изпъкват в единия език, но не и в другия. Езикът не трябва да бъде само красив, трябва да бъде и функционален. Това преводачът сигурно ще ми го потвърди, защото всеки персонаж със сигурност трябва да има собствен език, собствен начин на изразяване. Това е важно и по следната причина: майката в "Кралицата майка" не може да разбере това, което й казва синът - неговите проблеми като журналист, защото те говорят на различни езици. Едно предизвикателство, което считам за отворено - мое лично предизвикателство - е, да напиша пиеса, в която всеки персонаж да има собствен език, който да отговаря на неговата същност, на това, което той носи в себе си.


  АННА АМЕНДОЛАДЖИНЕ: Grazie Maestro! (Аплодисменти.)


  21.02.2011


  



  ТАНЯ ЛОЛОВА СЕ СМЯ И ПЛАКА НА ПРЕМИЕРАТА НА ФИЛМ ЗА ЖИВОТА Й


  Съпругът й Славето открива изложба в Лондон

    250 човека плакаха и се смяха, гледайки премиерата на новия документален филм за голямата българска актриса Татяна Лолова „Портрет на една дама“, на режисьорите Георги Тошев и Ема Константинова, в Лондон. Българското посолство едва успя да побере стотиците желаещи да се срещнат с обичаната актриса. Прожекцията бе част от програмата на течащия в момента трети Фестивал на българската култура в Лондон, организиран от Български културен институт Лондон, LFBC и с подкрепата на българското посолство.


    Татяна Лолова призна, че за пръв път гледа филма и искрено се забавлява, наблюдавайки отстрани какво е преживяла по време на снимките.


    На 13 ноември в БКИ Лондон се откри първата изложба на съпруга на Татяна Лолова, художника Светослав Светославов - Славето, озаглавена „Художникът и неговата муза“. Славето избра Лондон за своя дебют, защото уважи поканата, отправена от г-жа Светла Дионисиева, да бъде част от програмата на Лондонския фестивал на българката култура. В отдел „Изобразително изкуство“ на фестивала са включени изложби на Дечко Узунов и Георги Чапкънов - Чапа.


    „За да може като се върне в България да се хвали, че изложбата е изминала с голям успех в чужбина!“, разказва с усмивка Татяна Лолова.


    В свободното си време Татяна Лолова и Славето посетиха Royal Albert Hall, Serpentine Galleries и ресторанта на Заха Хадит. Голямата актриса и дебютиращия художник посетиха още Tate Modern и Shakespeare Globe Theatre. Преди премиерата на филма Татяна Лолова имаше емоционална случка в магазина Harrods - тя бе спряна от професионален гримьор и поканена да бъде гримирана за специалния случай.


    „Щастлива съм, че успях да зарадвам толкова много хора, но още по-развълнувана съм от факта, че присъствах на откриването на първата изложба на моя съпруг.”


    Българската премиера на филма „Портрет на една дама“ ще бъде на 25 ноември от 18:30 в зала "Люмиер", в рамките на Киномания.


  12.11.2014


  
    Информацията е предоставена от екип на БКИ Лондон:Алиса Ангелова (сътрудник),Светла Дионисиева (директор)

  


  



  КАРИКАТУРНА ИСТОРИЯ - 1


    


  12.12.2014



    Вестник "Стършел" с помощта на 24 карикатуристи и 150 техни карикатури, публикувани в периода на безкрайния ни преход - от 1989 до 2014 г., опитва да напише карикатурната история на прехода.


    Изложбата е приютена от Музея на социалистическото изкуство.

  Чавдар Николов

  Любимата карикатура на българския народ: каратистът, кмет, премиер, Бойко Борисов, изритан от МВР в посока Столична община, откъдето започва главоломната му кариера.


  Изложбената зала често беше огласяна от звучен смях. И като погледнеш, развеселеният посетител стои точно пред тази карикатура.

  Ивайло Нинов

  Николай Пекарев

  Веселин Зидаров

  Милва

  "България на три морета"


  Алла и Чавдар Георгиеви


  



  КАРИКАТУРНА ИСТОРИЯ - 2


  



  28.12.2014



  НИЕ СЕ ШЕГУВАМЕ С РУСИЯ

  Автор на проекта за реконструкция на Паметника на съветската армия в София: Валери Лютов (Изложба "Карикатурна история на прехода", 2014)


  



  И РУСИЯ СЕ ШЕГУВА С НАС

  Автор на шегата: Путин, Владимир Владимирович


  



  КОНЦЕРТИ ЗА БЕБОЦИ В СОФИЙСКАТА ОПЕРА И БАЛЕТ



  Спектаклите „Концерти за бебоци” са рожденици, навършват една година

    Спектаклите „Концерти за бебоци” честват една година от своето създаване на 18 януари, 2014 година. Идеята за тях е на академик Пламен Карталов, директор на оперния театър. За тази най-нова и вече хитова инициатива на Софийската опера и балет, билетите свършват с космическа скорост. За дни са изчерпани количествата до средата на февруари, а интересът към тях расте с всеки изминал ден. Нетърпеливи родители разграбват билетите за първите концерти през месец февруари.


    Концертите в петък, събота и неделя са за деца на възраст от 0-3 години. Целта е от най-ранна възраст те да се приобщават към класическата музика. Чрез емоционални подходи на въздействие върху сетивата се търси активизиране и стимулиране на умственото, интелектуалното и емоционалното израстване на подрастващите.


    Спектаклите се провеждат в среда, близка до обичайната за децата на тази възраст. Малчуганите са настанени удобно върху възглавници на пода и в компанията на своите майки, татковци, баби, дядовци или каки и батковци в продължение на около 60 минути. Слушат любими детски песнички, вокални и инструментални откъси от класически произведения. Инструментите и техният звук са изцяло съобразени с крехката възраст на най-младите посетители на Операта. Концертите са разделени на две части с малък антракт помежду им.


    "Една майка отишла при мъдрец да се посъветва как да възпитава детето си. Мъдрецът я попитал на колко години е нейното дете. Тя отговорила: на седем години. Мъдрецът казал: късно е!", с тази притча Карталов обяснява ползата от ранното запознаване с класическата музика.


    Научно е доказано, че бебета реагират на звуци още в утробата на техните майки. Психолозите пък са категорични, че класическата музика обогатява емоционално децата и действа на тяхното интелектуално развитие.


    Изследванията също така показват, че бебетата реагират според композитора. Например музиката на Вивалди ги успокоява, а произведенията на Бах и Брамс ги тонизират. Мелодиите на Моцарт пък активират мозъчната дейност не само при най-малките, но и при възрастните.


    "С много лек съпровод на цигулка, чело, пиано, флейта, тромпет със сурдинка и ударни също с много мек звук. Дори самите гласове са специфични", хвърли яснота режисьорът на детски опери Юлия Кръстева.


  15.01.2015


  
    Информацията е предоставена от Софийската опера и балет


    


  


  ВЕЧЕР В ПАМЕТ НА ВИЛИ ЦАНКОВ


  Организатори: НАТФИЗ "Кръстьо Сарафов" и издателство "Захарий Стоянов". Място на срещата: Аулата на НАТФИЗ "Кръстьо Сарафов".


    


    Иван Гранитски представи съчиненията (в пет тома) на Вили Цанков. Първият том е изцяло театрален, съдържа „Какъв Хамлет?" - режисьорска концепция за постановъчен план, „Обърнатият чорап” – естетическа концепция, и пиесата „Сребърната паяжина”, както и „театрални разкази”. Вторият том съдържа белетристичните му творби „Цинобър”, „Еднооките”, „Сбърканият”, както и думи за Вили Цанков от Леон Даниел и Чавдар Добрев. Третият том представя „ Седемте небеса”, „Горящият ангел” и други белетристични творби, за режисьора разказват Юлия Огнянова и Панчо Панчев. Четвъртият том е събрал „Вилиси”, „Черупката” и „Змей”, „думите” са от Петър Караангов и Радко Дишлиев. Петият том представя „Разкази в синьо” и „Вавилонски кули”, а така също споделеното за Вили Цанков от поетите Найден Вълчев и Никола Инджов.


  



  МОМЕНТИ ОТ СРЕЩАТА

  Иван Гранитски и Юлия Огнянова


  Снимки: velyub (T-now)



  



  ЮЛИЯ ОГНЯНОВА: Отидох в Париж след Вили. Когато французите разбраха, че една режисьорка е пристигнала от България, организираха среща с молба да им разкажа повече за него. Той ги беше впечатлил с аристократизма си. Качествата, които Вили притежаваше, много трудно се придобиват, трябва да са вродени. Ако се развият след това, правят много силно впечатление на всички наоколо. На тази среща се събраха около 30 човека парижани, водени от желанието да научат повече за Вили. Подобно нещо не ми се е случвало във Франция. Много българи са отивали там, но явно не са успели да събудят толкова силен интерес у французите. Това дава представа за Вили Цанков. Ако за него трябва да се каже нещо с една дума - той беше личност... и като че ли не беше българин. Притежаваше някакво достойнство, което имат и французите. Това им беше направило много силно впечатление и те ме питаха дали всички българи са такива. Аз им казах, че... (кратка пауза). Това исках да кажа. (Бурни аплодисменти.)

  ЧАВДАР ДОБРЕВ: (...) Вили беше опозиционер. Той внасяше една нова култура, която органически не се вписваше в онова, което беше основния магистрален път на българския театър. Сравнявах го с големия руски режисьор Таиров, защото като него разглеждаше всички компоненти на театъра като равнопоставени: осветлението, музиката, актьора, художника. Всички те се подчиняваха на една воля - тази на режисьора. Таиров особено държи на жеста, на пластическия израз на идеите, на танцувалната стъпка, а Вили това го умееше. Той казваше, че изкуството е избор, подбор, синтез, т.е. то е форма. Обвиняваха го, че е празен формотворец, но не знаеха (аз тогава някои неща ги предусещах), но те не знаеха, че в същото време зад неговите доста екзотични фигури на сцената, бравурно поднесени, зад тази, бих казал, потискаща организираност на постановъчното единство се крият идеи. Той е един от първите, които блестящо показаха, че ние, още в социалистическото общество, значимо сме отчуждени или се отчуждаваме. Той показа голямата драма на българския народ, която се състои в това, че с падането под турско робство е унищожена българската аристокрация. В резултат на това ние лесно се приспособяваме, лесно се продаваме, лесно правим компромиси - винаги избираме оцеляването. Вили Цанков не избираше оцеляването като творец. (...) Той е класик на модернизма, на истинския модернизъм - не на сегашния, който обслужва масата и за който се плаща, а на модернизма, за който преследваха. (...) Смятам, че с всичко това Вили Цанков е безсмъртен.

  Юлия Огнянова и Васил Стойчев


  



  НАДЕЖДА СЕЙКОВА: (...) Не помня да е викнал, да е креснал, дори когато спореше вътрешно неистово, неговият спор беше интелигентен - никога шумен, скандалджийски. Той така се и бунтуваше. Помня негови бунтове срещу някои падения на проф. Дановски около психологическия театър, около съдържанието и формата, защото Вили като негов студент се грижеше и най-малкото нещо да има изящна и точна форма. Дановски казваше, че трябва да се тръгне преди всичко от съдържанието и смисъла, но Вили много тихо, но упорито, твърдеше, че формата също е нужна - прецизно да бъде измислена, за да разкрие съдържанието. (...) Когато бях ректор, предизвиках един разговор с него и го поканих да дойде тук като преподавател, но той каза: "С педагогиката трябва да се започне по-отрано." (...) В нашата памет, в театралната ни история, Вили Цанков ще остане като творец - философ и естет. Радвам се, че се познавах с него. (Аплодисменти.)


  КИРИЛ ДОНЧЕВ: (...) Имах щастието заедно с него да направя дебют в киното и за късмет този дебют ("Между релсите" по сценарий на Свобода Бъчварова - б.р.) получи "Сребърният лъв на Сан Марко" на кинофестивала във Венеция. (...) Не е вярно, че Вили не правеше скандали. Аз съм спътник на репетициите...


  РЕПЛИКА: Той беше аристократ.


  КИРИЛ ДОНЧЕВ: Е, скандалджия аристократ (смях). Имаше един спектакъл в Театър "София", в който участваше Кирил Господинов. Двамата с Вили имаха търкания още от Бургас. Кирил пак почна да прави маймунджилъци. Вили седи на режисьорския ред и като кресна "Куче" (на Кирил Господинов му викаха "Куче"), стана целия морав, излезе от осмия ред, тръгна към сцената и аз имах чувството, че или ще получи инсулт, или ще утрепе Кирил Господинов. И в това състояние минава покрай мен, покланя се и ми казва учтиво "Здравей". (...) Когато правеше "Хамлет" (помагал съм му в две постановки - първата в Театър "София", втората във Варна), вечната му приказка беше: "Моля ти се, само не цигулки." Не обичаше струнни инструменти, освен ако не са екзотични. (...) С Иван Теофилов имахме щастието да бъдем оръжиеносци на режисьорите - спътници оръжиеносци. Вили имаше слабост към фехтовката и беше направил допълнение към скандалната си постановка "Сизиф и смъртта": след основния спектакъл цялата трупа играеше и фехтовален спектакъл. Иван Теофилов беше написал за този допълнителен спектакъл следния текст:


  
    Под всяка легенда и всеки сонет


    грижливо подписва се някой поет.


    Аз съм смешник и на всичко се смея,


    своите песни не пиша, а пея.

  


  На Вили спектаклите пееха. (Аплодисменти.)



  ЦВЕТАНА МАНЕВА: Имам една неосъществена, несбъдната мечта, и тя е, че в театъра не работих с Вили Цанков. Той обещаваше, но така се стичат нещата, че не всичко, което искаш, се случва. Има обаче три филма, които съм снимала с него. Това са "Сватбите на Йоан Асен", "Буна" и "Четвъртото измерение". В резултат на този опит, когато по-късно гледах постановки на Вили Цанков, ми стана ясно какво е битов реализъм и защо Вили е такъв, какъвто е: с невероятната си мяра на човешко взаимоотнасяне и стил, дори и в облеклото. Стана ми ясно какво значи да притежаваш естетическа съвест. И от този миг до ден-днешен първото нещо, което забелязвам, когато прожекторите осветят сцената, е, дали представлението, което предстои да видя, е естетически безсъвестно или съвестно. Затова до ден-днешен му благодаря. Всичко останало са подробности. Един друг режисьор ме научи колко е важно естетиката да ме съпътства, доколкото е възможно, дори когато се отпускам, дори когато съм насаме, защото все някога ще ми се случи да участвам в моноспектакъл - а там си сам и би трябвало да си привлекателен и в тази, както се казва, разпуснатост на самотата. Изпитвам някаква смесица от тъга, напрежение и омерзение. Защото идеята да се издават, почти да се възкресяват тези личности след един период от време, който според мен не свършва - това е четвърт век, ни кара да осъзнаем, че не сме ги споменавали достатъчно и сме се примирили. Не знам що за хора сме ние българите - като си погребваме мъртъвците, много искаме да се отървем и от духа им. След което се сещаме и се връщаме, но някак си вече е късно. Боя се, че те няма да ни се обаждат, колкото и да четем, колкото и да си спомняме. Това се случи за тези 25 години - погребахме духа. Веднъж Александър Фол ми каза, че има един шумерски надпис върху камък: "И настъпиха лоши времена, никой не чете, всички пишат, и децата не слушат родителите си". Ще издаваме, ще продължават хора да пишат, проблемът е кой ще чете. (Аплодисменти.)

  Велимир Велев и Юлия Огнянова


  01.04.2015


  



  ОБЕЩАВАЩО НАЧАЛО ЗА ОЩЕ ЕДИН СТОЛИЧЕН ТЕАТЪР


  След"Нов театър"-НДКврати отвори и Независим театър


    Независим театър е създаден от актьора, режисьор и продуцент Слав Бойчев и е част от МОНТФИЗ (Младежка организация за независимо театрално и филмово изкуство).

  Снимка: Независим театър



    Предвижда се театърът да бъде сцена на най-добрите независими театрални формации и спектакли. Да организира конкурси за независими театрални проекти, които да бъдат реализирани на неговата сцена. Да бъде репертоарна столична сцена на най-добрите театрални спектакли на извънстоличните театри. Да продуцира собствени театрални спектакли и да бъде организатор на международни и национални ателиета, форуми, театрални фестивали. Да участва в международни копродукции и копродукции със столични и извънстолични театри. Със специална комисия театърът ще подбира най-добрите спектакли на новозавършващи класове от театралните ВУЗ-ове в България. Актьорите и екипът на всяка нова продукция ще бъдат избирани с национален кастинг. Репертоарът на Независим театър ще бъде обособен в няколко програми: Основна програма, Програма Специална селекция, Програма Наградени представления, Програма Ново поколение, Програма Гостуващи, Програма Алтернатива. За всяка от програмите ще бъде назначен художествен съвет, който ще подбира спектаклите.



  По материали на Независим театър


    Независим театър беше открит на 6 май 2015 г. със спектакъла „Омайна нощ” от Жозиан Баласко, постановка - Велко Кънев, сценография - Вечеслав Парапанов, костюми - Мария Диманова, с участието на Асен Блатечки, Мария Сапунджиева и Юрий Ангелов.


  



  ГАЛЕРИЯ АЛГАРА ПРЕДСТАВЯ "4D" - Първа част


  



  Изложба на:


  Любомир ВУТОВ,


  Александър ДИМИТРОВ,


  Иван СТОЙЧЕВ,


  Румен ЧИТОВ

  Р. Базайтова, П. Доцова, А. Димитров, Л. Вутов, И. Стойчев, Р. Читов


  



  ОТКРИВАНЕ НА ИЗЛОЖБАТА


  11.05.2015


  ПЕПА ДОЦОВА: Много ми е приятно, че сте тук. Това са едни от най-добрите съвременни български художници, а именно: Александър Димитров, Иван Стойчев, Любомир Вутов и Румен Читов. Преди да дам думата на специалиста, искам да ви приветствам с "добре дошли" и да ви пожелая една много приятна вечер тук в нашето пространство. А сега ще помоля изкуствоведа г-жа Ралица Базайтова да каже няколко компетентни думи за героите на вечерта.


  РАЛИЦА БАЗАЙТОВА: Скъпи приятели на изкуството, скъпи приятели на тези четирима прекрасни наши автори, бих искала да споделя с вас няколко мисли и няколко вълнения, които аз самата изпитвам при срещата си с тази изложба. Харесах я още когато беше само обява и покана във Фейсбук. Това се случва рядко, но в този случай е така... Немският галерист Матушек очевидно е имал едно прозрение и един много фин поглед към изкуството, за да реши да събере заедно тези автори още през 1992 година като намери нещо общо в творбите им. Те самите казват, че между тях няма нищо общо. Аз се опитвам да намеря общото, което той е доловил и смятам, че един внимателен поглед може да го открие и днес в развитието, което те са претърпели през годините. Откривам го в творческия потенциал, във високите художествени качества, ярките цветове, отношението към формата, смелостта да ползват колажите, различните материали и различните форми - именно в този жив поглед към изкуството, който всеки един от тях носи. Живопистта на Александър Димитров ме привлича с своята фигуративност, със спомена за двайсетте години в българската живопис - с елегантните образи от този прекрасен български сецесион, с отношението към формата, природата, архитектурата и фантазиите, които тръгват в тази посока.


  [image: 65.4D_01]



  Александър Димитров


  Снимки на творците пред творбите им: velyub (T-now)


  Много са интересни произведенията на Иван Стойчев, които могат да се възприемат като пластики и колажи едновременно, със своето натрупване и изграждане във формата - интересни фрактури и съчетания на контрастни форми и цветове.



  [image: 66.4D_01]



  Иван Стойчев


  Много интересни са и колажите на Любо Вутов, използването на различни материали: дърво, метал и други елементи в творби, които можем да оценим като живопис, и особено неговите прекрасни пластики, в които виждаме вдъхновението от египетското изкуство, инкрустациите, това, което ни напомня за средата на второто хилядолетие преди Христа - за времето на Ехнатон и Нефертити и многобройните им роднини - творби, създадени по един модерен, нетрадиционен и особено оригинален начин.

  Любомир Вутов


  И това, което ми сподели Румен Читов: тук можете да видите три стари негови произведения, които се показват за пръв път - три негови графики, можем да ги наречем, колажи - можем да ги наречем, върху в-к "Работническо дело" - от онази епоха. Можем дори да ги счетем като археологическа рядкост в наши дни, напомнящи за папируси, подходящо кореспондирайки си с египетските произведения на Вутов. В тях няма, както той каза, политически елемент, но могат да ни накарат да си спомним много неща от онази епоха. И редом най-новите му произведения, отново в различни форми, с различното колажиране и натрупване на цвета, формата, напомнящи за графитите по днешните стени - интересни творчески инвенции.

  Румен Читов


  Връщайки се отново към онзи германец в далечната 1992 година и към неговото прозрение, че тези хора имат качества, че те и тогава са били важни имена в българското изкуство и предстои да се развият още повече, виждаме, че събирайки произведенията им в колективна изложба, той им е дал една посока и път. Това негово решение е създало приятелство и творческо общуване между тях, което в следващите години е дало своите плодове. Още веднъж поздравления за четиримата ни автори.


  РУМЕН ЧИТОВ: Госпожо Доцова, благодаря ви за гостоприемството, за благородството да ни приемете тук. Госпожо Базайтова, благодаря ви за хубавите думи, за прозрението да кажете важни неща за всеки от нас. Приятели и колеги, благодаря ви, че отново сме заедно, на всички останали, благодаря ви, че сте тук. Можем да считаме, че изложбата е открита.

  Музикално изпълнение на Юри Марков пред "папирусите" на Румен Читов


  



  ГАЛЕРИЯ АЛГАРА ПРЕДСТАВЯ "4D" - Втора част


  



  ТВОРБИТЕ НА ЛЮБОМИР ВУТОВ

  Снимки: Божан Вутов

  1500 - В.С.

  Портрет

  Взаимодействия

  Призрачен кораб

  Застопорен Призрачен кораб

  ТЕАТЪРЪТ - ДРУГАТА РЕАЛНОСТ


  Среща с режисьора на "Комеди франсез" Галин Стоев


  Национален дворец на културата



  28.05.2015

  Снимка: velyub (T-now)



  



  МОМЕНТИ ОТ СРЕЩАТА


  ГАЛИН СТОЕВ: Театърът може да бъде разглеждан като социална акупунктура, т.е. той може да забие игла в място, където много ще заболи в началото, но това ще отблокира енергия - ще позволи на потока енергия да започне да циркулира нормално. Моят апел е за качване на ниво на съзнателност. Мисля, че театърът би могъл да го направи. Това е сто пъти по-важно в момент, в който обществото се успива все повече и повече или е склонно да инвестира енергията си на грешните места. В този смисъл аз вярвам, че театърът има огромен потенциал, който все още е неизследван и неоткрит. Като си мисля за моите първи опити да правя театър, те са били продиктувани от несъзнателност плюс егоцентризъм: желанието да бъдеш гледан от много хора и да бъдеш харесван. Тази първа клопка е много мощен магнит. Колегите, които успеят да останат в професията, особено в ситуация като днешната, когато става все по-трудно и по-трудно икономически човек да живее в тая професия, имат шанс да открият какво има от другата страна на огледалото. А там се отваря ДРУГАТА РЕАЛНОСТ - нали така се казваше темата на срещата. Тази друга реалност има единствено смисъл, ако ни върне към нашата си реалност, но вече позиционирани по друг начин. (...)


  Ние разполагаме с език или с някакви кодове - комуникационни и социални, които често предизвикват повече объркване, отколкото предаване на информация в чист вид. (...)


  Циклично съм се сблъсквал с нищото. Това обикновено се случва на няколко етапа. Преди да започнеш репетиции, си много вдъхновен, защото знаеш как трябва да се случи спектакълът. Но като започнете да репетирате - някъде по средата - абсолютно си изгубил това, заради което си започнал. Обикновено актьорите въобще не правят нещата, които трябва да правят, освен това не разбират дълбоко. Ти не знаеш защо прекарваш толкова много време в едно помещение с тях (смях), има много по-интересни хора, с които си струва да си прекарваш времето. После наближава премиерата и тъкмо нещо да стане... Най-тежко е на предпремиерата, когато дълбоко разбираш, че нищо не става, че не е трябвало да го започваш и че нямаш право да губиш времето на другите хора по този начин. Премиерата минаваш като самуилов войник, т.е. не знаеш къде и как. После идват хора, които ти казват много хубави неща или нищо не казват. Ти не знаеш на кого да вярваш, но дълбоко в себе си знаеш, че си се издънил. Попадал съм на записи на мои представления малко след премиерата и съм се възхищавал на това колко лошо е поставено, колко грешно е разчетено (смях). И когато съм чел - преди четях, но от няколко години спрях да го правя, лоши критики, единственото нещо, което ме успокояваше, беше, че аз мога да напиша много по-лоша критика за моята постановка (бурен смях). Всичко това го разказвам, за да се знае, че режисьорът, който в нашата театрална традиция е остойностен като човек, който знае всичко и трябва да поведе парада, има огромни пространства и времеви отрязъци на пълна несъзнателност и изключване. Като че ли разполагаш със средство, което ти дава възможност да произвеждаш смисъл като работиш - през общуването, и средство, което може да го отнеме внезапно и изведнъж, т. е. разполагаш с много мощно средство, което може да избухне в ръцете ти, ако не го контролираш, а може и да не се включи, когато е необходимо, и чийто смисъл не можеш да определиш и изразиш докрай. Това се случва в безсънните нощи, когато се питаш: защо започнах, кому е нужно? Действителността непрекъснато ни дава доказателства, че може и без това. От друга страна има някакъв вътрешен импулс, който продължава да те тегли натам. В крайна сметка между двата стола продължаваш да упражняваш този тип дейност в полусънно, полусъзнателно състояние. Това състояние в един момент започва много да тежи, защото когато човек върши нещо не напълно съзнателен, възможността да бъде нещастен е много по-голяма. (...)


  Друга идея, която ме вълнува от няколко години, е възможността да поставиш зрителя в позиция да гледа активно, т.е. да е задължен непрекъснато да се конфронтира със ситуации, в които трябва да прави избор. Да минава през лабиринт от усещания, от обстоятелства, които го карат не да консумира гледаното, а да създава гледаното. Изграденото на сцената трябва да съществува единствено, за да предизвиква тази активна позиция - да не бъде някакъв естетически обект, а машина, която да предизвиква преживявания в залата. Зрителят може да бъде задължен да гледа активно, само ако се влезе в неговото интимно пространство и оттам да бъде издърпан. Тогава той ще стане чувствителен, защото на никое друго място няма да му се предложи такава стратегия на гледане, ще стане и съавтор, понеже без него това произведение няма смисъл. То е като с пиесите: те са недовършени текстове, които могат да се довършат единствено, когато се произнесат от едни хора пред други хора или се изиграят от едни хора пред други хора. Винаги има един процент недовършеност в театъра, който всяка вечер виси като гилотина над главите ни: или ще се случи и осъществи тази вечер, или няма. Трудно е да се живее с това, но пък когато се случи, удовлетворението е голямо, и то не защото са ти харесали представлението, а защото се е случило общуване - предаване на информация в чист вид. Тя никога не тече в една посока - там започват едни химически реакции, които са невероятни в нивото на постигнатата синхронизация. Когато в едно пространство има много любов, хората могат да тичат, да скачат със затворени очи, но никой няма да удари никого, т.е. синхронизацията ще позволи тези движения да са толкова флуидни едно в друго, че да са едно. Да бъдем едно е изначалното ни състояние. Има много малко места, където това може да ни се припомни, особено в обстоятелствата на крайна и тотална разделеност, в която сме принудени да общуваме и живеем. Ние сме ограничени в нашите тела - всяко има отделно его, те не си пасват и т.н. Пак се връщам на този мощен потенциал, с който разполага театърът. Много е важно театралното образование да започне оттам - да се занимава с алхимичните възможности, които потенциално този тип занятие носи в себе си. Тогава и акупунктурата, която ние ще почнем да упражняваме, била тя социална, психологическа или астрална, би започнала да дава резултати много бързо. И театърът ще стане важен елемент в обществото, защото ще се превърне в опасно място, където може да се събере социална и човешка енергия и да се канализира. (...)


  Идеалното представление, според мен, би ползвало принципа на православната икона. В нея няма перспектива - не защото не са знаели как да рисуват перспектива, а защото иконата е направена така, че не ти да я гледаш, а тя да те гледа, т.е. перспективата е обърната. Когато си пред иконата, погледът й влиза в теб и може да отиде много дълбоко на места, които не си подозирал, че съществуват и не би искал да ходиш там. Тоест тя настоява за пределна откровеност, което значи и поемане на отговорност за собствените чувства, мисли и всичко, което те предизвикват. Значи, идеалното представление би било като икона - не би имало особена перспектива и дълбочина назад, но винаги би гледало зрителя, когато зрителят го гледа. Не знам как се прави това.


  ЯНА БОРИСОВА: Присъствал ли си на такова представление, което те гледа като икона? Какво е то от гледна точка на публиката?


  ГАЛИН СТОЕВ: Да, случвало ми се е. Примерно тук - в НДК, когато бях първи курс, се играеше спектакълът "Фантасмагории" на Теди Москов... Сега ми хрумна чудесна идея: за представления, които някой е гледал и са го покъртили, но вече не се играят, да се правят такива вечеринки, където той да разкаже представлението и всички да го преживеят. (...) Аз мога да разкажа така "Фантасмагории" на Теди Москов. Това представление ме побъркваше - гледах го всеки път, когато се играеше. След лекции в Академията идвахме тук - пускаха ни без билети, защото вече ни познаваха. Беше много смешно представление - много остро и в същото време, изтъкано с огромна нежност и поезия. Беше по "Малкият Цахес, наречен Цинобър" на Е.Т.А. Хофман, преразказано от Теди Москов. То нямаше нищо общо с приказката, освен че главният герой беше едно уродливо джудже - много грозно и много зло, което се играеше от Мая Новоселска много хубаво. На сцената излизаше една Фея, която се оплакваше, че хората вече не вярват в чудеса и феи - никой няма нужда да преживее чудо. В същото време в един ъгъл неудържимо ревеше уродът (Мая Новоселска), защото го бяха обидили нещо. Той плачеше, плачеше и казваше: Ох, защо, защо не ми се случи някакво чудо? Феята веднага го питаше: Значи ти искаш да ти се случи чудо, кажи какво искаш? Уродът се замисляше и казваше: Искам аз да съм красив, а всички други - грозни (смях). Без да си дава сметка, че ако той стане красив, а другите грозни, пак ще бъде сам, защото те ще го смятат за грозен, за урод. Беше прекрасно, прекрасно! Имаше един Княз, който се играеше чудесно от Кръстю Лафазанов: караше подчинените си да изпълнят марш на най-кадърните, те се подреждаха и хващаха този, който играеше Човекът - протагониста на другия, изхвърляха го и казваха: Марш на най-кадърните (смях). За да победи доброто, Човекът трябваше да мине през страшни перипетии. Накрая то можеше да победи единствено, ако той получи един печат. На едно гише той молеше за този печат, а Чиновникът непрекъснато повтаряше: Зает съм, в почивка съм, зает съм, в почивка съм. Човекът беше с налъми и му казваше: Добре, добре, вие сте зает, вие сте в почивка, но аз кога ще живея, кога ще ми се случат хубави неща? А Чиновникът му отговаряше: Когато ти цъфнат налъмите. Човекът тръгваше да си ходи и всички виждаха, че налъмите му са цъфнали. Тогава излизаше Мая Новоселска и пееше песента за цъфналите налъми, а аз неудържимо плачех на този момент. Не знам защо. Ето, тогава съм преживявал такова нещо - много, много силно. В първото представление на Сфумато "Чайка" имаше едни десет минути, които бяха покъртителни. Сещам се за още едно представление. То беше на импровизационен принцип и се случваше едва ли не в реално време пред нас. Не знам колко бяха репетирали, но беше в един физкултурен салон в Париж. По един стих на Емили Дикинсън и траеше около два часа и половина. Влизаше се в едно медитативно състояние на гледане и това можеше да продължи с часове. Ако минеш този праг от 2 часа и 40 минути, след това може да гледаш и пет часа. Но това е и малко по-различна култура, публиката е привикнала може би. Тук нямаме такава традиция. (...)


  "Войцек" е едно от малкото представления, с които се гордея. То беше хубаво, но падна бързо (смях). Не съм сигурен, че сега бих дръзнал да правя "Войцек". Но тогава преди 20 години... правех неща, които в повечето случаи не разбирах. Имам едно представление във Варненския театър, което не беше никак лошо: "Игра на любовта и случая", пиеса на Мариво. Един френски автор, който пише 70 години преди Френската революция. Тогава не говорех френски. На български съществуваше един изключително лош - престъпно лош превод на този текст. Взех го и го поставих (смях). Години по-късно работих този текст на френски в Париж. Когато го прочетох, с ужас разбрах, че съм работил някакъв неверен текст (бурен смях). Трябва да се извиня на хората, които са гледали това представление - това не е Мариво. Тогава като млад режисьор бях сложил и други текстове (още по-бурен смях). Мариво не ми беше достатъчен - сложих и други. Представлението иначе не беше лошо, но това вече беше друга история. Проблемът при този автор е, че е непреводим. Той успява да издигне нивото на софистицираност на езика толкова високо, че една фраза да носи два противоположни - взаимно изключващи се, смисъла. В театъра това не може да се приложи - ти не можеш да изиграеш двете неща едновременно. А тук целият текст е написан така. Френските актьори приемат това като много красив текст и го чуруликат. Аз им казах, че нищо не разбирам и като с чук ги биех: ама защо тук е така, защо тук е така, и те се видяха принудени да спрат с чуруликането и да се върнат към логиката на текста. Тази комбинация даде нещо много интересно, но няма как да се преведе. Французи, които го гледаха, казаха, че имат чувството, че текстът е преведен наново на френски - от френски, защото го слушат и разбират по съвсем различен начин. (...)


  Благодаря ви много за вниманието и търпението, и се надявам да имаме още срещи (аплодисменти).


  редактиран текст


  



  "ОПЕРА В ПАРКА" - ПРЕДСТАВЯ СОФИЙСКАТА ОПЕРА И БАЛЕТ



  Шесто издание на Летния фестивал "Опера в парка": 12.06.2015 - 18.07.2015


  Провежда се в парка на Военната академия "Г. С. Раковски"


  
    Във фестивалния афиш са оперите: „Мадам Бътерфлай" от Джакомо Пучини и „Ловци на бисери" от Жорж Бизе, и балетните спектакли: „Лебедово езеро", „Кармен”, „Рапсодия в синьо", „Зорба гъркът" и „Жизел”.


    Програмата за малките зрители включва детските опери: „Хензел и Гретел” от Хумпердинк, „Червената шапчица" от Александър Владигеров, „Вълшебната флейта" за деца от В.А. Моцарт, „Мечо Пух" от Андрей Дреников, и балетите „Зле опазеното момиче” и „Пепеляшка”.

  


  



  ПРЕСКОНФЕРЕНЦИЯ


  09.06.2015

  Г. Бежанска, П. Карталов, М. Петев и Б. Спасов


  



  ПЛАМЕН КАРТАЛОВ (директор на Софийската опера и балет): Добър ден на всички. Поканихме ви за шести път в парка - тази прекрасна градина във Военната академия, където сме имали винаги благословията на ръководството - в случая на контраадмирал Петев. Благодарим му за огромната прегръдка, която дава на изкуството - на операта и балета, но без Столична община, без кмета на София г-жа Фандъкова и директора на Дирекция "Култура" г-жа Бежанска това не можеше да се случи. Ние сме един много солиден екип, който реализира този любим за столичани и за гостите на столицата фестивал "Опера в парка". Знаете, че миналата година имахме две събития на открито: едното беше на площад "Св. Александър Невски", другото тук. Богатият културен живот на столицата се развива благодарение и на Софийската опера и балет. Днес сме ви поканили да съпреживеем заедно първите стъпки към новостроящата се трибуна, които реализира Динакорд, и да ви съобщим някои новини във връзка с шестото издание на фестивала "Опера в парка". Тази година той се случва благодарение на спонсорите Обединена Българска Банка - един наш постоянен партньор през последните години, и за пръв път - Виваком. Има един деликатен момент - за пръв път си позволяваме да посветим едно от нашите представления на малкия Васко, за да можем всички да се радваме на неговото здраве, когато се излекува. Дано с нашата малка помощ той да бъде подкрепен във всичко, което е необходимо за лечението му, и по този начин да бъдем в полза на публиката, не само емоционално, а и чисто човешки. Какво да ви кажа повече - това е едно лятно културно събитие, в което са включени няколко оперни и балетни представления. Откриваме летния сезон със спектакъла "Мадам Бътерфлай", който вече играхме тук преди няколко години с огромен успех - много хубаво се вписа високият хълм на Нагасаки; след него идва едно представление, което няма да се развива на остров Цейлон, а в парка на Военната академия - това е операта "Ловци на бисери", нашата най-нова премиера, спонсорирана изцяло от Столичната община, която ние реализираме като нов оперен продукт специално за тази сцена. Спектаклите минаха с голям успех на сцената на Софийската опера и балет под диригентството на Маестро Борис Спасов и Дидие Талпен от Франция. Балетните спектакли са емблематични: "Лебедово езеро", без което не може да мине нашият балетен репертоар. За най-младата публика: "Кармен" от Бизе-Шчедрин, "Рапсодия в синьо" от Гершуин и "Жизел" от Адам. Както виждате, търсим едно проникване на природата в изкуството, съединявайки естествената среда на парка със заглавията, които ние премодулираме по съвсем друг начин - това не са същите представления, които публиката вижда на закрито. Отново благодаря на ръководството на Столичната община, на Дирекция "Култура" - без да сме опера към Общината, ние толкова активно работим с нея, че нашите проекти нямат край. За много от тях вие тепърва ще научавате. Благодарим на всички колеги от Българското национално радио, от Българската национална телевизия, от bTV, Нова телевизия, Евроком, СКАТ - да не пропусна някого, също и на международните кореспонденти, които са наши редовни гости. Вие постоянно следите нашата дейност и аз ви благодаря от името на целия колектив, защото едно събитие не може да се случи, ако не стане факт чрез вас журналистите и медиите. Не искам да пропусна да споделя, че заедно с тези представления работим още три проекта. В момента завършват репетициите за нашето японско гостуване през месец октомври. Снощи мина генералната репетиция на "Турандот" в нова версия, която правим за някои от сцените в Япония. Спектаклите се дирижират от Маестро Григор Паликаров и Маестро Спасов. Заедно с това под диригентството само на Григор Паликаров ще се представят три представления на операта "Княз Игор" от Бородин в една нова драматургична версия, която публиката в Япония ще види за пръв път. Знаете, че нашият спектакъл завършва с любов и помирение, с изгаряне на меча на омразата и войната. Това е интересна версия. Много рядко публиката може да види спектакъл на "Княз Игор" без последната част, която не е на композитора Бородин, а е добавка след смъртта на автора от Александър Глазунов. Другият ни проект е представянето за трети пореден път на цикъла "Пръстенът на нибелунга" от Вагнер под ръководството на диригента Ерих Вехтер. След това имаме един друг план - да покажем този спектакъл в родината на големия немски Маестро, точно там, където е живял неговият покровител баварският крал Лудвиг II. Това е проект за следващото лято, но ви давам един малък отчет върху какво работи нашият театър в момента. Не спира нито за миг нашата работилница, нашата фабрика, да произвежда в тази нескромно казано неблагодарна културна политика това, което ние можем да правим с голям професионализъм. Сара-Нора я представих чрез нейните балети, които нашият театър ще подари на своята публика. Благодарим на Министерството на отбраната, което осигурява част от гримьорните. Да се надяваме на хубаво време - Бог е бил винаги с нас, когато сме играли на открито. Знаете, че навсякъде валеше и трещеше около София, но Св. Александър Невски ни пазеше и ние не получихме нито капка по време на спектаклите - пет на брой с "Борис Годунов". Догодина, ако се организираме по-икономически достойно, може да ви изненадаме с една нова опера пред храма, това е въпрос на бъдещето. Благодаря ви, добре дошли в парка на Военната академия на нашия фестивал "Опера в парка". Имате думата.


  ГАЛИНА БЕЖАНСКА: Добър ден. Вероятно ви прави впечатление, че нашият кмет има изключително отношение към откритите пространства и когато Маестро Карталов предложи Военната академия да бъде отворена за гражданите на София като място за културни събития, това беше прието с огромно удоволствие и благодарение, както каза Маестрото, един здрав екип, който е между Столична община, Военната академия и Софийската опера, ние успяваме да го направим за шеста година по време на една криза, в която Столична община не е намалила нито със стотинка бюджета си за културния календар. Като допълнение искам да кажа, че за втора година ние отваряме и парк "Врана". За пръв път беше миналата година по повод Деня на София - 17 септември, където с друга национална институция, каквато е Софийската филхармония, направихме три вечери в парк "Врана". Това ще се случи и тази година около 17 септември, т.е. откритите пространства да бъдат пространства за култура. Маестро, от името на кмета на Столична община г-жа Фандъкова ви благодарим за идеята, благодарим ви за партньорството и можете да разчитате на нашата помощ и съдействие оперативно от Дирекция "Култура". Благодаря.


  МИТКО ПЕТЕВ: Добър ден и от мен. За Военна академия е изключителна чест да бъде домакин на това, което се случва в парка. Това би било невъзможно без подкрепата от Столична община, и, разбира се, младежкият ентусиазъм на академик Карталов да осъществи една такава идея, защото когато нещо е добро, то е добро за всички. Намирате се на място, което винаги е било любимо на българското офицерство за прекарване на свободното време. В тази беседка, която виждате, от времето на Фердинанд винаги е звучала музика, която е радвала ухото на ценителите на класическата музика, на военната музика. Духовете на нашите деди в момента тържествуват, защото тя отново стана средище на едно уникално музикално представление. Така че да пожелаем, както казват моряците, попътен вятър и седем фута под кила. Да стискаме палци софиянци да се радват на изкуството, което е уникално и заслужава да бъде оценено по достойнство. Благодаря ви.


  САРА-НОРА КРЪСТЕВА: Ние от балета винаги, когато играем на открито, си пожелаваме попътен вятър. За балета мога да кажа, че тази година участваме с единайсет спектакъла - и четири детски, общо петнайсет - една много сериозна програма. Всичките заглавия, както каза и Маестро Карталов, са съобразени с естествения декор, който нашите домакини са ни предложили. Така че се надявам да предизвикаме интерес. По този начин и "Жизел", и "Лебедово езеро", и "Кармен", и "Рапсодия в синьо", мисля, че ще изглеждат чудесно на тази сцена. Участват всичките солисти, премиер-солисти и ансамбълът на балета на Софийската опера. Същевременно пътуваме и из страната. Както каза Маестрото, ние не спираме работа само на една сцена. Това е в общи линии от мен. Ако нещо по-детайлно ви интересува, ще се радвам да ми зададете въпроси. На добър час да е.


  ГРИГОР ПАЛИКАРОВ: Няколко думи от мен за спектаклите на "Мадам Бътерфлай". Спомням си първото издание на този фестивал - беше есента, имах щастието, удоволствието и честта да дирижирам спектаклите на операта "Лакме". И нещо повече: в подкрепа на думите на началника на Военната академия за това, че тук винаги е звучала музика, ще кажа, че даже във времето, когато Военната академия беше закрита за гражданите, аз съм дирижирал в сградата симфоничен оркестър и мъжки хор - преди 18 години. Така или иначе сега тя е отворена. Особеното за операта "Мадам Бътерфлай" е, че ние ще имаме три равностойни изпълнения на главната роля, което е цяло богатство, защото тя е голямо вокално и актьорско предизвикателство - огромна роля. Това са Йоана Железчева, нашата титулярка Цветана Бандаловска и Таня Иванова. Няма да бъде достатъчно да се гледа веднъж "Мадам Бътерфлай" - истинските ценители би трябвало да дойдат два пъти, ако не и три пъти, защото както имаме три изпълнителки на ролята на МАДАМ БЪТЕРФЛАЙ, така имаме и трима изпълнители на ролята на ПИНКЕРТОН: Камен Чанев, Даниел Дамянов, който е дебютант, и Даниел Острецов, който вече дебютира в тази роля много успешно. Спектакълът е изключително удобен да се играе на открито и, както каза академик Карталов, високият хълм в Нагасаки много добре се връзва с обстановката и драматургията на операта на Пучини. Така че "Мадам Бътерфлай" ще бъде едно много силно откриване и аз го очаквам с нетърпение. Надявам се да се хареса на нашите зрители.


  БОРИСЛАВ КОСТУРКОВ: Само вишни трябва да се засадят на сцената.


  ГРИГОР ПАЛИКАРОВ: Зад сцената, между другото, има вишни.


  МИТКО ПЕТЕВ: Има, и то японски, десет дръвчета, но не се виждат в момента.


  РЕПЛИКА: Да се снимат и да се покажат.


  МИТКО ПЕТЕВ: Посланикът е готов да сложи и тук, така че въпросът с вишните е уреден.


  БОРИС СПАСОВ: Добър ден. За нашата постановка на "Ловци на бисери" не е необходимо да има вишни. Може би трябва да има един океан, в който ловците да ловят своите перли...


  РЕПЛИКА: Перловската река е наблизо.


  БОРИС СПАСОВ (смее се): Може би шумът от реката ще ни напомня за океана. В партитурата на тази пиеса доста често се среща бушуването на океана, и в хора специално. Вие ще видите една от най-хубавите творби на Бизе, една от двете му най-значими опери. Другата е "Кармен". Те, за съжаление, не минават с много голям успех приживе. Въпреки това Берлиоз пише много хвалебствена критика за операта на младия господин Бизе, както го нарича той. Тази опера Бизе написва за няколко месеца, защото е изключително вдъхновен от факта, че директорът на театър "Лирик" го е поканил да я напише. Страшно бързо я написва и още преди да навърши двайсет и пет години, се състои премиерата й. В нашия спектакъл ще видите също равностойни състави, имена като Николай Моцов и Хрисимир Дамянов в ролята на НАДИР, Атанас Младенов и Веселин Михайлов в ролята на ЗУРГА, Силвия Тенева и Веселина Василева в ролята на ЛЕЙЛА, и в ролята на НУРАБАД - Александър Носиков и Димитър Станчев. Тези, които не са видели единия състав на голяма сцена, сега могат да го видят тук. Те ще играят по два пъти. Така че пожелавам на добър час на нашата постановка и тук. Благодаря.


  ПЛАМЕН КАРТАЛОВ: Както сами разбирате, общо тридесет и четири представления ще има в тези шест седмици - две оперни продукции, четири балетни с пет заглавия, и шест представления за най-малките ни зрители, с които ние продължаваме нашата политика да отглеждаме бъдеща публика на София. Както ги наричаме - от 0 нагоре.


  БОРИСЛАВ КОСТУРКОВ: До безкрайност.


  ПЛАМЕН КАРТАЛОВ: Да, чувствайте се млади - като част от програмата "Концерти за бебоци". Тук няма да правим "Концерти за бебоци". Мислех си го - майките с количките да дойдат тук, и бебетата да са си в количките, но това си го запазваме за нашия интериор на сцената на Софийската опера. Детските спектакли се продават най-бързо. Уникален интерес. Сърденето е, когато някои деца не могат да влязат, защото местата са ограничени. Трябва може би люлки да сложим по клоните и да използваме и въздуха - във вертикала и в хоризонтала.


  ВЪПРОС: Има ли шанс балетните спектакли да започнат да се играят и с жива музика?


  ПЛАМЕН КАРТАЛОВ: По принцип има и ние ги играем, но притежаваме великолепни записи и използваме също и тази система, която е световна. Единственият ни малък неприятел е времето. И една капка е достатъчна, въпреки че веднъж диригентът Паликаров ми каза: какво да правя, вече вали три минути? А нашият оркестър не хукваше от местата си...


  ГРИГОР ПАЛИКАРОВ: И стигнахме до края.


  ПЛАМЕН КАРТАЛОВ: Докато той не завърши музикалната форма, не напусна пулта. Не може заради дъжд да върнем публиката. За ваша информация много летни оперни арени, сцени и т.н. слагат оркестъра в закритата зала на академията и по кабелен път с монитори пак звучи жива музика. Публиката е най-лесна. Тя си носи чадъри, дъждобрани, одеяла и се опакова. Артистите по договор са длъжни да играят и на дъжд, и на сняг. Но при всички случаи лошото време сваля спектакли. Не искаме да рискуваме, въпреки че балетът си игра в истинско езеро веднъж, това няма да го забравя, оркестър също имахме тогава, но сега не искаме да подложим цял оркестър от седемдесет души на риск - заради инструментите главно. Знаете, купихме над четиридесет чисто нови най-скъпи инструменти за нашия оркестър. Това стана благодарение на нашия спектакъл на тетралогията на Рихард Вагнер. Специално за този цикъл купихме нови инструменти със собствени средства. И не искаме да рискуваме. Но дали е оркестър или запис, имайте удоволствието да гледате балета.


  БОРИСЛАВ КОСТУРКОВ: Обхватът на програмата е много широк - от бебоци до старчоци (смях). Знаем, че репертоарът ще бъде чудесно подбран, с чудесни изпълнители, и в тази връзка е моят въпрос към началника на Военната академия: ще бъде ли подсилено осветлението, как ще бъде осигурен подходът към сцената, защото аз лично съм свалял възрастни жени надолу по пътеката, едва ли не на ръце, в тъмно. Много лампи бяха изпочупени преди две години, настилката е трудна и е доста тежко за по-възрастните хора, които също са от големите и доказани фенове на операта. Вторият ми въпрос е, има ли някакви контакти с метеорологичната служба, горе-долу да се знае какво ще е времето? (Оживление.) Истина, това е много важно. Когато се прави оперен спектакъл на открито, винаги се избира по-сух период, така да се каже. И също: може ли да се направи нещо за по-добрата акустика?


  МИТКО ПЕТЕВ: В смисъл?


  БОРИСЛАВ КОСТУРКОВ: Някаква шашма (смях).


  ПЛАМЕН КАРТАЛОВ: Ти се шегуваш (смях)! Това е най-хубавата акустика на София. Даже и от закритите сцени. Бъди сигурен.


  БОРИСЛАВ КОСТУРКОВ: От зала 1 на НДК сигурно.


  ПЛАМЕН КАРТАЛОВ: От там 100 %. Акустиката тук е... ето, диригентите да кажат.


  БОРИСЛАВ КОСТУРКОВ: Нека, нека кажат. А балет е трудно да се играе на мокро, защото...


  ПЛАМЕН КАРТАЛОВ: Балет от акустика няма нужда.


  МИТКО ПЕТЕВ: Нека да започна с отговора по отношение на осветлението. Очевидно не сте идвали много скоро. Елате тази вечер и ще се убедите, че не само всичко е възстановено, но има и нов тип LED осветление. Отново благодарение на Столична община - изпълниха си своите ангажименти, със съдействието също и на Военна академия. Мога да кажа, че паркът вече свети в пълната си красота. Проблемът е решен. По отношение на хидро-метеорологичната обстановка, ако някой можеше да я диктува, аз бих обещал добро време.


  АВГУСТА МАНОЛЕВА: Колегата каза не само за осветлението, но и за плочките. Аз задавам същия въпрос, защото напоследък тук се сблъсквам с такива неща, че ме хваща срам, че живея в столица на държава, която е член на Европейския съюз. Затова ви питам, ще има ли някои промени за времето, в което ще започне фестивалът, защото те са наложителни.


  МИТКО ПЕТЕВ: Планирано е това нещо, нещата са в развитие, значително се е подобрил паркът от миналата година, включително стълбите, по които минахте - пътеката на началниците на Академията. Планирано е също така и поддържането на плочките. Още един път - това е съвместна дейност със Столична община, имаме пълно съдействие по реализирането на този проект. Нямате причина да се срамувате от парка на Военна академия.


  АВГУСТА МАНОЛЕВА: Добре, ще го напиша това.


  МИТКО ПЕТЕВ: Напишете го.


  ВЪПРОС: Шесто издание. Какви са уроците, които научихте от предишните издания на опера на открито и помагат ли ви те в работата след това през сезона - на закрито?


  ПЛАМЕН КАРТАЛОВ: Срещата с публиката винаги е един урок: да бъдем честни, всеотдайни и професионални в това, което можем да правим. Изводът е, че всяка наша изява привлича нова публика. Тук идва публика, която не отива в Софийската опера. Много пъти сме имали връщане на билет, защото хората са искали тук да гледат спектакъла, а не на закрито. Защо се е стигало до това? При лошо време навън чакат три автобуса на Столичния автотранспорт, които ние поръчваме и плащаме, и само за 15 - 20 минути тази публика е евакуирана към залата на Софийската опера. Спектакълът започва малко по-късно, но ние никога не сме връщали публика. И оттук идва въпросът: не искам да отида в Операта, искам да гледам това представление в парка на Военната академия. Имахме 1-2 такива дами, които протестираха. Да, казват, но на афиша пише "в парка на Военната академия". Добре, казвам, елате следващия път в парка. Така че уроците са тези: срещата с публиката винаги е една голяма отговорност.


  АНА БОГДАНОВА: Мога ли и аз да кажа нещо в тази връзка? Понеже се заговори за това, че публиката, която идва да гледа на открито, е по-различна от тази, която влиза в Операта. Ще ви разкажа един такъв случай отпреди много години. Седя аз на летището и чакам един много важен гост. Няма го, няма го, няма го, притеснявам се. В това време академик Карталов ми се обажда и казва: "Влизай веднага да помагаш, изгубен му е багажът". Това беше точно след терористичния акт срещу кулите в Ню Йорк. Отварям аз вратата, нахълтвам и един полицай ме хваща за рамото и казва: "Вие сте арестувана". Аз му казвам: "Чакайте, моля ви се..." - "Дайте си веднага личната карта и тръгвайте с мен." - "Чакайте, бе, моля ви се, трябваше тук да посрещна един наш гост. Моят директор ми каза да го спасявам бързо." Полицаят ми вика: "А твоят шеф ако ти каже да скочиш през прозореца, ще скочиш ли?" И аз му казвам: "Еми, ако се налага." Той вика: "Кой ти е на теб шефът?" Аз му казвам: "Професор Пламен Карталов, директорът на Националната опера." - "Ааа, ще има ли опера на площада?" (Смях.) Аз му казвам: "Ако Столична община ни подкрепи, ще има." - "Айде минавай, тръгвай, отивай." Така се спасих аз от ареста.


  БОРИСЛАВ КОСТУРКОВ: Е, къде са тия полицаи (смях)?


  РЕПЛИКА: Културни.


  ГРИГОР ПАЛИКАРОВ: Мен са ме спирали за превишена скорост. "И какво работите?" Аз казвам: "Диригент съм в Операта." - "На това ли учите оркестрантите си?" И не ме глоби. Верно е, има такива полицаи, абсолютно е сигурно.


  АНА БОГДАНОВА: Но ето, този човек е бил на площада, той не е влязъл в Операта, но на площада е бил.


  РЕПЛИКА: Той е бил, когато имаше мавзолей и бяха невероятните спектакли.


  ПЛАМЕН КАРТАЛОВ: Благодарим ви, че с това хубаво настроение ни уважихте, и заповядайте на нашите спектакли - на опера и балет в парка.


  



  МУЗИКАЛНОТО ТВОРЧЕСТВО НА ПЕТЪР ДЪНОВ


  На 12.07.2015 г. в Зала „България” се проведе четвъртият концерт от цикъла „Музикалното творчество на Петър Дънов” - "Ставай, дъще!"

  Петър Дънов


  



  Произведенията бяха изпълнени от:


  Камерен Ансамбъл „Софийски Солисти”, диригент и аранжименти - Петър Ганев


  



  солисти:


  Марияна Панова - сопран,


  Пламена Гиргинова - сопран,


  Гиргина Гиргинова - сопран,


  Атанас Младенов - баритон,


  Пламен Бейков - бас


  



  и Националния филхармоничен хор „Светослав Обретенов”,


  орган - Велин Илиев

  Снимка: velyub (T-now)



  



  БЕЗУМНА ТЕАТРАЛНА РЕФОРМА


  



  СЛЕД "РЕФОРМИРАНЕТО" НА РОДОПСКИЯ ТЕАТЪР НЕВОЛИТЕ МУ НЯМАТ КРАЙ

  Снимка: РДТ "Николай Хайтов"


  



  ОТВОРЕНО ПИСМО


  
    
      ДО МИНИСТЕРСТВО НА КУЛТУРАТА МИНИСТЪР Г-Н ВЕЖДИ РАШИДОВ ЗАМ. МИНИСТЪР Г-Н БОИЛ БАНОВ ...

    

  


    Уважаеми госпожи и господа,


    Този текст не е сюжет за филм на ужаса, а реалистична картина на условията, в които съществува един театър, движен приоритетно от желанието за качествена продукция, създавана също така приоритетно от млади хора.


    Родопски драматичен театър „Н. Хайтов” бе открит отново, след принудителна пауза, на 01.04.2014 година. Държа да подчертая, че този акт няма нищо общо с някаква политическа подкрепа, а стана възможен благодарение масовата подписка на театрали и интелектуалци, които са сред най-уважаваните съсловни имена. За „възраждането” на театъра от общината ни бяха предоставени пет административни кабинета без всякаква офис-техника, а за творческа дейност – Камерната зала на театъра; с неработещ озвучителен пулт и осветителна техника. Едновременно с изграждането на администрация и създаването на трупа, трябваше да осигурим чрез спонсори офис-техника за нормална работа на администрацията, машини и инструменти за техническите служби, насъщният озвучителен пулт и лампи за прожекторите. За по-малко от 6 месеца успяхме да съберем от спонсори и частни лица дарения, които да обезпечат работата на административния и технически персонал, на стойност 16 000.00 лв. Надявам се да се съгласите, че това е значителна сума за град като Смолян. Апартаментите на театъра, в които трябваше да настаним младите артисти – ядро на новата трупа, не бяха докосвани десетина и повече години. Наложи се да сменяме сами водопроводни инсталации, бойлери, дограми, да шпакловаме и боядисваме. Това беше един неочакван, но крайно необходим разход. Министерство на културата така и не успя да намери механизъм, да възстанови на театъра принадлежащата му недвижима собственост - апартаментите и дърводелската работилница на Родопския драматичен театър все още се водят на Драматичен театър Пловдив. От това всеки месец театърът ни губи от наем на работилницата. Така стартира театърът - не от нулата, а твърде под нулата. Без администрация, без трупа, без заглавия в афиша, без обучен технически персонал. Но през цялото това време, според закона, вече бяхме подвластни на Методиката. И така още по време на базисната дейност по възстановяване на театъра ние вече започнахме на загуба, защото не продавахме билети...


    Все ми се струваше, че за усилията си да изградим наново една културна институция няма да бъдем „наказвани”, а ще получим подкрепа от Министерство на културата, САБ и Община Смолян. За съжаление нищо от очакванията и предварителните положителни нагласи не се състоя. Дори нещо повече, трудът ни в голяма степен бе умишлено саботиран (за това по-надолу). И въпреки всичко, в края на септември 2014 година театърът ни стартира с четири премиери – „Последният пастир” от Николай Хайтов, реж. Недялко Делчев, „Лазарица” от Йордан Радичков, реж. Крум Филипов, „Карнавал” от Жорди Галсеран, реж. Стефан Спасов, „Майстори” от Рачо Стоянов, реж. Крум Филипов. Продължихме линията на българска класическа драматургия с „Чичовци 2014” по Иван Вазов, реж. Петър Тодоров и „Нирвана” от Константин Илиев, реж. Крум Филипов. Създадохме и спектакъл в актуалния жанр „вербатим театър” - „Без светлини”, посветен на бедствието в Родопите през месец март, с руския режисьор Сергей Горянский. Успяхме – не питайте как – да изградим и детски репертоар; със заглавия като „Бременските музиканти”, „Коледна история на пингвина Оги”, „Копче за сън”... Видно е, че посоката ни бе предимно българска класическа драматургия; за втория сезон предвиждахме акцентът да е балканска драматургия. Междувременно театърът ни получи номинация за „Икар”, беше поканен на театрални фестивали в Шумен и Враца,от Враца се завърнахме с две награди, а най-голямото признание дойде от Словения - наш спектакъл беше селектиран за участие в един от най-престижните европейски театрални фестивали „EX PONTO”. И всичко това: само за една година и в гореописаните условия. На среща през януари 2015 г. в Министерство на културата, на която присъстваха министърът Вежди Рашидов, зам. министър Боил Банов, председателят на САБ Христо Мутафчиев, председателят на Съюзната организация в театъра ни Румен Бечев и директорът на РДТ Крум Филипов, бяха обсъдени конкретни действия за стабилизиране на театъра, под формата на Обещания...


    - Обещание на Министъра на културата, че ще ни бъде осигурен автобус с товарно отделение до началото на пролетта, защото театърът ни няма собствен транспорт и сме принудени да наемаме на изключително висока цена частни превозвачи за осъществяване на турнетата.


    - Обещание за промяна на статута на театъра в Драматично-куклен, което да повиши субсидията от продаден билет.


    - Обещание за гарантирано прехвърляне на недвижимата собственост от ДТ „Н. Масалитинов” – Пловдив, заради което театърът ни губи 200.00 лв. от месечни наеми.


    (Междувременно в публични изявления заместник-министър Боил Банов изрази готовност да се подпомагат театри, които поставят предимно българска драматургия.)


    За съжаление НИТО ЕДНО от тези обещания до днес не е изпълнено.


    През месец март градът ни преживя неочаквано природно бедствие. За цял месец общественият живот застина. Този месец театърът ни изгуби значителна сума предварително планирани приходи и субсидия по действащата Методика. По съвет на Христо Мутафчиев се обърнахме за помощ към Областния управител, защото научихме, че съществува фонд за компенсиране щетите от бедствието. Щетите за театъра, на стойност 12 000.00 лв. са подробно описани в писмото до Областната управа /прилагаме писмото/. До този момент нямаме отговор за исканата компенсация. А действащата Методика зачеркна с още един голям минус справедливостта. Въпреки изключително тежките условия, в театъра репетирахаме на 5 градуса температура и на осветление от акумулатори и в края на месец март стигнахме до премиера на „Нирвана” от Константин Илиев. А в същото време от страна на Калин Сърменов, член на Съвета за театър към министъра на културата Вежди Рашидов, бе изречена в ефир клеветата, че... „в смолянския театър нищо не се случва”...


    И това не е всичко...


    Изключително сложно и неприемливо е отношението на Община Смолян към театъра ни. Бяхме принудени да подпишем договор, в което театърът ни трябва да заплаща ел. енергията в петте административни кабинета и в четирите отстъпени ни гримьорни, въпреки че в решението на Общински съвет е написано „за безвъзмездно ползване”.


    Трябва да се знае, че Общината отоплява с парно адаминистративните помещения от 9.00 до 11.00 часа. Същият проблем в отоплителния период е и с камерната зала, която ни е предоставена. Отопление има от 9.00 до 11.00 и от 16.00 до 18.00 часа, защото в същото време над залата се провеждат репетиции на Ансамбъл „Родопа” и на ОДК. Зала 2 няма звукова изолация и това прави репетициите на театъра абсурдни.


    Трябва да се знае, че за всяко трето представление в зала 1 в месеца, театърът е задължен да заплаща 300.00 лв. за отопление.


    Трябва да се знае, че бившият управител на сградата /сегашен зам. областен управител на Смолян/ назначи настоящия управител на сградата. Въпросното лице не бе назначено преди това като организатор в театъра, заради липса на необходимите качества и ценз.


    Трябва да се знае, че Община Смолян чрез зам. областния управител започна политика на конфронтиране с театъра ни. Общината започна поголовно да наема т. наречените „мечки” на сцената на театъра – Руслан Мъйнов, Камен Донев, Асен Блатечки, Астор, Балета на Софийската опера и т.н. и т.н... 22- хилядният Смолян за кратко време се превърна в нещо като Бродуей. Всичко това смаза смисления репертоар на театъра и усилията ни да създадем активно ядро на театрална публика в Смолян. Нещо повече – слагаха се умишлено дати за гостуващите представления в деня преди или в деня след наши предварително планирани представления. До този момент Общината не е откупила нито един наш спектакъл, но затова пък откупува значително по-скъпи спектакли „мечки”. В настоящата управителка на сградата са и ключовете от складовете „Реквизит” и „Гардероб” в театъра. След 17.00 часа тя не е в сградата и ние нямаме оперативен достъп до театралните атрибути. Когато се опитахме да коригираме тези отношения в разговор със зам. областния управител , думите му буквално бяха: „Това е пазар и ти гориш, защото хората не искат да те гледат.” Ето в това се състои, и на това ниво, уважаеми дами и г-да, прословутата и прокламирана на държавно и общинско ниво „грижа към културата”...


    Накрая ще отбележа и собствения си принос, защото вярвам в личния пример. Съгласих се да поведа театъра, защото съм родопчанин и мислех, че притежавам нещо от подемната сила на родопския дух. Не исках да се предавам пред никакви трудности. За тази една година аз бях режисьор на три от спектаклите. Хонорарите, за които работих (въпреки, че това е високо ниво театрална продукция, номинациите и наградите са свидетелство за това) не надвишават 1 500.00 лв. Толкова нисък режисьорски хонорар няма в българския театър. Аз съм драматург, режисьор и актьор на коледното представление „Коледна история на пингвина Оги” абсолютно безвъзмездно. Освен това помагам в дейността на сценичните работници, лепя плакати, организирам представления, продавам билети. Пренесъл съм цялото си собствено техническо оборудване в театъра и съм оставил личния си автомобил в полза на театъра. Правя го – защото съм убеден, че високия хоризонт, който преследваме, е постижим с цената на саможертва.


    В заключение ще кажа, че въпреки географската отдалеченост на Смолян и статистики, че тук живее най-бедното население на България, а всъщност и тъкмо поради това, съществуването на театралната институция е част от не-изгубването на националната културна идентичност. С оглед и на факта, че сме от районите със смесено вероизповедание, вътрешно политически разумно е, институцията театър в Средните Родопи да не бъде унижавана и унищожавана, заради дребни политически сметки.


    Ако всичко това е надхвърлило представите ви за реалността, знайте, че това се случва с един театър, в една държава – член на Европейския съюз, през 2015 г. в условията на непрекъснато произнасяни мантри от политици и общинари за духовно израстване на нацията.


    Настояваме да се преразгледа сега действащата Методика, която за театър от този мащаб и в тези условия е пагубна.


    Готови сме да предоставим икономически анализ и финансова база, която ще осигури с минимален щат – качествена продукция, културен продукт с терапевтична сила за обезлюдяващите се Родопи.


  09.07.2015


  С уважение:


  Крум Филипов - Директор на РДТ „Н. Хайтов” - Смолян


  



  ВЕЖДИ РАШИДОВ СЕ ОКАЗА "ТРАПЕЗЕН МИНИСТЪР"


  



  [image: 81.Risto_i_Koprinka]



  Снимка: bTV



  



    Новият стар културен министър Вежди Рашидов "е неграмотен, брутален, арогантен, невежа и фукльо, дори е "трапезен министър". Така театралният критик и главен редактор на в. "Култура" Копринка Червенкова защити пред бТВ тезата си, че Рашидов трябва да напусне държавния пост, вместо да кара втори мандат.


    В негова защита пък се яви председателят на Съюза на артистите и отявлен фен на премиера Бойко Борисов – Христо Мутафчиев. Актьорът е и лично задължен на Борисов за това, че преди четири години, когато получи мозъчен кръвоизлив по време на снимки, бе транспортиран спешно от Бургас в София с правителствения "Фалкон", изпратен от тогавашния и сегашен премиер.


    С уточнението, че наблюдава случващото се в българската култура повече от 30 години, критикът обяви, че Рашидов няма абсолютно никаква представа защо е министър и къде се намира.


    "Формата е доста плачевна при него - арогантен, брутален, невежа и неграмотен", отбеляза главният редактор на в. "Култура". Според нея Рашидов е умалено копие на Бойко Борисов. "На България един Борисов й стига – вторият й идва в повече", добави тя, заявявайки, че всички големи негови реформи са се провалили - и театърът, и музейното дело, но пък за сметка на това е рязал ленти пред камерите.


    Същевременно той е и един от най-големите ни скулптори, намеси се водещата Биляна Гавазова, но Червенкова я изненада с въпроса "Кой ви каза?"


    "Това е... публична тайна, така да се каже," отвърна журналистката.


    За 30 години eдинственият, който знаеше какво прави в това министерство, беше Ивайло Знеполски, а човекът, който абсолютно не знаеше какво прави, беше Вежди Рашидов, обобщи наблюденията си Червенкова.


    Мутафчиев отвърна, че българите се страхуваме от хора с характер, а Червенкова го репликира: "Ако нахалството се нарича характер, така е".


    Ако съм тук за да слушам глупости, ще ги слушам, каза Христо Мутафчиев.


    "Работата на министъра е да бъде арогантен, да тропа по масата на МС, за да получи средства", ядоса се председателят на актьорския съюз и посочи, че Рашидов е уредил 5 милиона лева, необходими за театралния сезон. По думите му онези, които протестират срещу заплащането в театъра на база продаден билет, всъщност не искат да работят.


    "Дамата никога не е била министър... На мен ми трябваха две години, само за да разбера шефа на Съюза на артистите какво прави.... И аз не харесвам, че Обама е цветнокож, но е президент на Америка. Избрали са го и управлява", добави Мутафчиев.


    Този расистки аргумент трябваше за прозвучи като защита на Вежди Рашидов, но предизвика стъписване в студиото, а Копринка Червенкова се обърна към актьора с думите: "Моля, да се въздържаме от политически некоректни реплики".


    Според Мутафчиев атаката срещу Вежди Рашидов е, защото е осуетил кражбата на имот. "За какъв имот намеквате вие? Това изобщо не ме интересува", попита Червенкова, на което Мутафчиев отвърна: "И аз това питам".


    Според Мутафчиев министърът на културата в кабинета "Орешарски" Петър Стоянович не е разбирал нищо и не е имал никакъв интерес да бъде министър. Освен това за година и половина не намерил нито веднъж възможност да се види с председателя на Съюза на артистите. Самият бивш министър се включи по телефона и помоли актьора да спре да лъже, заявявайки, че са се виждали поне 5 пъти по време на управлението му в Министерството на културата. След което Мутафчиев започна да си припомня как всъщност може би наистина се е срещал със Стоянович.


    Поводът за събирането на Мутафчиев и Червенкова в студиото на сутрешния блок беподписката на интелектуалци срещу Рашидов, която вече е подкрепена от 1500 души. Друга кампания пък тече в негова защита. По думите на Мутафчиев 10 000 човека харесвали Рашидов, но министърът отказвал да се прави подписка в негова подкрепа.


  14.11.2014


  Източник: Mediapool


  



  ПЕТИЦИЯ СРЕЩУ ПОВТОРНИЯ ИЗБОР НА ВЕЖДИ РАШИДОВ ЗА МИНИСТЪР НА КУЛТУРАТА


  



    Не просто и не само заради: изказванията на министър Рашидов, които автоматично се превръщат в шлагер; примитивното мислене, прозиращо зад тях; неуместното му публично поведение (особено с оглед на титула „Култура” над завежданото от него министерство). Дори не заради извънкултурните му едри контакти (от типа „Мултигруп”). Макар че нещата са свързани и очевидното не трябва да се пренебрегва.


    А заради действията и бездействията му по време на предишния мандат.


    И затова, че повторното назначение на толкова спорна фигура говори за споразумения и компромиси, които нито могат да се нарекат „разумни”, нито пък са политически в същинския смисъл на думата.


    Както и затова, че вече твърде много ни струва управленското безразличие към настоящето и бъдещето на страната ни, за да можем да си позволим поредното затваряне на очите.


    Но най-вече – защото в българската култура има активно работещи хора, които не искат трудът и усилията им да бъдат априорно обезценявани и обезсмисляни.


    Откакто изобщо се заговори за повторно управление на това министерство от Вежди Рашидов, в публичното пространство излязоха редица обосновани протестни мнения.


    Най-общите посоки на критика са: приоритизиране на един сектор - собствения, за сметка на всички останали (напр. централизиране на средствата и интересите в мегаломанския проект, известен като „Българския Лувър”, докато се орязват бюджети на регионални оркестри и театри); налагането на пазарен принцип (и съответния вкус) там, където е необходима държавна протекция; неглижирането на малките области, институции, дейности, имена в управляваната сфера – в противоречие с факта, че културата има различни нива, които трябва да работят заедно; неведението за връзките култура–образование, култура–общество и прочее „абстрактни излишества”, чието игнориране води до съвсем конкретни липси. Може да се изрежда още, но едва ли е необходимо – за да не останем до подвеждащия кръг на критикуването.


    По-важното е, че българското общество все по-отчетливо осъзнава културата като съществена зона, която, ако продължи да бъде пренебрегвана и подценявана, ще се превърне в капан за същото това общество. Защото от работата на културните институции – от най-централната до най-маргиналната, и от тяхното социално функциониране зависят доста неща: развитието на изкуствата и литературата (пряко), но и образоваността и гражданският манталитет (косвено). Защото състоянието на националната култура определя и културното съзнание, и стандарта на мислене изобщо, и гражданското поведение, и начина на работа и живот на една нация.


  12.11.2014


  Елка Димитрова


  



  "ТРАПЕЗНИЯТ МИНИСТЪР" РАШИДОВ ПАК ОБЪРКА НОТИТЕ *


  Изявление на Марио Николов (директор на Музикалния театър)


  "Във връзка с изказване на министъра на културата Вежди Рашидов, отразено от Агенция Фокус на 18.08.2015 г., че „Когато предишният директор си отиде, остави печалба в Музикалния театър от 600 000 лева, а след като дойде Марио Николов, той беше на минус 600 000 лева.”, съм длъжен да уточня, че министърът вероятно е обобщил сумата от 553 125 (петстотин петдесет и три хиляди сто двайсет и пет ) лева, които от Министерството на културата все още не са изплатили на Държавния музикален и балетен център - София. Сумата от 313 961 (триста и тринайсет хиляди деветстотин шейсет и един) лева министерството трябва да изплати на ДМБЦ-София за изпълнение на точка 6 от Методиката, а сумата от 239 164 (двеста трийсет и девет хиляди сто шейсет и четири) лева представлява изработената от ДМБЦ-София държавна субсидия през месец декември 2014 г. Тази държавна субсидия е регламентирана в Методиката за определяне на средствата по чл. 23а от Закона за закрила и развитие на културата на държавните културни институти, които осъществяват дейност в областта на сценичните изкуства за 2014 година, утвърдена със заповед № РД09-162 / 27.03.2014 г. и изменена със заповед № РД09-195/15.04.2014 г. на министъра на културата.



  Надявам се, че министърът на културата е бил искрен в мотивите си към Постановление № 200 от 31.07.2015 г., когато успя да убеди Министерския съвет, че сценичните изкуства се нуждаят от допълнителни 5 милиона лева, за да ги използва за „разплащане на най-неотложните разходи на организации от театралното и музикално-танцовото изкуство, чрез преизчисление на полагащата се субсидия“. Защото приемането на това постановление показва, че „на минус” не е ДМБЦ-София или останалите 50 държавни културни института, които са второстепенни разпоредители на бюджети, а първостепенният разпоредител на бюджета - Министерство на културата."


  20.08.2015

  Последва уволнение (разбира се).


  Безцеремонно (както винаги).


  Повече инфо за трапезния министър: ТУК



  * Заглавието е на Teatralnow


  



  КАКТУСЪТ Е РАЗОЧАРОВАНА ОТ ЖИВОТА КРАСТАВИЦА


  



    Не е известно на кого принадлежи тази мисъл, но едно е сигурно - човекът е бил пророк. В интернет това прозрение се е разпространило светкавично и е придобило мащабите на епидемия. Когато търся информация за активността на министъра на културата Вежди Рашидов, пред погледа ми непрекъснато изниква: "кактусът е разочарована от живота краставица". Това ме изненадва. Интересуват ме творчески и социални проблеми (не растителни), искам да разбера дали министърът ще изпълниобещанието си да помогне на Родопския театър в Смолянда се закрепи на театралната карта на България, а пред мен цъфва: "кактусът е разочарована от живота краставица". Толкова натрапчиво се появява, че започвам да се питам дали няма връзка между трите неща: кактусът, краставицата и министъра. Преди година Вежди Рашидов се изповяда, че ще посегне на живота си, ако не му върнат парите от фалиралата Корпоративна търговска банка. Наскоро човекът обяви, че още не са му ги върнали. Това е сериозно разочарование. Слагам краставицата под микроскоп и започвам да я наблюдавам. В процеса на театралната реформа Вежди Рашидов закри с лека ръка Родопския театър, но гражданите на Смолян се възмутиха, вдигнаха се на протест и театърът отново беше открит. Това също е голямо разочарование за министъра... Момент, не ме ли лъжат очите: на краставицата започнаха да й никнат бодли... И какво направи разочарованият министър? В Отворено писмо до институции, медии и театрали директорът на Родопския драматичен театър Крум Филипов споделя: "Министерството на културата така и не успя да намери механизъм да възстанови на театъра принадлежащата му недвижима собственост - апартаментите и дърводелската работилница на Родопския драматичен театър все още се водят на Драматичен театър Пловдив. От това всеки месец театърът ни губи от наем на работилницата. Така стартира театърът - не от нулата, а твърде под нулата. Без администрация, без трупа, без заглавия в афиша, без обучен технически персонал. Но през цялото това време, според закона, вече бяхме подвластни на Методиката. И така още по време на базисната дейност по възстановяване на театъра ние вече започнахме на загуба, защото не продавахме билети... Все ми се струваше, че за усилията си да изградим наново една културна институция няма да бъдем „наказвани”, а ще получим подкрепа от Министерство на културата, САБ и Община Смолян. За съжаление нищо от очакванията и предварителните положителни нагласи не се състоя." Няма следа и от автобуса с товарно отделение, който министър Рашидов е обещал да осигури на театъра до началото на пролетта (2015 г.). Поглеждам към микроскопа и какво да видя: министерската краставица се е превърнала в съвършен кактус. Май трябва да изтичам за саксия.


  Веско Коев


  __________________


  Текстът е публикуван във в-к "Стършел", бр. 30 / 2015

